Mi Aaila Ah Anhen Kujjaku Libunee Dhegarunu Fahun - Vaguthu\nބައެއް އާއިލާތަކުގައި އަންހެން ކުދިން މަދު އިރު، އެހެން އާއިލާތަކުގައި ފިރިހެން ކުދިން ވަރަށް މަދެވެ. އެއް އާއިލާއެއްގައި ޖީލަކަށް ފިރިހެން ކުދިން ނުވަތަ އަންހެން ކުދިން ނުލިބި ވެސް ދެއެވެ. މިއީ މިފަދަ ހާލަތެއް ކުރިމަތިވެފައިވާ އާއިލާއެކެވެ.\nލޯރީ ނަމަކަށް ކިޔާ މި އަންހެން ކުއްޖާ އަކީ އޭނާގެ ބައްޕަގެ އާއިލާ އަށް ފާއިތުވި 200 އަހަރުގައި ވެސް ލިބުނު ހަމައެކަނި އަންހެން ކުއްޖާއެވެ. ލޯރީގެ ބައްޕައަށް ވެސް ކާފަ އަށްވެސް އަދި މުނި ކާފައަށްވެސް އަންހެން ކުއްޖަކު ނުލިބެއެވެ. އަދި ލޯރީގެ ހޫރު ކާފަ އަށް ވެސް އަންހެން ކުއްޖަކު ނުލިބޭކަމަށްވެއެވެ.\nމީލާ ލޯރީ އުފަންވެފައިވަނީ 2014 ވަނަ އަހަރުގެ އޮކްޓޫބަރު މަހުގައެވެ. މި އާއިލާއަށް އަންހެން ކުއްޖަކު އެންމެ ފަހުން ވެސް ލިބިފައި ވަނީ 1809 ވަނަ އަހަރުގައެވެ. އާއިލާގައި ތިބެނީ އެކި އުމުރުގެ ފިރިހެނުންނާއި ފިރިހެން ކުދިންނެވެ.\nލޯރީގެ އާއިލާގެ ހުރިހާ މެމްބަރުންވެސް ލޯރީދެކެ އިންތިހާއަށް ލޯބިވެއެވެ. އަދި ހާއްސަކޮށް ލޯރީގެ ބައްޕަ އާއި މަންމަވެސް ލޯރީދެކެ އިންތިހާއަށް ލޯބިވެއެވެ. ލޯރީގެ ބައްޕަ މާކް ލޯރީ އޭނާގެ ބައިވެރިޔާ ކައިރީ ފުރަތަމަވެސް ބުނީ އެ އާއިލާއަކަށް އަންހެން ކުއްޖަކު ނުލިބޭނެ ކަމަށެވެ. އެއީ ވަރަށް ނުވާކަމެއް ކަމަށް ލޯރީގެ މަންމަ ހަނާ ކައިރީ މާކް ބުންޏެވެ\nއަންހެންކުއްޖަކު ލިބުމުގެ އެއްވެސް އުންމީދެއް ނެތި ތިއްބާ ހަނާގެ ބަނޑަށް 20 ހަފްތާވިފަހުން ހެދި ސްކޭނުން އެނގުނީ އޭނާ އިނީ އަންހެން ކުއްޖަކަށް ބަލިވެއިން ކަމެވެ. އެމީހުންނަށް އެކަން ޔަގީންކުރަންވެސް ދަތިވުމުން އަލުން ސްކޭން ހަދަންވެސް ޑޮކްޓަރު ކައިރީ އެދުނު ކަމަށް މާކް ބުނެއެވެ.\nއެތައް ޖީލެއް ފަހުން ލިބުނު ފުރަތަމަ އަންހެން ކުއްޖާއާއެކު މި އާއިލާ އުޅެނީ ވަރަށް އުފަލުގައެވެ.\nޖެނުއަރީ 17, 2022 13:07\nސޫރަތުއް ސޫރާ 49 އަދި 50 ވަނަ އާޔަތް ބައްލަވާ.\nޖެނުއަރީ 18, 2022 04:09\nސޫރާއެއް ނޫން. ޝޫރާ


Mifaharu Aasha ge Shikaara akah vany kaakubaa?\n“ޝިކާރަ” ލަވައިގެ ޕޯސްޓަރެއް….\nމިފަހަރު އާޝާގެ ޝިކާރައަކަށް ވަނީ ކާކުބާ؟\n15 ސެޕްޓެމްބަރ 2021 - 07:10:24\nދިވެހި ފިލްމު "ގޮށްރާޅު" އިން ފިލްމީ ދާއިރާގައި ފިޔަޖަހަންފެށި އައިމިނަތު ރަޝްފާ(އާޝާ) ޕްރޮޑިއުސްކޮށް ކުޅެފައިވާ ދެވަނަ ވީޑިއޯ ލަވަ މާދަމާ ރިލީޒްކުރާނެ ކަން އިއުލާނުކޮށްފިއެވެ.\n"ޝިކާރަ"ގެ ނަމުން ނަން ދީފައިވާ އެ ލަވަ ރިލީޒްކުރަން ކުރަނީ އާޝާގެ އުފަންދުވަހު އެވެ. އޭނާ ވަނީ މިދިޔަ އަހަރު އޭނާގެ އަމިއްލަ ފުރަތަމަ ލަވަ "ގުނަމުން މިދާ" ވެސް އުފަން ދުވަހުގެ ހަދިޔާއެއްގެ ގޮތުގައި ފޭނުންނަށް ދީފައެވެ.\nމާލެ އާއި ހުޅުމާލޭގެ އިތުރުން ކ. އަތޮޅު މާފުށީގައި މަންޒަރުތައް ނަގާފައިވާ އެ ލަވައިގެ އޮފިޝަލް ޕޯސްޓަރާއި ކުޑަ ޓީޒާއެއް މިހާރު ސޯޝަލް މީޑިއާގެ އެކި ޕްލެޓްފޯމްތަކަށް ދޫކޮށްލާފައިވާއިރު އާޝާ އާއެކު އެ ލަވައިން ފެންނާނެ ފިރިހެން ފަންނާނަކީ ކާކުކަން އަދި އޮތީ ސިއްރެއްގެ ގޮތުގައެވެ.\nޕޯސްޓަރުގައި ފެންނަ ފިރިހެން ތަރި ފުރަގަސްދީގެން ހުރި އިރު އާޝާ ހުރީ އޭނާގެ އަތުގައި ބާރަށް ހިފައިގެންނެވެ. އާޝާއާއެކު އެ ލަވައިން ފެންނާނީ ރާއްޖޭން ބޭރުގެ އެކްޓަރެއް ކަމަށް ގިނަ ބަޔަކު ގަބޫލުކުރަމުން އަންނަނިކޮށް "ޝިކާރަ" އިން ފެންނާނީ އާ މޫނެއް ނޫންކަން ވެސް އާޝާ މިވަނީ ހާމަކޮށްފައެވެ.\nއެހެން ކަމުން މާދަމާ އެ އެކްޓަރަކީ ކާކުކަން އެނގިގެން ދާނެއެވެ. ގިނަ ބަޔަކު އިންތިޒާރު ކުރަމުން އަންނަ އެ ލަވަ ކިޔާފައިވަނީ މަޝްހޫރު ލަވަކިޔުންތެރިޔާ މަރިޔަމް އަޝްފާ އަދި ޝަލަބީ އިބްރާހީމް އެވެ.\nމަޝްހޫރު މޭކަޕް އާޓިސްޓް އަދި ފެޝަން ޑިޒައިނަރު ސޭންޑީގެ ފުރަތަމަ ޑައިރެކްޝަން "ޝިކާރަ"ގެ ލިރިކްސް މުހައްމަދު އަބްދުލް ޣަނީ(ތޭރަ) ލިރިކްސް ހަދާފައިވާއިރު އެ ލަވައިގެން މިއުޒިކް ކޮމްޕޯޒް ކޮށްފައިވަނީ ހުސައިން ތައުފީގު އެވެ.\nކުޅަދާނަ ކެމެރާމަން ސަމާހް ކެމެރާކޮށްފައިވާ އެ ލަވަ މާދަމާ ބަލައިލަން ތައްޔާރުވެލާށެވެ. އާޝާ ޝިކާރަ ކުރާ ފިރިހެން އެކްޓަރު ވެސް އެނގޭނެއެވެ.\nފިލްމީތަރި އާޝާލަވަލަވަކިޔުންތެރިޔާ އަޝްފާލަވަކިޔުންތެރިޔާ ތޭރަވާޝަލަބީ


މި އިޢުލާންވަނީ 19 ނޮވެންބަރު 2018 1538 ގައި ބާތިލް ކުރެވިފައެވެ.\n1. މި ކޮމިޝަނުންދޭ މަޢުލޫމާތާއި އެއްގޮތަށް ކޯ ނެޓްވޯރކް އަޕްގްރޭޑް ކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\n2. ބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 ޑިސެމްބަރ 02 ވާ އާދީއްތަ ދުވަހުގެ 11:00 ގެ ކުރިން، procurement@elections.gov.mv އީމެއިލް އެޑްރެހަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\n3. ބީލަން ހުޅުވުން އޮންނާނީ 2018 ޑިސެމްބަރ 03 ވާ ހޯމަ ދުވަހުގެ 11:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސުންގަޑި: 03 ޑިސެންބަރު 2018 1100


Covid Gai Mainbafain Maruvumun Kokkomn Belumuge Zimma Negy Umurun 13 Aharuge Beybe - Vaguthu\nކޮވިޑްގައި މައިންބަފައިން މަރުވުމުން ކޮއްކޮމެން ބެލުމުގެ ޒިންމާނެގީ 13 އަހަރުގެ ބޭބެ\n20 ގަޑިއިރު ކުރިން ( ޖޫން 6, 2021 )\nކޮވިޑް-19 ގެ ނުރައްކާ އިންތިހާއަށް ބޮޑުވެފައިވާ މި ދުވަސްވަރު އެ ބަލިޖެހިގެން މައިންބަފައިން ވަކިވުމުން ދަރިން ބިކަވެގެންދާ މައްސަލައަކީ އިންޑިއާގައި ވަރަށް ބޮޑުވެފައިވާ މައްސަލައެކެވެ.\nމިއީވެސް އެފަދަ ހިތްދަތި ވާހަކައެކެވެ. އިންޑިއާގެ އުއްތަ ޕްރަދޭޝްގައި އާއިލާއެއްގެ ބޮޑަށް ތިބި ހަތަރު މީހުން ކޮވިޑްގައި މަރުވުމުން އެ އާއިލާގައި ބާކީ ތިބި ތިން ކުދިންގެ ހަޔާތް ވަނީ އަނދިރިވެފައެވެ.\nއެ އާއިލާގައި ހިމެނޭ މަންމައާއި ބައްޕައާއި ކާފައާއި އަދި މާމަ ވެސް ކޮވިޑްގައި މަރުވީއެވެ. އެ މީހުންގެ ދަރިންގެ ތެރެއިން ބޮޑަށް ހުރި ދަރިފުޅު އުމުރު 13 އަހަރުގެ ސަމަރުޕިތުއެވެ. އޭނާ މިހާރު އެ ހުރީ ދެ ކޮއްކޮއިން ބެލެހެއްޓުމުގެ ޒިންމާއާއި ހަވާލުވެންނެވެ\nލިސާދު އަވަށުގެ އުމުރުން 12 އަހަރުގެ މީނާއާއި އުމުރުން 11 އަހަރުގެ ޝަންކަރުގެ އެކަނިވެރި ދިރިއުޅުމަށް ކުޑަ ވެސް އުއްމީދެއް ހޯދައިދެނީ އެކުދިންގެ އުމުރުން 13 އަހަރުގެ ބޭބެ ސަމަރުޕިތުއެވެ.\nސަރުކާރުން ފައިސާގެ އެހީތެރިކަން ފޯރުވައިދޭ މި ތިން ބެއިން ވެސް ދިރިއުޅުމެން ދާނީ އެކުދިންގެ އަމިއްލަ ގޭގައެވެ. ނަމަވެސް ރިޕޯޓް ތަކުން ބުނާގޮތުގައި މި ކުދިންގެ އާއިލާގެ ފަރާތުން ކޮންމެވެސް ވަރަކަށް އެކުދިންގެ ހާލު ބަލާނެ ކަމަށް އެއްބަސްވެފައިވެއެވެ.\nމިފަދަ ހިތްދަތި ވަގުތެއްގައި ވެސް އުމުރުން 13 އަހަރުގެ ސަމަރުޕިތު ބުނެފައިވަނީ އޭނާގެ ކޮއްކޮމެންނަށްޓަކައި އޭނާ މަސައްކަތް ކުރާނެ ކަމަށެވެ. އަދި އެކުދިންނަށްޓަކައި ކުރަން ޖެހުނު ކޮންމެ މަސައްކަތެއް ކުރާނެ ކަމާށް ބުނެފައި ވެއެވެ.\n''މިއީ އަހަރެމެންނަށް މުސީބާތުގެ ވަގުތެއް. ނަމަވެސް އަހަރެމެން އެކުގައި އެކަމާ ކުރިމަތިލާނަން. އަހަރެންގެ ކޮއްކޮމެންގެ ކިޔެވުން ހުއްޓުމެއް ނެތި ކުރިއަށް ގެންދިޔުމަށް އަހަރެން މަސައްކަތް ކުރާނަން. ވަރަށް ބުރަކޮށް މަސައްކަތްކޮށް ކޮއްކޮމެން ބަލާނަން'' އުމުރުން 13 އަހަރުގެ ސަމަރުޕިތު ބުނެފައިވެއެވެ.\nތި ދެކުދިން ރާއްޖެ ގެނެސް، އިސްލާމްދީނައް ވައްދާ، ރާއްޖޭ އައިޑީ ކާޑެއްދީ، އެކުދިން ބަލައި ބޮޑުކުރުން ރަނގަޅު..\nޖޫން 7, 2021 12:46\nނަޝީދައް ހުރިހާ ކަމެއްވެސް މިގައުމުގަ ވާނީ.


ހާރުދަމުގެ ވަގުތު ޣަނީމާކުރައްވާށެވެ. – Ilm\nހާރުދަމުގެ ވަގުތު ޣަނީމާކުރައްވާށެވެ.\nހާރުދަމުގެ ވަގުތު އިސްތިޣްފާރު ކުރާ މީހުން ޤިޔާމަތްދުވަހުން ވާހުށީ ސުވަރުގެ ތަކާއި ފެންއާރުތަކުގެ ނިޢުމަތުގައެވެ. މި ބަރަކާތްތެރި ވަގުތުގައި ފާފަފުއްސެވުން އެދޭ މީހުންގެ ވާހަކަ ބަޔާންކުރައްވަމުން މާތް ﷲ ވަޙީކުރައްވާފައިވަނީ:\n(كَانُوا قَلِيلًا مِنَ اللَّيْلِ مَا يَهْجَعُونَ)\nسورة الذاريات 17\n” އެއުރެން ނިދާއުޅުނީ ރޭގަނޑުން ވަރަށް ކުޑަ ވަގުތުކޮޅެއްގައެވެ. ”\n” އަދި އެއުރެން ހާރުދަމުގައި ފާފަފުއްސެވުން އެދި ދުޢާކުރެތެވެ. ”\nމަސްޖިދުއްނަބަވީގެ އިމާމެއްކަމުގައިވާ د.عبدالمحسن القاسم ގެ ރިސާލާއެއްކަމަށްވާ الخطوات إلى السعادة (ބާއްޖަވެރިކަމާ ދިމާއަށް ފިޔަވަޅުތަކެއް) މި ފޮތުގައި ވިދާޅުވެފައިވެއެވެ.\n“އަރާމު ތަންމަތިތަކުގައި ފުން ނިދީގައި މީސްތަކުން ގެނބިފައިވާ ހާރުދަމުގެ ވަޤުތުގައި، އާދޭހުގެ އަތް އުފުލާ މަތިވެރިވެގެންވާ އިލާހުގެ ޙަޟްރަތުގައި ދަންނަވާށެވެ. އެންމެ ދުޢާއެއްގެ ސަބަބުންވެސް ހުރިހާކަމެއް ބަދަލުވެގެން ހިނގައިދާނެއެވެ. ފަހެ ދަރިން ނުލިބޭމީހުންނަށް ދަރިން ލިބި، ބަލިމީހުންނަށް ޝިފާލިބި، ފަޤީރުންނަށް ރިޒުޤު ތަނަވަސްވެ އަދި އަބާއްޖަވެރިން ބާއްޖަވެރިވެދާނެއެވެ. ”\nއަރާމު ތަންމަތި ދޫކޮށް، ރޭއަޅުކަންކުރަން ތެދުވުމަކީ މުއުމިނުންގެ ސިފައެއް ކަމުގައި ބަޔާންކުރައްވަމުން އެކަލާނގެ ވަޙީކުރައްވާފައިވަނީ :\n(تَتَجَافَىٰ جُنُوبُهُمْ عَنِ الْمَضَاجِعِ يَدْعُونَ رَبَّهُمْ خَوْفًا وَطَمَعًا وَمِمَّا رَزَقْنَاهُمْ يُنْفِقُونَ)\nسورة السجدة 16\n” އެއުރެންގެ ވެރިރަސްކަލާނގެ ޙަޟްރަތަށް ބިރުވެތިކަމާއި އުންމީދާއެކު ދުޢާކުރާ ޙާލު އެއުރެންގެ އަރިކަށިތައް (ރޭއަޅުކަން ކުރުމަށްޓަކައި) ތަންމަތިތަކާއި ފޭވެއެވެ. އަދި ތިމަން ރަސްކަލާނގެ އެއުރެންނަށް ދެއްވި ތަކެތިން އެއުރެން ހޭދަކުރެތެވެ. ”\nދަމުނަމާދު ކުރުމުން އަޅުގަނޑުމެންގެ އީމާންކަން ތާޒާވެ، ފާފަތައް ފުހެވިގެން ދިޔުމުގެ އިތުރުން ފާފަކުރުމާމެދު ހިތުގައި ނަފްރަތުކަމެއް އުފެދި، އުޚްރަވީ ނިޢުމަތްތަކަށް އަޅުގަނޑުމެންގެ ހިތްތައް ލެނބިގެންދާނެއެވެ. އަޅުގަނޑުމެންގެ ނަފްސުތައް ޠާހިރުވެ ހިތްތައް އަލިވެގެން ދާނެއެވެ.\nއިމާމު ޝާފިޢީގެފާނު ވިދާޅުވެފައި ވެއެވެ.\n“ދަމުނަމާދުގެ ވަގުތުގައި ކުރެވޭ ދުޢާ އަމާޒުން ބޭރު ނުވާ ތީރެއް ފަދައެވެ.”\nސަލަފުންގެ އެހެން ބޭކަލަކު ވިދާޅުވެފައިވެއެވެ.\n” ރޭގަނޑުގައި ނަމާދުކުރުން ގިނަވެއްޖެ މީހާގެ މޫނު، ދުވާލުގައި އުޖާލާވެގެން ވެއެވެ.”\nދަމުނަމާދު ކުރުމަށް އެންމެ މޮޅު އިތުރުވެގެންވާ ވަގުތަކީ ހާރުދަމުގެ ވަގުތެވެ. މި ވަގުތުގެ މަތިވެރިކަން އަޅުގަނޑުމެންނަށް ފުރިހަމައަށް އިހުސާސްކުރެވޭނަމަ، ކޮންމެ ފަދަ ޤުރުބާނީއެއް ވެގެން ވެސް މި ވަގުތުކޮޅު ޣަނީމާ ކުރެވޭތޯ މަސައްކަތް ކުރާނެއެވެ. އާދެ މިއީ ދުޢާ އިޖާބަކުރެވޭ ވަގުތެވެ.\nހާރުދަމުގެ ވަގުތަކީ އެކަލާނގެ ދުނިޔޭގެ އުޑަށް (އެއްމެ ތިރީ އުޑަށް) ފައިބައިވޮޑިގެން އެކަލާނގެ އަޅުތަކުންނަށް ގޮވައިލައްވާ ވަގުތެވެ. “ކަމަކަށް އެދި ދަންނަވާނެ މީހަކު އެބަ ހުރި ހެއްޔެވެ؟ ތިމަން ރަސްކަލާނގެ އެކަމެއް ދެއްވާހުށީމެވެ. ފާފަފުއްސެވުމަށް އެދޭނެ މީހަކު އެބަ ހުރިހެއްޔެވެ؟ އެމީހެއްގެ ފާފަ ފުއްސަވާހުށީމެވެ.”\nދަމުނަމާދާއިބެހޭ ގޮތުން ރަސޫލާ ޞައްލަﷲ ޢަލައިހި ވަސައްލަމް ޙަދީޘު ކުރެއްވިއެވެ.\nމާނައީ : “ހަމަކަށަވަރުން ﷲގެ ތިޔަބައިމީހުންގެ މައްޗަށް ތަހައްޖުދު ނަމާދު ކުރުންހުއްޓެވެ. މިހެނީ އެއީ ޞާލިޙު އަޅުންގެ އާދައެކެވެ. އަދި ﷲގެ ޙަޟުރަތަށް ކުއްތަންވުމަށް ލެބޭ ފުރުޞަތެކެވެ. ހުތުރު ކަންތައްތަކާ ދުރުހެލިވެގަތުމެކެވެ. ފާފަތަކުގެ ކައްފާރާއެކެވެ. ހަށިގަނޑަށް ދިމާވާ ބަލިތަކުން ދުރުކޮށްދޭ ކަމެކެވެ.”\nމި ޙަދީޘް ރިވާކުރައްވާފައިވަނީ އިމާމު އަޙްމަދާއި ތިރުމިޛީއާއި އިބްނު ޢަސާކިރެވެ. އަދި މިއީ ޞައްޙަ ޙަދީޘެއްކަމުގައި އިމާމް އަލްބާނީ ވިދާޅުވެފައިވެއެވެ.\nރޭ އަޅުކަން ކުރާނީ ކިހިނެއްތޯ؟\nابْنِ عُمَرَ رضي الله عنه ގެ އަރިހުން ރިވާވެގެން ވެއެވެ.\nމީހަކު رسول الله صلى الله عليه وسلم ގެ އަރިހުގައި ރޭ އަޅުކަން ކުރާނީ ކިހިނެއްތޯ ދެންނެވުމުން ހަދީޘް ކުރެއްވިއެވެ. (( صَلَاةُ اللَّيْلِ مَثْنَى مَثْنَى فَإِذَا خَشِيَ أَحَدُكُمْ الصُّبْحَ صَلَّى رَكْعَةً وَاحِدَةً تُوتِرُ لَهُ مَا قَدْ صَلَّى)) [البخاري ومسلم] މާނައަކީ: ” ރޭއަޅުކަން ވަނީ ދެރަކުޢަތުން ދެރަކުޢަތުން ނެވެ. (ދެރަކުޢަތް ކޮށްފައި ސަލާންދީފައި އަނެއްކާ ދެރަކުޢަތެވެ.) އަދި ފަތިސްވެދާނެ ކަމުގެ ބިރު ހީވެއްޖެ ނަމަ އިސްވެ ދިޔަ ރަކުއަތްތަކަށް ވިތުރީގެ އެއް ރަކުޢަތް ކުރާށެވެ!”


ފޮނަދޫ ހޭންޑްބޯޅަ މުބާރާތުގެ ޗެމްޕިއަންކަން ފޮނަދޫ ޒުވާނުންގެ ރޫޙުން ހޯދައިފި – Fonadhoo Council\nކައުންސިލް ޖަލްސާގެ އެޖެންޑާ\nކައުންސިލް ޖަލްސާގެ ޔައުމިއްޔާ\nއަހަރީ ދުވަހުގެ ރިޕޯޓް\nގޯތިގެދޮރާއި ބެހޭ ޚިދުމަތް\nދިވެހި ރައްޔިތެއްކަން އަންގައިދޭ ކާޑު ހަދައިދިނުމުގެ ޚިދުމަތް\nވިޔަފާރި ރަޖިސްޓަރީ ކުރުމުގެ ޚިދުމަތް\nރޫޓު 305 ލ.ކަލައިދޫ – ލ.ގަން\nރޫޓު 405 ލ.މާވައް – ލ.ފޮނަދޫ\nޤަވާޢިދު / އުޞޫލްތައް\nބޮޑުތަކުރުފާނުމަގު ސާފުކޮށްބަލަހައްޓައިދޭނެ ފަރާތެއް ހޯދުން\nލޯކަލްމާރުކޭޓް ހެދުމަށް ބީލަން ހުށަހެޅުމުގެ ދަޢުވަތު\nފެރީޓާމިނަލް ފިހާރަ ކުއްޔަށް ދޫކުރުން\nމަސްޖިދުލް ފުރުޤާާން މަރާމާތު ކޮށްދޭނެ ފަރާތެއް ހޯދުން\nމަގުތަކާއި އިޖުތިމާޢީ ސަރަޙައްދުތައް ސާފުކޮށްދޭނެ ފަރާތެއް ހޯދުން\nއާންމު ޖަލްސާގެ ޔައުމިއްޔާ – 04 ވނަ ދައުރުގެ 2021 ވަނަ އަހަރުގެ 01 ވަނަ ޖަލްސާ\nބައްދަލުވުން –3ސެޕްޓެމްބަރ 2014\nއިއުލާނު ނަްބަރު 2001\nކައުންސިލް ބައްދަލުވުމުގެ ނިންމުން 43/2019\nކައުންސިލް ބައްދަލުވުމުގެ ނިންމުން 37/2019\nކައުންސިލް ބައްދަލުވުމުގެ ނިންމުން 36/2019\nކައުންސިލް ބައްދަލުވުމުގެ ނިންމުން 35/2019\nކައުންސިލް ބައްދަލުވުމުގެ ނިންމުން 33/2019\nފޮނަދޫ ހޭންޑްބޯޅަ މުބާރާތުގެ ޗެމްޕިއަންކަން ފޮނަދޫ ޒުވާނުންގެ ރޫޙުން ހޯދައިފި\nފޮނަދޫ ކައުންސިލުން އިންތިޒާމުކޮށްގެން ބޭއްވި އެކައުންސިލްގެ ފުރަތަމަ ހޭންޑްބޯޅަ މުބާރާތުގެ ޗެމްޕިއަންކަން ފޮނަދޫ ޒުވާނުންގެ ރޫޙުން ހޯދައިފިއެވެ. ކަނބަލުންނަށް ޚާއްޞަކޮށްގެން ބޭއްވި މިމުބާރާތުގެ ޗެމްޕިއަންކަން ޒުވާނުންގެ ރޫޙުން ހޯދީ ރޭ ކުޅެވުނު ފައިނަލް މެޗުގައި މޯލްޑިވްސް ޔޫތު މޫވްމަންޓްގެ ޓީމު7ލަނޑު2ލަނޑުން ބަލިކުރުމަށްފަހުގައެވެ.\nރޭގެ މެޗުގެ މޮޅުކުޅުންތެރިޔަކަށް ހޮވިފައިވަނީ ފޮނަދޫ ޒުވާނުންގެ ރޫޙަށް3ލަނޑު ކާމިޔާބުކޮށްދިން ޖާޒީ ނަންބަރު 11 ފާޠިމަތު ޝާއިރާއެވެ. އެޓީމުގެ ޖާޒީ ނަންބަރު 13 މަރްޔަމް ޝިޒާނާގެ ފަރާތުންވެސް ވަނީ2ލަނޑު ފެނިފައެވެ. މީގެ އިތުރުން ޖާޒީ ނަންބަރު 10 އާމިނަތު ރާއިދާ އަދި ޖާޒީ ނަންބަރު9ޙައްވާ މިޒުނާވެސް ވަނީ ލަނޑު ލިސްޓުން ޖާގަ ހޯދާފައެވެ. މޯލްޑިވްސް ޔޫތު މޫވްމެންޓްގެ2ލަނޑުވެސް ފެނިގެންދިޔައީ ޖާޒީ ނަންބަރު 11 ފާޠިމަތު މަޒިއްޔާގެ ފަރާތުންނެވެ.\nޗެމްޕިއަން ޓީމަށް -/10000ރ އަދި ރަނަރަޕް ޓީމަށް -/7000ރ ލިބޭ މިމުބާރާތުގެ ފައިނަލް މެޗަށްފަހު މުބާރާތުގެ އިނާމުދިނުމުގެ ރަސްމިއްޔާތުވަނީ ބާއްވާފައެވެ.\nޗެމްޕިއަން ޓީމް: ފޮނަދޫ ޒުވާނުންގެ ރޫޙް\nރަނަރަޕް ޓީމް: މޯލްޑިވްސް ޔޫތު މޫމެންޓް\nފެއަރޕްލޭ ޓީމް: ލެކްރޯސް\nމުބާރާތުގެ އެންމެ މޮޅު 07 ކުޅުންތެރިން\nފާޠިމަތު ޖުނާ / ޖ. ނަންބަރު 13، ތްރީ.އެމް.އޭ.އެޗް\nސިތާނާ ޢަލީ / ޖ. ނަންބަރު 9، މޯލްޑިވްސް ޔޫތު މޫވްމެންޓް\nއާމިނަތު ޖެނިފާ / ޖ. ނަންބަރު 14، ފޮނަދޫ ޒުވާނުންގެ ރޫޙް\nފާޠިމަތު މަޒިއްޔާ / ޖ. ނަންބަރު 11، މޯލްޑިވްސް ޔޫތު މޫވްމެންޓް\nފާޠިމަތު ސިޒާނާ / ޖ. ނަންބަރު 13، ފޮނަދޫ ޒުވާނުންގެ ރޫޙް\nއާމިނަތު ރާއިދާ / ޖ. ނަންބަރު 10، ފޮނަދޫ ޒުވާނުންގެ ރޫޙް\nފާޠިމަތު ޝާއިރާ / ޖ. ނަންބަރު 11، ފޮނަދޫ ޒުވާނުންގެ ރޫޙް\nމީގެ އިތުރުން މުބާރާތުގެ ސްޕޮންސަރުންނަށާއި އެކިއެކި ގޮތްގޮތުން އެހީތެރިކަން ފޯރުކޮށްދިން ފަރާތްތަކާއި މުބާރާތުގެ ރެފްރީންނަށް އަގުވަޒަން ކުރުމުގެ ގޮތުން ކައުންސިލުން ހަނދާނީ ލިޔުން ދީފައިވެއެވެ. މުބާރާތުގެ ސްޕޮންސަރުންނަކީ ބުލޫބްރިޖް، އޭފޯ ކުއެސްޓް، ޖޭމް ކިޗަން، ފިޒްކާ، ބީޗް ސްޕޮޓް، ފޯއާރު އެލުމުނިއަމް އަދި މުހުން ކެފޭ އެންޑް ބިސްޓްރޯ އެވެ. މުބާރާތް ކާމިޔާބުކަމާއެކު ނިންމާލުމަށް އެހީތެރިކަން ފޯރުކޮށްދިން ފަރާތްތަކަކީ ލ. ފޮނަދޫ ޕޮލސް ސްޓޭޝަން، ހައްދުންމަތީ އަތޮޅު ކައުންސިލްގެ އިދާރާ، ފެނަކަ ލ. ފޮނަދޫ ބުރާންޗް، ލ. ފޮނަދޫ ޕަބްލިކް ވާރކްސް ސާރވިސަސް، ބޭންކް އޮފް މޯލްޑިވްސް ފޮނަދޫ ބުރާންޗް، ބަރާސިލް އެކުވެރި ރައްޔިތުންގެ ކޯޕަރޭޓިވް ސޮސައިޓީ އަދި ލ. އަތޮޅު ތަޢުލީމީ މަރުކަޒެވެ.\nމިނިސްޓަރ އޮފް އާރޓްސް، ކަލްޗަރ އެންޑް ހެރިޓޭޖް ޔުމްނާ މައުމޫނާއި ބައްދަލުކުރުން\nފޮނަދޫ ކައުންސިލްގެ ވެބްސައިޓް އިފްތިތާޙް ކޮށްފި\nކޮޕީރައިޓް @ 2019، ހައްދުންމަތީ ފޮނަދޫ ކައުންސިލް


French Cup: Hairaankurevinivi gothakah PSG katuvaalaa Guingamp semi ah\nކުޅިވަރު - ފްރެންޗް ކަޕް\nފްރެންޗް ކަޕް: ހައިރަންކުރެވިނި ގޮތަކަށް ޕީއެސްޖީ ކަޓުވާލާ ގުއިންގޭމްޕް ސެމީއަށް\nޕީއެސްޖީގެ މައްޗަށް ގުއިގޭމްޕް ކުރިހޯދީ 1-2 ގެ ނަތީޖާއަކުން\nކ. މާލެ 10 ޖެނުއަރީ 2019 | ބުރާސްފަތި 15:23 1,607\nގުއިގޭމްޕްގެ ކުޅުންތެރިން ލަނޑު ޖެހުމަށް ފަހު އުފާ ފާޅުކުރަނީ - ގޫގުލް\nފްރެންޗް ކަޕްގައި ހައިރާންކުރެވިނި ގޮތަކަށް ޕެރިސް ސެއިންޓް ޖާމަން (ޕީއެސްޖީ) ކަޓުވާލުމަށް ފަހު ގުއިންގޭމްޕް ސެމީފައިނަލަށް ދަތުރުކޮށްފިއެވެ.\nބުދަ ދުވަހުގެ ރޭ ކުޅުނު މެޗު ގުއިންގޭމްޕްއާ ވާދަކޮށް ޕީއެސްޖީން މެޗު ކާމިޔާބުކުރީ 1-2 ގެ ނަތީޖާއަކުންނެވެ.\nޕީއެސްޖީ ދަނޑުގައި ކުޅުނު މި މެޗުގައި ބޯޅަ ކޮންޓްރޯލްކޮށް ރަނގަޅަށް ކުޅެމުން ދިޔައީ އެޓީމުންނެވެ. އެގޮތުން ގުއިންގޭމްޕްގެ ހާފަށް ބާރުބޮޑުކޮށް އެޓީމުން ވަނީ ގިނަ ހަމަލާތައް ފޮނުވާލާފައެވެ.\nމި ހާފްގައި ގުއިންގެމްޕްގެ ފަރާތުން ވެސް ހަމަލާތަކެއް ފެނިގެން ގޮސްފައިވެއެވެ. އެގޮތުން ލަނޑު ޖެހުމަށްވެސް ރަނގަޅު ފުރުސަތުތަކެއް ލިބި ވަނީ ބޭކާރުވެފައެވެ.\nފުރަތަމަ ހާފް ނިމުނީ ދެޓީމުންކުރެ ޓީމަކަށްވެސް ލަނޑެއް ނުޖެހި އެއްވަރުވެގެންނެވެ.\nTous Ensemble, Toujours en Avant ! #tousensembleonvalefaire pic.twitter.com/IUCNteosAO\nއެހެން ނަމަވެސް ދެވަނަ ހާފް ފެށިގެން ޕީއެސްޖީން ވަނީ މެޗުގެ ލީޑު ނަގާފައެވެ. މި ލަނޑު 63 ވަނަ މިނެތުގައި ކާމިޔާބުކުރީ ނެމާއެވެ. އޭނާ މި ލަނޑު ކާމިޔާބުކުރީ މުނިއާ ނަގައިދިން ހުރަހެއް ބޮލުން ކުރިޔަށް ފޮނުވާލައިގެންނެވެ.\nގުއިންގޭމްޕުން މެޗުގެ ނަތީޖާ ހަމަހަމަކުރީ 83 ވަނަ މިނެޓުގައެވެ. މި ލަނޑު އެޓީމަށް ލިބުނު ޕެނަލްޓީއަކުން ކާމިޔާބުކުރީ ޔެނީ އެންގޮބަކޯޓޯއެވެ. އަދި އިތުރުވަގުތުގެ ތެރޭގައި އެޓީމުން ވަނީ ލިބުނު ޕެނަލްޓީއަކުން ލީޑު ނަގާފައެވެ. މި ލަނޑު ކާމިޔާބުކުރީ ފްރާންސްގެ ގައުމީ ޓީމްގެ ކުރީގެ ތަރި ލިލިއަން ތުރާމްގެ ދަރިފުޅު މާކަސް ތުރާމް އެވެ.\nމި ނަތީޖާ އާއެކު ޑޮމެސްޓިކް ކަޕް މުބާރާތެއްގައި ބަލިނުވެ ޕީއެސްޖީން ދަމަހައްޓަމުން އައި ރެކޯޑް ވަނީ ނިމުމަކަށް އައިސްފައެވެ. މި މެޗާ ހަމަޔަށް އައި އިރު، ޑޮމެސްޓިކް ކަޕް މުބާރާތްތަކުގައި ބަލި ނުވެ ޕީއެސްޖީން ކުޅުނު މެޗުތަކުގެ އަދަދު އޮތީ 49 އަށް އަރާފައެވެ.\nމީގެ އިތުރުން މިއީ ވޭތުވެދިޔަ ހަ އަހަރު ދުވަހުގެ ތެރޭގައި ފްރެންޗް ލީގް ކަޕްގެ މެޗަކުން ވެސް ޕީއެސްޖީ ބަލިވި ފުރަތަމަ ފަހަރެވެ. އެންމެ ފަހުން ޑޮމެސްޓިކް ކަޕް މެޗަކުން ބަލިވެފައިވަނީ 2014 ވަނަ އަހަރުގެ ޖެނުއަރީ މަހު އެވެ.


Ooredoo supernet agu boduthanun heyokohffi, Data roll over hurihaa customers ah - One Online\nއުރީދޫ އިން ވަނީ ސްޕާރ ނެޓްގެ އަގުހެޔޮކޮށްފައި ---\nއުރީދޫގެ ސުޕަނެޓް އަގު ބޮޑުތަނުން ހެޔޮކޮށްފި، ޑޭޓާ ރޯލްއޯވާ ހުރިހާ ކަސްޓަމަރުންނަށް\nއުރީދޫގެ ސުޕަނެޓްގެ އަގުހެޔޮކޮށްފި އެވެ.\nމާދަމާ އިން ފެށިގެން ރާއްޖޭގައި އިންޓަނެޓްގެ އަގު ހެޔޮކުރުމަށް ނިންމާފައިވުމާ ގުޅިގެން އުރީދޫން ވެސް ވަނީ އެ ކުންފުނިން ދޫކުރާ އިންޓަނެޓްގެ އަގުހެޔޮ ކުރުމަށް ނިންމާފަ އެވެ.\n"ސަރުކާރުގެ ނެޓް ހެޔޮ ޕްރޮގްރާމްގެ ދަށުން އުރީދޫގެ ފިކްސްޑް ބްރޯޑްބޭންޑް ތަކަށް ވަނީ ވަރަށް ބޮޑަށް ބަދަލުތަކެއް ގެނެވިފައި. އަޅުގަނޑުމެން މި ގެނައި ބަދަލުތަކުގެ ތެރޭގައި އަޅުގަނޑުމެންގެ ޕެކޭޗްތަކުގެ ޑޭޓާ އެލަވަންސްތައް 100 ގުނައަށްވުރެ އިތުރުވެފައި ހުންނާނެ. އަދި އޭގެ އިތުރުން ޕެކޭޖްތަކުގެ އަގު 50 އިންސައްތައަށް ވުރެން އަގުހެޔޮވެފައި ހުންނާނެ،" އުރީދޫގެ ސީސީއޯ ހުސައިން ނިޔާޒް ވިދާޅުވި އެވެ.\nއުރީދޫގެ އެންމެ ކުޑަ ޕެކޭޖް ފިޔަވައި ދެން ހުރި ހުރިހާ ޕެކޭޖްތަކެއްގެ ތްރޮޓުލް ސްޕީޑަކީ ފަހެއް އެމްބީޕީއެސްކަން ފާހަގަކުރައްވައި ނިޔާޒު ވިދާޅުވީ، އެންމެ ހާއްސަ ކަމެއްގެ ގޮތުގައި ސުޕަ ނެޓްގެ ޑޭޓާ ރޯލް އޯވާރ ތައާރަފު ކުރުން ހިމެނޭ ކަމަށެވެ.\n"އަޅުގަނޑުމެނެގް ސުޕަނެޓް ހުރިހާ ކަސްޓަމަރުންނަށް ކްލަބް ޕްރިމިއާ ސާވިސް ލިބިގެން ދާނެ،" ނިޔާޒް ވިދާޅުވި އެވެ.\nއުރީދޫގެ ކްލަބް ޕްރިމިއަރާ އަކީ ކަސްޓަމަރުންނަށް އެކި ވިޔަފާރިތަކުން ޑިސްކައުންޓް ލިބޭ ލޯޔަލިޓީ ޕްރޮގްރާމެކެވެ.\nރާއްޖޭގެ ހުރިހާ ސަރަަހައްދެއްގައި ވެސް އުރީދޫގެ ސުޕަ ނެޓް ކަސްޓަމަރުން ތިބިއިރު މިއަދު ގެނައި ހެޔޮ ބަދަލު އެހުރިހާ ފަރާތްތަކަކަށް ވެސް ލިބިގެންދާނެ ކަން ނިޔާޒް ފާހަގަކުރެއްވި އެވެ.\nއިންޓަނެޓް ހިދުމަތަށް ސަރުކާރުން ގެންނަން ނިންމާފައިވާ ބަދަލު ތަކުގެ ތޭރަގައި ހިމެނެނީ، ފަސް އެމްބީޕީއެސް ސްޕީޑުގައި 30 ޖީބީގެ އެލަވެންސް 250 ރުފިޔާ އަށް، ތުރޮޓްލް ސްޕީޑު ދެ އެމްބީޕީއެސް، 15 އެމްބީޕީއެސް ސްޕީޑުގައި 100 ޖީބީގެ އެލަވެންސް 500 ރުފިޔާ އަށް، ތުރޮޓްލް ސްޕީޑު ފަސް އެމްބީޕީއެސް، 25 އެމްބީޕީއެސް ސްޕީޑުގައި 200 ޖީބީ އެލަވެންސް 700 ރުފިޔާ އަށް، ޓުރޮޓްލް ސްޕީޑު ފަސް އެމްބީޕީއެސް އެވެ.\nއިންޓަނެޓް އަގުހެޔޮކުރުމުގެ ކުރިން ތުރޮޓްލް ސްޕީޑު އާއްމުގޮތެއްގައި ހުންނަނީ އެއް އެމްބީޕީއެސް އާއި ދެ އެމްބީޕީއެސް އާ ދެމެދުގަ އެވެ.\nސަރުކާރުން ބުނީ އިންޓަނެޓްގެ އަގަށް މި ބަދަލު ގެނައުމުން، 60 ޕަސެންޓާއި 75 ޕަސެންޓާ ދެމެދުގެ އަގަކަށް ހިދުމަތުގެ އަގު ހެޔޮވެގެންދާނެ ކަމަށެވެ. އަދި ތުރޮޓްލް ސްޕީޑު ދެ ގުނަ މަތިވާނެ ކަމަށް ވެސް ބުނެފައިވެއެވެ. ސަރުކާރުން ބުނީ، މި ބަދަލާއެކު އިންޓަނެޓުގެ އަގުތަކަށް ބަދަލު ގެނައުމަށް ހަމަޖެހިފައި ވަނީ ފޭސްތަކަކަށް ބަހާލައިގެން ކަމަަށެވެ.\nގުޅޭ ޓެގު އުރީދޫ އުރީދޫ މޯލްޑިވްސް އިންޓަނެޓް އިންޓަނެޓްގެ އަގު


School mubaaraathuge thayaaree ihumaalu kohgen nuvaane\nއަލީ އަޝްފާގް 'ދަގަނޑޭ' ވިދާލީ، އިންޓަ ސްކޫލް ފުޓްބޯޅަ މުބާރާތުންނެވެ. ރާއްޖޭގެ ފުޓްބޯޅައިގެ ކުރިމަގަށް އޭނާ ވާނެކަން، ދިވެހި ފުޓްބޯޅައިގެ ތަޖުރިބާކުން ހިސާބުޖަހައި ޕްރިޑިކް ކުރި އެވެ. މަޖީދިއްޔާ ސްކޫލްގެ ކެޕްޓަނެއްގެ ގޮތުގައި އަޝްފާގް ދެއްކި ޖާދޫ ފެނި، އޭނާގެ ސޮއި ވެލެންސިއާއިން ޖަހައިގަތެވެ. އިބްރާހިމް ފަޒީލް 'އޮއްޕޮ' ސްކޫލްގައި އުޅެމުން ގައުމީ ޓީމަށް ކުޅެން ފަށައިިފި އެވެ.\nއޭރު އިންޓަ ސްކޫލް މުބާރާތަށް ސްކޫލުތަކުން ދޭ އަހަމިއްޔަތު ބޮޑެވެ. އެފްއޭއެމްގެ މިހާރުގެ ޓެކްނިކަލް ޑައިރެކްޓާ އިހްސާން އަބްދުލް ގަނީ 'ސާންތީ' އަކީ މަޖީދިއްޔާ ޓީމުގެ ކޯޗެވެ. މުހައްމަދު ޝިޔާޒު 'މޯހަން' އާއި މުހައްމަދު ނިޒާމް އަކީވެސް އިންޓަ ސްކޫލުގައި ޓީމަށް އިރުޝާދުދިން ކޯޗުންނެވެ.\nމި އަހަރުގެ އިންޓަ ސްކޫލް ފުޓްބޯޅަ މުބާރާތް އެހަރަ ބޯމަތިވީ އެވެ. އެކި އުމުރު ފުރާތަކުން ސްކޫލްތަކުން ޓީމުތައް އެކުލަވާލައި ތައްޔާރީތަށް ފެށިގެން އުޅޭތާ ދުވަސްތަކެއް ވެއްޖެ އެވެ. އެހެންނަމަވެސް އިންޓަ ސްކޫލަށް އޮންނަ އަހަމިއްޔަތު ކަމާ ސަމާލުކަން މިހާރު ކުޑަ އެވެ. އެންމެ ބޮޑު މައްސަލައަކީ ޓެކްނިކަލް އޭންގަލުން އެކަމަށް ދޭންވާ ސަމާޅުކަން ކުޑަ ވުމެވެ. ކުޅުންތެރިންގެ ޓްރޭނިންއާއި ޓެކްޓިކަލް ހަމަތަކަށް ސަމާލުކަމެއް ނުދެވެ އެވެ.\n"ކުރީދުވަހުވެސް ދުށިން ސްކޫލެއްގެ ޓީމަކުން ޕްރެކްޓިސް ކުރަމުން ދިޔައިރު، އެތާ ކޯޗަކަށް ހުރި މީހަކު އެކުދިންލައްވާ ޑިޕްސް ޖައްސަމުން ދިޔަތަން،" ފުރަތަމަ ޑިވިޝަންގައި ކޯޗު ކޮށްދޭ ކޯޗަކު ބުންޏެވެ. "އެ މަންޒަރު ފެނުނީމަ ދެރަވެސްވި، މިއީ އެންމެ ފުރަތަމަ ރަނގަޅު ކުރަންޖެހޭ ކަންކަން."\nފުޓްބޯޅަ ޑިވްލަޕްމެންޓްގެ އެންމެ މުހިންމު ބަޔަކީ، އުމުރުފުރާތަކުގެ ޑިވްލަޕްމެންޓެވެ. ޑިވްލަޕްމެންޓްގެ މަރުހަލާގައި އެންމެ ފަރުވާތެރިވާން ޖެހޭ ބަޔަކީ އުމުރުފުރާތަކުގެ ޑިވްލަޕްމެންޓެވެ. ފުޓްބޯޅައިގައި ކުރިއަރައިގެން ދިޔަ ކޮންމެ ގައުމެއް ކޮންމެ ޓީމެއް ކުރިއަރައިގެން ދިޔައީ، އުމުރުފުރާތަކުގެ މަރުހާލާފައި ވަރަށް ބޮޑަށް ފަރުވާދީގެންނެވެ. އެންމެ ބޮޑު އިސްކަމެއް އަދި އެންމެ ބޮޑުހޭދައެއްވެސް ކުރަނީ އެކަމަށެވެ.\nވޭތުވެދިޔަ ހަތަރު ވަރަކަށް އަހަރަކީ، ފުޓްބޯޅައިގައި ހޮލެންޑްގެ އަޑުކެނޑިގެން ދިޔަ ހަތަރު އަހަރެވެ. އެންމެ ފަހުން ބޭއްވި ވޯލްޑްކަޕާއި ޔޫރޯއަށްވެސް ހޮލެންޑް ކޮލިފައި ނުވެއެވެ. އަސްލު ސަބަބަކަށްވީ، އުމުރުފުރާތަކުގެ ޑިވްލަޕްމެންޓްގައި ހޮލެންޑަށް އިހުމާލު ވެވުމެވެ. އުމުރުފުރާތަކުގެ ޑިވްލަޕްމެންޓަކީ، ފުޓްބޯޅައިގެ ދުރުރާސްތާ ކުރަހައިދޭ ފުރަތަމަ ރޮނގެވެ.\nހޮލެންޑަށް ޑިވްލަޕްމެންޓާ މެދު އިހްމާލު ކޮށްލެވުނު ސަބަބާބެހޭގޮތުން، ޑަޗު ފުޓްބޯޅައިގެ އެނަލިސްޓެއް ކަމަށް ޕްރިޔާ ރަމޭޝް ލިޔެފައި ވަނީ ވަނީ މިހެންނެވެ.\n"ޖެހިޖެހިގެން އިންޓަނޭޝަނަލް ދެ މުބާރާތް ގޭގައި ތިބެ ހޮލެންޑްގެ ކުޅުންތެރިންނަށް ބަލަން ޖެހުނީ، ދުރުރާސްތާ ޕްލޭންގައި މައްސަލަ ޖެހުމުންނެވެ. އަދި ކުޅުންތެރިންގެ އުފެއްދުމުގެ މަރުހަލާގައި އެކަށީގެންވާ މިންވަރަށް ފަރުވާތެރި ނުވެވުމެވެ."\nއިންޓަ ސްކޫލް މުބާރާތަކީ ރާއްޖޭގެ ފުޓްބޯޅައިގެ ލޯންގް ޓާމް ޕްލޭނިންގެ ބައެކެވެ. އެހެންވެއެއަށް ދޭ ސަމާލުކަން ބޮޑުވާން ޖެހެ އެވެ. ރަނގަޅު ކޯޗުން ހޯދުމަކީ ސްކޫލްތަކަށް އެކަނި ކުރެވޭނެ ކަމެއް ނޫނެވެ. އެފްއޭއެމުން މިކަމުގައި ސްކޫލްތަކަށް ފަންނީ އެހީތެރިކަން ފޯރުކޮށްދޭން ޖެހެ އެވެ.\nރާއްޖޭގެ ހާލަތަށް ބަލާއިރު ޑިވްލަޕްމެންޓް ލެވަލުގައި މަސައްކަތް ކުރާނެ ރަނގަޅު ކޯޗުން މަދެވެ. މިހެންވާން ދިމާވުމުގެ ސަބަބު ދެނެގަތުމަށްޓަކައި، ރާއްޖޭގެ ކޯޗިން އެޑިއުކޭޝަންގެ ސިސްޓަމް ރިވިއުކޮށްލުން މުހިންމު ކަމުގައި ދެކެމެވެ. އިންޓަ ސްކޫލްގެ ކޯޗުކޮށްދޭ ކޯޗުންނާއި، އެކެޑެމީ ކޯޗުންގެ ތަމްރީންތަކަށް ބޮޑު އިސްކަމެއް ދޭން ޖެހެ އެވެ.\nއުމުރުފުރާތަކުގެ ކުދިންނަށް ކޯޗު ކޮށްދޭންޖެހޭ ގޮތުގެ ބޮޑު ތަފާތެއް ހުރެ އެވެ. އެކުދިންނާއި މުއާމަލާތް ކުރުމުގައި، ވަކިވަރަކަށް ތިރިވެލުމާއި، އެކުދިންގެ މިޒާޖާއި ތޮބީއަތާ ގުޅޭގޮތަށް ކިޔައި ދިނުމެވެ. މިއިން ކޮންމެކަމަކަށްވެސް ތަމްރީން ލިބިގެންތިބި ކޯޗުން ބޭނުންވެ އެވެ. އިންޓަ ސްކޫލަކީ އެތައްބައިވަރު އާ ހުނަރެއް އެއްތާކުން ފެނިގެންދާ މުބާރާތެކެވެ. ނަމަވެސް ކެރިއާއެއްގެ ގޮތުގައި ނުވަތަ ޕްރޮފިޝަންއެއްގެ ގޮތުގައި ފުޓްބޯޅަ އިހްތިޔާރު ކުރަނީ މަދު ކުއްޖެކެވެ. އެންމެ ހުނަރުވެރި ކުދިން ސްކޫލް ނިންމާފައި އެނބުރި ގަލޮޅު ދަނޑަކަށް ނާދެ އެވެ. މައްސަލަ ޖެހެ ހިސާބަކީ ފުޓްބޯޅައިގެ ނޮލެޖު އެންމެ އެކަށީގެންވާވަރަށް ލިބިފައި ނެތުމެވެ. ރާއްޖޭގައި ފުޓްބޯޅައިގެ ހުނަރު އެބައޮތެވެ. ރާއްޖޭގައި ނެތީ ފުޓްބޯލް އެޑިއުކޭޝަން އެވެ.


ބޯރީނދޫ ބިބީ - ވިކިޕީޑިއާ\nބޯރީނދޫ ބިބީ(ސައިންޓިފިކް ނަން: Chaetodon xanthocephalus)ނުވަތަ (އިނގިރޭސި ބަހުން: Yellowhead butterflyfish) އަކީ ރާއްޖޭގެ ފަރުފަޅުތަކުގައި ގިނައިން އުޅޭ ބިބީ އެކެވެ. މިއީ ދިވެހިން ކެއުމަށް ބޭނުންކޮށް އުޅޭ މަހެއް ނޫނެވެ. މަހުގެ ކުލަވަރު ރީތިކަމުންނާއި އުޅުމުގެ ސާދާ ކަމުން ކަނޑުފީނައި އުޅޭ މީހުން މިމަސް ދުށުމަށް އެދެއެވެ. އާންމުކޮށް މިވައްތަރުގެ ބިބީ ފަރުފަޅުގެ ބޭރުގައި އުޅެނީ އެކަހެރިކޮށެވެ. ބައެއް ފަހަރު ޖޯޑްޖޯޑަށް ވެސް އުޅެއެވެ.\nމިމަހަށް ދިވެހިންގެ ތެރޭގައި ވަކި ޚާއްޞަ ނަމެއް ކިޔާފައި ނެތުމާއެކު، ބޯރީނދޫ ބިބީ ކިޔާފައިވަނީ މަހުގެ ސައިންޓިފިކް ނަމާއި ޢިލްމީ ނަމާއި ގުޅޭގޮތުން، އަދި މަހުގައި އެސިފައެއް ވަރަށް ފާޅުކޮށް ފެންނަން ހުރުމާއެކުގައެވެ. މިބިބީ ގިނައިން އުޅެނީ 25-5 މީޓަރާއި ދެމެދުގެ ފުންމިނުގައެވެ. މިއީ ޓޭންކްތަކުގައްޔާއި، ފެންގަނޑުގައި ގެންގުޅެވިދާނެ މަހެކެވެ. ނަމަވެސް ޓޭންކް ނުވަތަ ފެންގަނޑަށް ހޭނުމުގެ ކުރިން ބައެއް އުދަގޫތަކާއި ކުރިމަތިލާން ޖެހުމަކީ ވެދާނެ ކަމެކެވެ.\nމަހުގެ ބުރަކަށިމަތީ ކޮތަރިބައިގައި 14 ހަރުކަށި ބައެއް ފަހަރު 13 ހަރުކަށި އަދި 21 އާއި 23 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ކަންފަތުގައި މަޑުކަށީގެ 15 ކަށި ހުރެއެވެ. މަހުގެ ދެއަރިމަތީގެ ކުލައަކީ ހުދު އަޅި ކުލައެވެ. މަހުގެ އަރިމަތީގައި ލެބިފައި ހުންނަ5ވަރަކަށް ރޮނގު ފާޅުކޮށް ފެންނަން ހުރެއެެވެ. މަހުގެ ތުންކޮޅާއި ބޮލުގެ ތިރީބައި، ކަރުތާފަތާ ދިމާ ތިރީގައި ހުންނަ ކޮތަރިބައި އަދި މަހުގެ ބުރަކަށިމަތީ ކޮތަރިބައި ބަނޑުދަށް ފަރާތު ކޮތަރިބައިގެ ކުލައަކީ ރީނދޫ ކުލައެވެ.\nLast edited on 15 އެޕްރީލް 2013, at 07:07\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 15 އެޕްރީލް 2013، 07:07 ގައެވެ.


Anhenunge World Cup America In Dhifaau Kohfi – adduLIVE\nއަންހެނުންގެ ވޯލްޑް ކަޕް އެމެރިކާ އިން ދިފާއުކޮށްފި\nJul 08, 2019, 08:23 ހަސަން ރަޝީދު\n2-0 އިން ނެދަލޭންޑްސް ބަލިކޮށް އަންހެނުންގެ ވޯލްޑް ކަޕްގެ ޗެމްޕިއަންކަން އެމެރިކާ އިން ހޯދައިފިއެވެ.\nފްރާންސްގެ ވެރިރަށް ލިޔޯންގައި ރޭ ކުޅުނު ފައިނަލް މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވި ނަމަވެސް ނުރައްކާތެރި ހަތަރު ހަމަލާއެއް އެމެރިކާ އިން ވަނީ ނެދަލޭންޑްސްގެ ގޯލަށް ފޮނުވާލާފައެވެ. ނަމަވެސް އެ ހަމަލާތައް ދިފާއުކުރުމުގައި މުބާރާތުގެ އެންމެ މޮޅު ކީޕަރުގެ މަގާމު ހޯދި ނެދަލޭންޑްސްގެ ކީޕަރު ވީނެންޑާލްގެ ހުޝިޔާރުކަން ވަނީ ފެނިގެން ގޮސްފައެވެ.\nފުރަތަމަ ހާފްގައި ގޯލެއް ނުފެނުނު ނަމަވެސް މެޗުގެ 61 ވަނަ މިނެޓްގައި އެމެރިކާ އިން ވަނީ ލީޑު ނަގާފައެވެ. އެގޮތުން އެމެރިކާ އަށް ލިބުނު ޕެނަލްޓީ އަކުން މި ގޯލު ކާމިޔާބުކޮށްދިނީ އެ ޓީމުގެ ތަޖުރިބާކާރު މިޑްފީލްޑަރު މެގަން ރެޕީނޯއެވެ.\nއަދި އޭގެ އަށް މިނެޓްފަހުން ރޯސް ލަވެލް ވަނީ ހިތްގައިމު ގޯލެއް ކާމިޔާބުކޮށްދީ އެމެރިކާގެ ދެވަނަ ގޯލު ކާމިޔާބުކޮށްދީފައެވެ. މި ދެ ގޯލަށްފަހު ވެސް އިތުރު ފުރުސަތުތަކެއް އެމެރިކާ އިން ވަނީ ތަނަވަސްކޮށްފައެވެ.\nމިއީ އެމެރިކާ އިން އަންހެނުންގެ ވޯލްޑް ކަޕް ޖެހިޖެހިގެން ކާމިޔާބުކުރި ދެވަނަ ފަހަރު ކަމަށްވާއިރު، މިއީ އެޓީމުގެ ތާރީހުގައި މި މުބާރާތް ކާމިޔާބުކުރި ހަތަރުވަނަ ފަހަރެވެ. މިއީ އަންހެނުންގެ ވޯލްޑް ކަޕްގެ ރެކޯޑެއް ވެސް މެއެވެ.\nރޭގެ މެޗަށްފަހު މުބާރާތުގެ އެކި ވަނަތަކަށް ހޮވުނު ކުޅުންތެރިންނަށް ވަނީ ޓްރޮޕީ ހަވާލުކޮށްފައެވެ. އެގޮތުން މުބާރާތުގެ އެންމެ މޮޅު ކުޅުންތެރިއާގެ މަގާމު އެމެރިކާގެ ރެޕީނޯ ހޯދިއިރު އެންމެ ގިނަ ގޯލު ޖެހި ކުޅުންތެރިއަކަށްދޭ ރަން ބޫޓު ވެސް ހޯދީ އޭނާއެވެ.\nއެންމެ މޮޅު ކީޕަރުގެ މަގާމު ނެދަލޭންޑްސްގެ ކީޕަރު ވީނެންޑާލް ހޯދިއިރު އެންމެ މޮޅު ޒުވާން ކުޅުންތެރިއަކަށް ހޮވުނީ ޖަރުމަނުގެ ގިއުލިއާ ވިންއެވެ. އަދި މުބާރާތުގެ ފެއާޕްލޭ ޓީމަކަށް ހޮވުނީ ފްރާންސްއެވެ.


ހުވަފެން – Esfiya – Dhivehi Vaahaka Site\n- by blue sea - 0- December 20, 2016\nހުވަފެނަކީ، ވޭނީ، ބިރުވެތި، އުފާވެރި، އަޖއިބުކުރުވަނިވި އެއްޗަކަށްވެއެވެ. ބައެއް ހުވަފެން ތެދުވެއެވެ. އަދި ބައެއް ހުވަފެން ކުރިމަތިވަމުން އަންނަ ކަމަކަށް އިޝާރާތް ކުރެއެވެ.\nހަރުގަނޑު– ހަރުގަނޑެއްގެ އެންމެ މައްޗަށް އެރީތީ ހުވަފެނުން ފެނިއްޖެ މީހަކުގެ ކުރިމަގު ވަރަށް އުޖާލާވާނެއެވެ. ބޮޑެތި ކާމިޔާބީތަށް ހާސިލްކުރެވޭނެއެވެ. މީ ކިޔަވާ ކުދިންނަށް ވަރަށް މުހިއްމު ހުވަފެނެކެވެ. އެ ކުދިންނަށް ކިޔެވުމުގެ ރޮނގުގައި އޭނާ ކުރިއަށްދާން ބޭނުންވާ ކޮންމެ ހިސާބަކަށްވެސް ކުރިއަށް ދެވޭނެއެވެ. އެންމެ ހިތްއެދޭ މީހާއާއި ކައިވެނިކުރެވޭނެއެވެ. މި ހުވަފެނަކީ މުއްސަނދިކަމާއި ގަދަރުވަރިކަން ލިބޭނެކަން ދޭހަވާ ހުވަފެނެކެވެ. ވިޔަފާރިވެރިންގެ ވިޔަފާރި ކުރިޔަށް ދާނެއެވެ. އެކަމަކު ހަރުގަނޑުގެ އެންމެ މަށްޗަށް އަރާ ތިރިބަލައިލުމުން ބޯއަނބުރާގޮތް ވީތީ ހުވަފެނުން ފެނިއްޖެނަމަ ދިރިއުޅުމުގެ ކަންތަށް ގެންދާނެ ފުރިހަމަ ގޮތެއެ ނޭނގޭނެއެވެ. އަބަދުވެސް ހިތާމަތަކަށް އެނބުރި އަންނަށް ޖެހޭގޮތް ވާނެއެވެ. ހަރުގަނޑަށް އަރާ ހުއްޓާ ހަރުގަނޑު ހަލާކުވެ ފުޑުފުޑުވިނަމަ ކުރާ ހުރިހާ އުންމީދެއް ނާކާމިޔާބު ވާނެއެވެ.\nހިތާމަކުރުން– މީހަކު މަރުވެގެން ނުވަތަ ވިޔަފާރީގައި ވާ ގެއްލުމަކާއިހުރެ ހިތާމަކުރާތީ ހުވަފެނުން ފެނުނުނަމަ މުދާތަކެއް ލިބިގެން ނުވަތަ ދަރިންގެ ހެޔޮ އަމަލެއްގެ ސަބަބުން އުފާކުރާނެއެވެ. އެހެންމީހުން އުފާކުރާތީ ފެނިއްޖެނަމަ ރަހުމަތްތެރިން ނުވަތަ އާއިލާ މީހުންނަށް ލިބޭ އުފަލުގައި ކަލޭވެސް ބައިވެރިވާނެއެވެ. ހިތާމަ ކުރާތީ ހުވަފެނުން ފެނުމަކީ ކައިވެނީގެ އަލާމާތެއްވެސް މެއެވެ. ތިމާއަށް ލިބިފައިވާ ލޯބިވެރިއަކީ އިޙްލާސްތެރި މީހެކެވެ.\nހުނުން- ހުނުމަކީ ގިނަ ފަހަރަށް ހިތާމައާއި ހިތްދަތިކަމަށް އިޝާރާތް ކުރާ ހުވަފެނެކެވެ. ހޭތީ ހުވަފެނުން ފެނިއްޖެނަމަ ހިތްހަމަ ނުޖެހޭކަމެއް ކުރިމަތި ވެދާނެއެވެ. ލޯބިވެގެން އުޅޭ މީހެއްނަމަ އޭނާގެ ލޯތްބަކީ ބޭކާރު އެއްޗަކަށް ވާނެއެވެ. އޭނާ ލޯބިވާ މީހާގެ ލޯތްބާ ޔަޤީންކަމެއް ނެތެވެ. އޭނާ ނޫން އިތެރު ފަރާތަކާއިމުދު އޭނާ ޙިޔާލުކުރެއެވެ. ބޮޑަށްގާތީ އޭނާ ބާކީވުމެވެ.\nހަނދު- ހަނދު ހުވަފެނުން ފެނިއްޖެނަމަ ހީނުކޮށް ހުއްޓާ އުފާވެރިކަމެއް ލިބޭނެއެވެ. އަދި ލޯބީގައި ކާމިޔާބު ވާނެއެވެ. މަހެއްގެ ފުރަތަމަ ހަނދު ފެނުމަކީ ވިޔަފާރިވެރިންނަށާއި، ދަނޑުވެރިންނަށާއި ލޯބިވެރިންނަށް ރަނގަޅު ހުވަފެނެކެވެ. ހަނދު ފުރިހަމަވެފައިވަނިކޮށް ފުނުމަކީ ކައިވެނީގެ އަލާމާތެކެވެ. މިއީ ހުވަފަތް އަންހެނުންނަށް ރިނގަޅު ހުވަފެނެކެވެ.\nހާރު- އަގުބޮޑު ރީތި ހާރެއް އަޅައިގެން އުޅޭތީ ފެނިއްޖެނަމަ، ބޮޑު މުއްސަންޖަކާއި ލޯބީގެގޮތުން ގުޅެވޭނެއެވެ. އަދި ކާވެނިކުރެވޭނެއެވެ. ގިނަ ދަރިން ލިބޭނެއެވެ. ގިނަވާނީ ރީތި އަހެންދަރިންނެވެ. މި ދަރިން އިންނާނީ މުއްސަނދިންނާއެވެ. އަންހެނަކަށް އޭނާގެ ހާރު ހަލާކުވެ އޭގެ ބައިތަށް ގެއްލޭތީ ފެނިއްޖެނަމަ ދަރިން ޅަ އުމުރުގައި މަރުވާނެއެވެ. އަދި މުސްކުޅިވާދުވަހު ފަޤީރު ހާލުގައި ގެހޭނެއެވެ.\nހަރުފަ- ދުވެދުވެއޮތް ހަރުފައެއް ފެނުނުނަމަ ދޭހަވަނީ ކަލޭ ހަލާކުކޮށްލަށް މަސައްކަތްކުރާ ދުޝްމަނުންހުރި ކަމެވެ. ކަލޭ ލޯބިވެރިޔަކު ހުރިނަމަ ލޯބިވެރިޔާގެ ހިތުގައި ކަލޭއާއިމެދު ނަފުރަތު އުފަށްދަން ނުބައި ރޭވުންތަށް ރާވާ އަދާވަތްތެރިޔަކު އެބަހުއްޓެވެ. އަދި ކަލޭއަށް އޭގެ ގެއްލުން ލިބެންފަށައިފިއެވެ. ވީމާ މިކަހަލަ ކަންތަށްތަކާއި ހުރެ ކަލޭގެ ހަމަޖެހުން ގެލުނަ ނުދޭށެވެ. ކަލޭ ހަރުފަ މަރާލާތީ ފެނިއްޖެނަމަ ދުޝްމަނުންގެ އުދަނގޫ ތަކުން ސަލާމަތްވާނެއެވެ. ލޯބީގައި ކާމިޔާބު ވާނެއެވެ. އަދި ޒަވާޖީ ހަޔާތް ބާއްޖަވެރި ވާނެއެވެ. (ނުދުވެ)ހަރުފައެއް ފެނުނުނަމަ ފޮރުވިގެންތިބި ނުލަފާ ދުޝްމަނުން ކަލޭގެ އަގުވަށްޓާލައި ގެއްލުން ދިނުމަށް ރާވައެވެ. ރަހުމްކުޑަގޮތަކަށް ކަލޭގެ ލޯބިވެރިޔާއާއި ކަލޭ ވަކިވާނެއެވެ. ކަލޭ ހަރުފަ މަރާލާތީ ފެނިއްޖެނަމަ ދުޝްމަނުންނާއި ލޯބީގައި ކިލޭއާއި އަދާވަތްތެރިވެގެން އުޅޭ މީހުންގެ އުދަނގޫ ތަކުން ސަލާމަތްވާނެއެވެ.\nރައްޔިތުންގެ މަޖިލިސް- ހުވަފެނުގައި ކަލޭ ރައްޔިތުންގެ މަޖިލިސްގެ މެންބަރަކަށް ވެއްޖެނަމަ ކަލޭ ކުރިއަރާނެއެވެ. އެތަނަށް ގޮސް އެތަނުގެ ބަހުސް އަޑުއަހާތަން ފެނިއްޖެނަމަ އާއިލާގެ ތެރޭގައި މައްސަލަޖެހި އަދި ލޯބިވެރިޔައާއި މައްސަލަޖެހި ރަޙްމަތްތެރިންނާއި ދެބަސްވާން ޖެހޭނެއެވެ.\nބަގީޗާ- ޕޮޓޯލެވީ ބުނާގޮތުގައި މިއީ ހުވަފެންތަކުގެ ތެރެއިން އެންމެ ރަނގަޅު އެއް ހުވަފެނެކެވެ. ފްރާންސިމަސް ބުނެފައިވެއެވެ. “ވަރައް ގިނަހުވަފެން އަހަރެން ތަޢުބީރު ކޮއްފައިވާނެއެވެ. އޭގެތެރޭގައި މިހުވަފެން ހިމެނެއެވެ. އަދި މިހުވަފެންވަނީ އަބަދުވެސް ރަނގަޅު ހުވަފެނަކަށް ވެފައެވެ. މިހުވަފެން ފެނުމަށްފަހު މީސްމީހުން ކުރިއަރާފައިވެއެވެ. ވިޔާނުދާ ރައްޓެހިންގެ ކިބައިން ސަލާމަތްވެފައިވެއެވެ. ވިޔަފާރީގައި ކާމިޔާބުވުމާއި ދަތުރު ވެރިންނަށް ނިޔާމަ ދަތުރުތައް ލިބުމާއި ދަޑުނވެރިންގެ ގޮވާންތައް އިތުރުވުމާއި ލޯބިވެރިން އުފަލުން ފޮޅިފައިތިބުމަކީ މިހުވަފެން ފެނުމައްފަހު ވެފައިވާ ކަންތައްތައްކަން އަހަރެން ދެނެހުރީމެވެ. މިހުވަފެން ފުށް ކޮންމެ މީހެއްގެ މުއްސަނދިކަމާއި ޤަދަރު ބޮޑުވާނެއެވެ. އެކަމަކު ހުވަފެން ރަނގަޅަށް ހަދާންކުރާށެވެ. ބަގީޗާ ވާންވާނީ ގަސްގަހާއި މާމަލާއި މޭވާއީން ފުރިފައިވާ ބަގީޗާއަކަށެވެ.”\nކާވެނި- ކާވެންޏެއް ހުވަފެނުން ފެނިންޖެނަމަ ކަލެއާއި ގުޅުންހުރި ކޮންމެވެސް މީހެއްގެ ޖަނާޒާ ބޭއްވޭނެއެވެ. ކަލޭ ކާވެނި ކުރާތީ ހުވަފެނުން ފެނުމަކީ މަރުގެ އަލާމާތެކެވެ. މިއީ ބަދު ނަސީބު ހުވަފެނެކެވެ. މި ހުވަފެނަކީ ފަޤީރުވުމާއި ޖަލަށްލުމާއި ބަދުނަސީބު ކުރިމަތިވުމާއި ލޯބިވެރިޔާއާއި ވަކިވުންފަދަ ކަންތަށްތަކުގެ އަލާމާތެކެވެ. ކަނޑުދަތުރުކުރާމީހަކަށް މި ހުވަފެން ފެނުމަކީ ތޫފާންތަށް ކުރިމަތިވުމާއި، ބޯޓު ހަލާކުވުމާއި، ކިރިޔަކިރިޔާ ފުރާނަ ސަލާމަތްވާފަދަ ހާދިސާތަށް ކުރިމަތިވުމުގެ އަލާމާތެކެވެ. ކާވެންޏެއްގެ ކަންތަށްތަކުގައި ކަލޭ އެހީވާތީ ފެނިއްޖެނަމަ ދިރިއުޅުން ރަނގަޅުވުމާއި ބެހޭ އުފާވެރި ހަބަރެއް ލިބޭނެއެވެ.\nލޯބިވެރިޔާ- ކަލޭގެ ލޯބިވެރިޔާ ރީތިވެފައި ހިތްދަމައިގަންނަ ގޮތެއްގައި ފެނިއްޖެނަމަ އޭނާއަކީ ތާހިރު އަދި ތެދުވެރި މީހެކެވެ. ކުލަމަރުވެ ބަލިވައްތަރަކަށް ހުރީތީ ފެނިއްޖެނަމަ އޭނާއަކީ ދޮގުވެރި މަކަރުވެރިއެކެވެ.\nއަނބިމީހާ- ކަލެއަކީ އަތްބެއް ކަމުގައި ހުވަފެނުން ފެނިއްޖެނަމަ މީހަކާ ނުއިނދެވޭނެއެވެ. ފިރިހެނަކަށް ހުވަފެނުގައި އޭނާގެ އަނބިމީހާ ފެނިއްޖެނަމަ އަނބިމީހާ ބަލިވެއުޅޭނެއެވެ. އެކަމަކު އެބަލިން ގަދަވާނެއެވެ.\nނަރުދަމާ ވަޅުގަނޑު- މި ހުވަފެނުން ފެނުމަކީ ސުންޕާކަމެކެވެ. އެއިން ދޭހަވަނީ ނުރައްކަލާއި، ގެއްލުމާއި، އަނިޔާ ކުރިމަތިވާނެކަމެވެ. ނުލަފާ ދުޝްމަނުން ކަލެއާ ކުރިމަތިލާނެއެވެ. ލޯބިވެގެން އުޅޭ މީހަކަށް ނަރުދަމާއަށް ވެއްޓުނީތީ ފެނުމަކީ އުންމީދު ކުރަމުން އަންނަ ކައިވެންޏަކީ ރަނގަޅުނޫން ކައިވެންޏެން ކަމުގެ ނިޝާނެކެވެ.\nވިއްސާރަދުނި- މިއީ ރަނގަޅު ބަދަލެއް އައުމުގެ ނިޝާނެކެވެ.\nދަތް– އެއްވަރަކަށް ހުރި ސާފު ދަތްޕިލައެއް ހުރި މީހަކު ހުވަފެނުން ފެނިއްޖެނަމަ ބުރުސޫރަ ރީތި ލޯބިވެރިއެއް ލިބޭނެއެވެ. އަދި އޭނާ އާއި ކައިވެނި ކުރެވޭނެއެވެ. ކަލޭގެ ދަތްތަށް ބަލިކަމުން ހެލޭތީ ފެނުމަކީ ކަލޭ ބައްޔެއްވެ އުޅުމުގެ އަލާމާތެކެވެ. ދަތެއް ވެއްޓުނީތީ ފެނިއްޖެނަމަ ރައްޓެއްސެއް ނުވަތަ ތިމާގެ މީހެއް މަރުވާނެއެވެ. ހުރިހާ ދަތެއް ވެރޭތަން ފެނުމަކީ އަމިއްލަ މަރުގެ އަލާމާތެކެވެ. ދަތުގައި ރިއްސާތީ ފެނުނުނަމަ އުފަލާއި ހިތްހަމަޖެހުން ލިބޭނެއެވެ. އަލަށް ދަތެއް ފެޅީތީފެނިއްޖެންމް އުޅޭތަން ބަދަލުވާނެއެވެ. މީހަކާ އިނދެގެން އުޅޭ މީހެންނަމަ އާއިލާއަށް މެމްބަރެއް އިތުރުވާނެއެވެ.\nފޮތް– ފޮތްކިޔާތީ ފެނުމަކީ ކަލޭ މަޝްހޫރުވުމުގެ އަލާމާތެކެވެ. ފަހަރުގައި އަދަބީ ރޮނގުން މަޝްހޫރުވެދާނެއެވެ. ކިޔާ ހިތްނުވާ ކަހަލަ ފޮތެއްކިޔާތީ ފެނިއްޖެނަމަ ހިތްހަމަނުޖެހޭ މީހުންނާ ގުޅުން އުފެދޭނެއެވެ. ފައިދާއެއްނުވާކަހަލަ ވިޔަފާރިއެއް ކުރަން ފެށޭނެއެވެ. ރައްޓެއްސަކު ގަޔާވާފާޑު ފޮތެއް ދޭތީ ފެނިއްޖެނަމަ ޤަބޫލު ލޯބިވެރިޔަކާ ބައްދަލުވެ ކައިވެނި ކުރެވޭނެއެވެ.\nގުރާ- ގުރާ ވާހަކަ ދައްކާ އަޑު ހުވަފެނުގައި އިވުނުނަމަ ކަލެއަށް ވަރަށްއަނގަ ގަދަ ރަހްމަތްތެރިއެއް ލިބޭނެއެވެ. ގިނަ ގުރާތަކެއް ފެނުނުނަމަ ދިރިއުޅުން އެހެން ޤައުމަކަށް ބަދަލުކޮށް އެތަނުން މީހަކާއި ކައިވެނި ކޮށްގެން އުފަލުގައި އުޅޭނެއެވެ. އެތަނުގައި މަސައްކަތް ކޮށްގެން މުއްސަނދި ޤަދަރުވެރިއަކަށް ވެވޭނެއެވެ.\nނިމިދާނެ ޖާނާ ހިތާ 7\nwat is this? *confused*\nMeee kn kameh…..\nNot bad… Great shuruwaath\nInteresting but i don’t believe all of that.\nViha gadha dhirey ehchehi fenun that is sihr and things kan gaboolu kuran but mivani ehche fenigen loabiveri eh libeyney meehaku maruvaaney hieh nuvey thedheh heneh.\nSunathuge aleega huvafenn thaubeer kiyaa dheebala….\nAdhi mi fenuny.. Ehnve dhenme kiyaalevuny.. Ekam suvaaleh eboi.. Thi kanthah liyuny kon ehchakun nagaigen hey? Mi buny kaafarun dhakkaafa huri kankamah balaigen hey? Aslu huvafen thaubyru kurumaky kithanme molhah kiyevias vaki bayakah vaa kameh… Konme konme myhaku ehchekey bunymaenuvaane hagygathakah… Ma thi liyunu myheh ingi, eynage mauluumaathu rangalhah ingigen noony gabuuleh nukuraanan..\nNah. beingamuslim we cant beleive in those things. and huvafen fenuneema vaane vaki gotheh ekakahves neyngeyne. this is some kimd of nonsense to me. its like kuree zamaan ge boadha hiyaaluge meehun dahkaafa huri floak vaahaaka thah.


FAM in kiyai dhenee ufalaa hithaamaige Final\nސާފް ޗެމްޕިއަންޝިޕް 228 ގެ ފައިނަލުގައި ލަނޑު ޖެހުމަށް ފަހު ޓޫކިލޯ އުފާފާޅު ކުރަނީ\nކޮވިޑް-19 އިގެ ހާލަތާ ގުޅިގެން ފުޓްބޯޅައިގެ ހުރިހާ ހަރަކާތްތަކެއް ވަނީ ހުއްޓާލާފަ އެވެ. ރާއްޖޭގައި އެކަންޏެއް ނޫނެވެ. މުޅި ދުނިޔޭގައި ވެސް ފުޓްބޯޅައިގެ ހަރަކާތްތައް މުޅިން ހުއްޓާލާފައިވާތާ އެއް މަހަށް ވުރެ ގިނަ ދުވަސްވީ އެވެ. އެފްއޭއެމްގެ އޮފީސް ވެސް ބަންދުކޮށް މަސައްކަތް ހިފައިގެން މުވައްޒަފުން ތިބީ ގޭގަ އެވެ.\nއަމަލީ ގޮތުން އޮފީހުގެ މަސައްކަތް ނެތް ނަމަވެސް އާންމުންނާ މުއާމަލާތް ކުރަން އޮންނަ ގުޅުން އޮތީ ފުޅާ ކޮށެވެ. ރަސްމީ އޮންލައިން ޕްލެޓްފޯމެއް މެދުވެރިކޮށް އާންމުންނަށް، އެ އެސޯސިއޭޝަންގެ ހިދުމަތް ހޯދޭނެ މަގެއް އޮތީ ހުޅުވާލެވިފަ އެވެ. އާންމުންނާ އޮންނަ އިންޓަރެކްޓިވް ގުޅުން، މިހާލަތުގައި ބަދަހި ކޮށްދިނީ އެފްއޭއެމްގެ ސޯޝަލް މީޑިއާގެ އެކައުންޓްތަކުންނެވެ.\nފުޓްބޯޅައިގެ ކުރީގެ ވާހަކަތަކެއް އެފްއޭއެމްއިން ސޯޝަލް މީޑިއާގައި ހިއްސާ ކުރަމުން އަންނަތާ ދުވަސްތަކެއް ވެއްޖެ އެވެ. އެ ހުރިހާ ޕޯސްޓެއްގެ ތެރެއިން ވެސް އާންމުންނާ ސީދާ ގުޅޭ ދެ ޕޯސްޓެއްގެ ވާހަކަތައް ހިއްސާ ކޮށްލާނެމެވެ. އެއީ ރާއްޖޭގެ ފުޓްބޯޅައިގެ ހަޔާތުގައި އެންމެ ދެރަވި ދުވަހާއި އެންމެ އުފާވެރި ދުވަހެވެ. ސާފް ޗެމްޕިއަންޝިޕްގެ ދެ ފައިނަލެއްގެ ވާހަކަ އެވެ.\nސާފް ޗެމްޕިއަންޝިޕްގެ 2003 ގެ ފައިނަލުގައި ބަންގުލަދޭޝް އާ ދެކޮޅަށް ނުކުތް ރާއްޖޭގެ ފުރަތަމަ 11 އިގެ ފޮޓޯ އެފްއޭއެމްގެ ޕޭޖުގައި ޕޯސްޓް ކޮށްފައި ވެެއެވެ. ތޭރަ އަހަރު ކުރީގެ ފައިނަލުގައި ބަންގްލަދޭޝް އަތުން ރާއްޖެ ބަލިވީ ހިތްދަތި ގޮތަކަށެވެ. އެ ގައުމުގެ ކުރީގެ ސްޓައިކަރު ރޮކޮނުއްޒަމާން ކަންޗަން، މެޗުގެ ކުރީކޮޅުގައި އެ ޓީމަށް ލަނޑު ޖަހައިދިފައި ވަނިކޮށް، ދެ ވަނަ ހާފުގައި ރާއްޖޭގެ ޓީމަށް ނަތީޖާ ހަމަހަމަ ކޮށްދިނީ، އެފްއޭއެމްގެ މިހާރުގެ ޑެޕިއުޓީ ޖެނަރަލް ސެކެޓްރީ އަލީ އުމަރު ކާމިޔާބު ކުރި ލަނޑުންނެވެ. މެޗުގެ ފުރިހަމަ ވަގުތު 1-1 އެއްވަރުވެ ރަންގޯލުން ނަތީޖާ ނެރެވެންގެން ކުޅުނު ދެ ހަފާުގައި ވެސް ލަނޑެއް ނުޖެހުމުން ޕެނަލްޓީއަށް ގޮސް ރާއްޖެ ބަލިވީ 5-3 ންނެވެ.\nއެއީ އޭރު، ހަތަރު އަހަރު ތެރޭ ޕެނަލްޓީ ޖަހައިގެން ރާއްޖެ ބަލިވި ދެ ވަނަ ފައިނަލެވެ. ރާއްޖޭގެ ފުޓްބޯޅައަށް 50 އަހަރު ފުރިގެން 2000 ވަނަ އަހަރު ބޭއްވި ގޯލްޑަން ޖުބްލީ ފުޓްބޯޅަ މުބާރާތުގެ ފައިނަލުން ވެސް ރާއްޖެ ބަލިވީ ޕެނަލްޓީ ޖަހައިގެން ލަންކާ އަތުންނެވެ. އަލުން 2003 ވަނަ އަހަރުގެ ފައިނަލުގައި ޕެނަލްޓީން ބަލިވުމަކީ ރާއްޖޭގެ ސަޕޯޓަރުންނަށް ކުރިމަތިވި ހިތްދަތި ވަގުތެކެވެ. އެއީ ފުޓްބޯޅައިގައި ދިވެހިން އެންމެ ދެރަވި އެއް ދުވަހެވެ.\nސާފް ޗެމްޕިއަންޝިޕްގެ 2003 ވަނަ އަހަރުގެ ފައިނަލަށް ނުކުތް ރާއްޖޭގެ ފުރަތަމަ 11\nސާފް ޗެމްޕިއަންޝިޕްގެ 2003 ގެ ފައިނަލްގެ ވާހަކަ އަށް ފަހު، ދެން އެފްއޭއެމުގެ ޕޭޖުގައި ހިއްސާ ކޮށްފައި ވަނީ، ވީޑިއޯ އެކެވެ. ލަންކާ އާއި ރާއްޖޭގައި 2008 ވަނަ އަހަރު ބޭއްވި ސާފް ޗެމްޕިއަންޝިޕްގެ ފައިނަލު މެޗުގައި، އިންޑިއާ ކޮޅަށް ރާއްޖޭގެ މުހުތާރު ނަސީރު (ޓޫކިލޯ) ބާރު އުންޑައެއްހެން ވައްދާލި ގޯލްގެ ވީޑިއޯ އެެވެ. ލަންކާގެ ސުގަތަދާތަ ސްޓޭޑިއަމްގައި މެޗު ބަލަން ތިބި 10،000 ދިވެހި ސަޕޯޓަރުންގެ ސަޕޯޓްގެ އަޑުން މުޅި ސްޓޭޑިއަމް ގުޑުވާލި އެވެ.\nއެ ވީޑިއޯ ޝެއާކޮށް އެތައް ބަޔަކު އެކި ޝުއޫރުތައް ފާޅު ކޮށްފައި ހުއްޓެވެ. އެފްއޭއެމްގެ ޕޭޖުން އެ ވީޑިއޯ 600 މީހުން ޝެއާ ކޮށްފައި ވެއެވެ.\n2008 ގެ ސާފް ޗެމްޕިއަންޝިޕް\n"ގައުމު އުފަލުން ރޮއްވާލި ގޯލު،" އެމްއެންޑީއެފްގެ މޭޖާ ކޮމާންޑް ސާޖެންޓް އަބްދުﷲ ސައީދު ފޭސްބުކްގައި އެ ވީޑިއޯ ޝެއާކޮށް ލިޔެފައި ވެއެވެ. "ސާފް ޗެމްޕިއަންޝިޕް ފައިނަލް މެޗުގައި މުޚުތާރު ނަޞީރު (ޓޫކިލޯ) ވައްދާލި ހިތްގައިމު ގޯލާއެކު މުޅި ގައުމު އުފަލުން ރޮއްވާލިއެވެ. ބައިބައިވެ ކަފިކަފިވެފައިވާ ފިކުރުތައް ޤައުމީ ރޫޙުން ބަނދެލައިދިނެވެ."\nއެއީ ގައުމު އުފަލުން ފޮޅުނު ދުވަހެކެވެ. ސާފް ޗެމްޕިއަންޝިޕްގައި ރާއްޖޭގެ އަލަތު ތަށި ހިފައިގެން ގައުމީ ޓީމު މާލެ އައި ދުވަހު ޖުމްހޫރީ މައިދާނާއި މި މާލޭގެ އެކި ސަރަހައްދުތައް ގައުމީ ކުލައިން ޒީނަތްތެރި ކުރި ދުވެހެވެ.\nއެފްއޭއެމުން ސޯޝަލް މީޑީިއާގައި ހިއްސާ ކޮށްފައިވާ އެ ވާހަކަ ތަކުން އުފާވެރި އަދި ދެރަވި ދުވަސްތައް ހަނދާން އާ ކޮށްދެ އެވެ. ބަންގުލަދޭޝްގެ ދަނޑުގައި ބަލިވުމާއި 2000 ވަނަ އަހަރު ގޯލްޑަން ޖްބްލީ ފައިނަލުގައި ލަންކާ އަތުން ބަލިވި ދުވަހުގެ ހިތްދަތި ހަަނދާންތައް މި ދެ ވާހަކައިން ފިލުވައި ދެއެވެ.\nބަންގާޅުގެ ބަންގުބަންދު ސްޓޭޑިއަމް ކުރިން ވެފައި ވަނީ ރާއްޖެއަށް ހިތްދަތި ދަނޑެއްގެ ގޮތުގައެވެ. އެ ދަނޑުގައި ސާފް ޗެމްޕިއަންޝިޕްގެ ފައިނަލުގައި ޕެނަލްޓީ ޖަހައިގެން ރާއްޖެ ދެ ފަހަރަށް ބަލިވި އެވެ. އެ ހަނދާންތައްވެސް ފުހެލައި ދެނީ 2018 ވަނަ އަހަރު ހަމަ އެ ދަނޑުގައި ރާއްޖޭގެ މިހާރުގެ ޖީލުން އިންޑިއާ ބަލި ކޮށް 10 އަހަރު ފަހުން ރާއްޖެއަށް ސާފް ޗެމްޕިއަންޝިޕް ހޯދައި ދިނުމުންނެވެ.\nސާފް ސުޒުކީ ކަޕް އެފްއޭއެމް ގައުމީ ފުޓްބޯޅް ޓީމް


Coachunnaai Academy thakah sarukaarun ehee libeyne | Mihaaru\nއާލީ ޓަޗް އެކެޑަމީގެ ބައެެއް ކުދިންތަކެއް ފަރިތަކުރުންތަކުގެ ތެރެއިން.-- ފޮޓޯ: މިހާރު\nކޯޗުންނާއި އެކެޑަމީތަކަށް ސަރުކާރުން އެހީ ލިބޭނެ\n24 މެއި 2020 - 13:353comments\nކޮވިޑް-19ގެ ސަބަބުން ދިމާވާ އުނދަގޫތަކަށް ލުޔެ އްހޯދުމުގެ ގޮތުން ސަރުކާރުން ކަނޑައަޅާފައިވާ އިކޮނޮމިކް ރިލީފް ފަންޑުން ކުޅިވަރު ކްލަބްތަކުގެ ކޯޗުންނާއި އެކެޑަމީތަކަށް ވެސް އެހީ ލިބޭނެ ކަމަށް ސްޕޯޓްސް މިނިސްޓްރީން ބުނެފި އެވެ.\nހަލުވިކަމާ އެކު ކޮވިޑް-19 ފެތުރޭތީ ރާއްޖެ ލޮކްޑައުންގައި އޮތުމާ އެކު ކުޅިވަރުގެ ތެރެއިން އާމްދަނީ ހޯދަމުން އައި ފަރާތްތަކަށް ވެސް ވަނީ އުނދަގޫތަކެއް ކުރިމަތިވެފަ އެވެ. ހާއްސަކޮށް ކުޅިވަރު ޓީމުތަކުގެ ކޯޗުންނާއި އެކެޑަމީތައް މެދުވެރިކޮށް ފައިސާ ލިބޭ މީހުންނަށެވެ. ކޯޗުންނާއި އެކެޑަމީތަކަށް ސަރުކާރުގެ އެހީތެރިކަމެއް ނުލިބޭތީ ގިނަ ބަޔަކު ވަނީ ކަންބޮޑުވުން ފާޅުކޮށްފަ އެވެ.\nވީޑިއޯ ކޮންފަރެންސް މެދުވެރިކޮށް ދާދި ފަހުން ކުޅިވަރު އެސޯސިއޭޝަންތަކާ އެކު ކުޅިވަރާ ބެހޭ ވަޒީރު އަހުމަދު މަހުލޫފް ބޭއްވި ބައްދަލުވުމުގައިވަނީ ކޯޗުންނާއި އެކެޑަމީތަކަށް އެހީތެރިކަން ފޯރުކޮށްދެވޭނެ ގޮތްތަކާ ބެހޭގޮތުން މަޝްވަރާކޮށްފަ އެވެ.\nރާއްޖޭގެ އެކި ސަރަހައްދުތަކުގައި އެކި ކުޅިވަރުތަކުގެ އެކެޑަމީތައް އަންނަނީ ހިންގަމުންނެވެ. އަދި ހާއްސަކޮށް މާލެ ސަރަހައްދުގައި ގިނަ ފުޓްބޯޅަ އެކެޑަމީތައް ހިންގަ އެވެ. އެންމެ ފުޅާކޮށް ފުޓްބޯޅަ އެކެޑަމީ ހިންގަނީ ފުރަތަމަ ޑިވިޝަނުގެ ޓީމުތަކުންނެވެ. ރާއްޖޭގެ ކްލަބްތަކުގެ އެކެޑަމީތަކުން އަންނަނީ ބައިނަލްއަގުވާމީ މުބާރާތްތަކުގައި ވެސް ވާދަކޮށް ރަނގަޅު ވަނަތަކެއް ހޯދަމުންނެވެ.\nސްޕޯޓްސް މިނިސްޓްރީގެ އޮފިޝަލަކު "މިހާރަ"ށް ބުނީ ސަރުކާރުގެ އެހީތެރިކަން ކޯޗުންނާއި އެކެޑަމީތަކަށް ލިބޭނެ ގޮތްތައް ކަނޑައަޅާފައިވާ ކަމަށެވެ.\n"އެކެޑަމީތަކުގެ ތެރެއިން ފައިނޭންޝިއަލް އެސިސްޓަންސް ޕެކޭޖްގެ ތެރޭގައި ހިމެނޭނީ ވިޔަފާރިއެއް ގޮތުގައި ރަޖިސްޓްރީކުރެވިގެން ހިންގާ އެކެޑަމީތައް. ކޯޗުންނަށް އެޕްލައި ކުރެވޭ ގޮތަށް އޮތީ އަންއެމްޕްލޯއިމަންޓް ބެނެފިޓްސް ތެރެއިން،" އޮފިޝަލް ބުންޏެވެ.\nގައުމީ ފުޓްބޯޅަ ޓީމުގެ ކުޅުންތެރިންގެ ބައްދަލުވުމެއްގެ ތެރެއިން މިނިސްޓަރު މަހުލޫފް ވާހަކަ ދައްކަވަނީ. -- ފޮޓޯ: މިހާރު\nމި ފުރުސަތުގައި އެހީ އަށް އެދި ހުށަހަޅަން ޖެހޭނީ އިކޮނޮކިމް މިނިސްޓްރީން ކަނޑައަޅާފައިވާ ޖޮބް ސެންޓަރު މެދުވެރިކޮށް އޮންލައިންކޮށް ނުވަތަ އީމެއިލްގެ ޒަރީއާއިންނެވެ.\nނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު މަހުލޫފް ވަނީ ގައުމީ ޓީމުތަކުގެ ކުޅުންތެރިންނަށް ދެނީ މުސާރައެއް ނޫން ކަމަށާއި އެއީ އެލަވަންސެއް ކަމަށާއި، އެ ފައިސާ މިވަގުތު ނުދެވެނީ ޕްރެކްޓިސްތައް ނޯންނާތީ ކަމަށް ވިދާޅުވެފަ އެވެ.\nލޮކްޑައުން އެއްގައި މި ވަގުތު އޮތުމުން ހުރިހާ ގައުމީ ޓީމުތަކެއްގެ ޕްރެކްޓިސް ވެސް އޮތީ ހުއްޓިފަ އެވެ. ހަމައެކަނި ކުޅިވަރަށް ހާއްސަވެގެން ތިބޭ ކުޅުންތެރިންނަށް އާމްދަނީއެއް ނުލިބޭތީ އެ ކުޅުންތެރިންނަށް ވަނީ ދަތި އުނދަގޫތަކަކާ ކުރިމަތިލާން ޖެހިފަ އެވެ.\nވީޑިއޯ ކޮންފަރެންސް މެދުވެރިކޮށް މިނިސްޓަރު މަހުލޫފް އަންނަނީ ގައުމީ ޓީމުތަކުގެ ކުޅުންތެރިންނާއި ވާހަކަދައްކައި ހުރި ކަންބޮޑުވުންތައް އޮޅުން ފިލުވަމުންނެވެ. އެ ގޮތުން ލޮކްޑައުންގެ ހާލަތުން ލުޔެއް ލިބި ނިއު ނޯމަލްގައި ގައުމީ ޓީމުތަކުގެ ޕްރެކްޓިސްތައް ފަށާނެ ގޮތްތަކާ ބެހޭގޮތުން ވާހަކަ ދެކެވުނެވެ.\nގައުމީ ޓީމެއްގެ ކުޅުންތެރިޔަކު "މިހާރަ"ށް ބުނީ ދެކެވުނު ވާހަކަތަކުގައި ކުޅުންތެރިންގެ އެލަވަންސް ދެވޭނެ ގޮތްތަކާ ބެހޭގޮތުން ވެސް މަޝްވަރާކުރެވުނު ކަމަށެވެ.\nރައީސް އިބްރާހިމް މުހައްމަދު ސޯލިހުގެ ވައުދެއްގެ ގޮތުގައި ހުރިހާ ކުޅިވަރު ގައުމީ ޓީމުތަކުގެ ކުޅުންތެރިންނަށް ތަފާތު ކުރުމެއްނެތި ފައިސާ ދެމުން އައި ކަމަށް ސްޕޯޓްސް މިނިސްޓަރީން މައުލޫމާތު ދެ އެވެ. އެގޮތުން މަހެއްގެ މައްޗަށް 328 ކުޅުންތެރިންނަށް ގާތްގަނޑަކަށް 1.4 މިލިއަން ރުފިޔާ ހަރަދުކުރެ އެވެ. ކޮންމެ ކުޅުންތެރިޔަކަށް މިހާރު ދެނީ މަހަކު 5000ރ އެވެ. އަދި ބައިނަލްއަގުވާމީ މުބާރާތްތަކުގައި މެޑަލް ގެންނަ ކުޅުންތެރިންނަށް ބޯނަސް ދެ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ފުޓްބޯޅަ އެކަޑަމީ


އައު އުސޫލާއި އެކު އެއްވެސް ޕްރިންސްޕަލެއްގެ ހައްޤެއް ނުގެއްލޭނެ: އެޑިއުކޭޝަން އައު އުސޫލާއި އެކު އެއްވެސް ޕްރިންސްޕަލެއްގެ ހައްޤެއް ނުގެއްލޭނެ: އެޑިއުކޭޝަން\nއައު އުސޫލާއި އެކު އެއްވެސް ޕްރިންސްޕަލެއްގެ ހައްޤެއް ނުގެއްލޭނެ: އެޑިއުކޭޝަން\n15 ފެބްރުއަރީ، 2020: ޖަމާލުއްދީން ސްކޫލްގެ 35 ވަނަ އަހަރީ ދުވަސް ފާހަގަ ކުރުމަށް ބޭއްވި ރަސްމިއްޔާތުގެ ތެރެއިން. ފޮޓޯ: ޕީއެސްއެމްނިއުސް\nސްކޫލްތަކުގައި ޕްރިންސިޕަލުން ވަޒީފާ އަދާކުރާ މުއްދަތު ކަނޑައަޅައި އާއްމު ކުރި އުސޫލާއިއެކު އެއްވެސް ޕްރިންސްޕަލެއްގެ ޙައްޤުގެއްލިގެން ނުދާނެކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ.\nއެއް ސްކޫލެއްގައި ޕްރިންސިޕަލަކަށް އެންމެ ގިނަވެގެން ހުރެވޭނީ ވިދިވިދިގެން 8 އަހަރުކަމަށް ހަމަޖައްސާ ސްކޫލްތަކުގެ ޕްރިންސިޕަލުން ވަޒީފާ އަދާކުރާ ސްކޫލް ކަނޑައެޅުމުގެ އުސޫލެއް މިހާރު ވަނީ އެކުލަވާލާފައެވެ\nމި އުސޫލާއި ގުޅޭގޮތުން ޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ވާހަކަދައްކަވަމަުން އެޑިއުކޭޝަން މިނިސްޓްރީގެ ޑެޕިއުޓީ މިނިސްޓަރ މުހައްމަދު އިޙްސާން ވިދާޅުވީ އެއްވެސް ޕްރިންސްޕަލެއްގެ ނުރުހުމުގައި ވަޒީފާ ބަދަލު ކުރުމުގެ އެއްވެސް ކަމެއް ނުކުރާނެކަމަށާއި، މި އުސޫލްގެ ސަބަބުން ފައިދާތަކެއް ކުރާނެ ކަމަށެވެ. އަދި އުސޫލާއި ގުޅިގެން އެކުލަވާލަން ޖެހޭ ހުރިހާ ޤަވައިދުތައްވެސް އެކުލަވާލާނީ މިހާރު ތިބި ޕްރިންސްޕަލުންނާއި އަލަށް ގުޅޭ ޕްރިންސްޕަލުންގެ އެއްވެސް ޙައްޤަކަށް ބަދަލު ނާންނާނެކަމަށް އިޙްސާން ވިދާޅުވިއެވެ. ކުރިއަށް އޮތްތަނުގައި މި އުޞޫލާ ގުޅިގެން އެކުލަވާލާ ޤަވާއިދުތައް ހަދާއިރުވެސް ޕްރިންސްޕަލުންގެ ކަނބޮޑުވުންތައް އަޑުއަހައި އެކަންތައް ހައްލުކުރުމަށްވެސް މަސައްކަތް ކުރާނެކަމަށް އިޙްސާން ވިދާޅުވިއެވެ.\n"މި އުޞޫލާ އެކު ޤަވައިދުތަކެއްވެސް އެކުލެވިގެންދާނެ. ޓައިމްލައިނެއްވެސް އެކުލަވާލަން އެބަޖެހޭ. މިހާރު ތިބި ޕްރިންސިޕަލުންނާއި އަލަށް ސްކޫލްތަކަށް އައްޔަންކުރާ ޕްރިންސްޕަލުންގެ އެވެސް ހައްޤަކަށް އުނިކަމެއް ނާންނާނެ." ޑެޕިއުޓީ މިނިސްޓަރ އަޙްމަދު އިޙުސާން ވިދާޅުވިއެވެ.\nއެޑިއުކޭޝަން މިނިސްޓްރީގެ ސްޓޭޓް މިނިސްޓަރ އާއިޝަތު އާޠިޔާ ނަޞީރު ވިދާޅުވީ، މި އުޞޫލާއެކު ޕްރިންސިޕަލު އެއް ސްކޫލެއްގައި ހުންނާނީ ހަތަރު އަހަރުގެ ދެ ޓާމުގެ ގޮތުގައި ކަމަށެވެ. މިހާރު ތިބި ޕްރިންސިޕަލުންގެ މަގާމު ދެމި އޮންނާނެ ކަމަށާއި ފުރަތަމަ ހަތަރު އަހަރުގެ ޓާމް ފެށިގެންދާނީ އުސޫލާ އެއްގޮތަށް މަސައްކަތްކުރާ ސްކޫލު ކަނޑައަޅާ4އަހަރުގެ ޓެނިއުއާ ހަވާލުކުރާ ތާރީހުން ފެށިގެންކަމަށް އާޠިޔާ ވިދާޅުވިއެވެ. އާޠިޔާ ވިދާޅުވީ ފުރަތަމަ ހަތަރު އަހަރު ހަމަވުމުން އެހުރި ސްކޫލެއްގައި ހުރުމުގެ ފުރުސަތު ލިބިގެންދާނެ ކަމަށާއި އެހެން ސްކޫލަކަށް ބަދަލުވާން ބޭނުންވާ ކަމުގައިވާނަމަ އެ ފުރުސަތުވެސް ލިބިގެންދާނެ ކަމަށެވެ. އެހެންނަމަވެސް އަށް އަހަރު ވުމުން އެ ސްކޫލަކުން ޕްރިންސިޕަލް ބަދަލުވާން ޖެހޭނެ ކަމަށެވެ.\n"ޓެނުއަރ ފެށިގެން އަންނައިރު ޕްރިންސްޕަލް ބޭނުންވާގޮތަށް މި ފަށަނީ.4އަހަރުގެ ދެ ޓާމް ނިމުމަށްފަހު އެންހެން ސްކޫލްއަށް ބަދަލުވުމުގެ ފުރުޞަތު އެބައޮތް." ސްޓޭޓް މިނިސްޓަރ އާއިޝަތު އާޠިޔާ ނަޞީރު ވިދާޅުވިއެވެ.


Covid-19 Ah Beynun Kurevidhaane Beyheh, Hamaekani Libeynee America Meehunnah - Vaguthu\nކޮވިޑް-19 އަށް ބޭނުން ކުރެވިދާނެ ބޭހެއް، ހަމައެކަނި ލިބޭނީ އެމެރިކާ މީހުންނަށް!\nކޮވިޑް-19 ޖެހޭ މީހުންނަށް ދިނުމުން ރަނގަޅު ނަތީޖާއެއް ނެރެވިދާނެ ކަމަށް ބައެއް ދިރާސާތަކުން ދައްކާފައިވާ ބޭހެއް ކަމަށްވާ "ރެމްޑެސިވިއާ" ނަމަކަށް ކިޔާ ބޭސް ލިބޭނީ ހަމައެކަނި އެމެރިކާ މީހުންނަށް ކަމަށް ބައިނަލްއަޤުވާމީ މީޑިއާ ރިޕޯޓްތައް ބުނެފިއެވެ.\nއެމެރިކާގެ ބޭސް އުފައްދާ ކުންފުނި "ގިލީޑް" އިން އުފައްދާ ބޭހުގެ ހަޑޯސް އަށް 532 އެމެރިކާ ޑޮލަރު ޚަރަދު ވެއެވެ. އެމެރިކާގެ ޑިޕާޓްމަންޓް އޮފް ހެލްތު ހިއުމަން ސާވިސް (އެޗްއެޗްއެސް) އިން މިހާރު ވަނީ އޮގަސްޓް މަހާއި ސެޕްޓެމްބަރު މަހު އެކުންފުންޏަށް އުފެދޭނެ ބޭހުގެ އަދަދަށް ފައިސާ ދައްކާފައެވެ. އެހެންކަމުން ބޭސް ލިބޭނީ ހަމައެކަނި އެމެރިކާ މީހުންނަށެވެ.\nލިވަޕޫލް ޔުނިވަސިޓީގެ ޕްރޮފެސަރެއް ޑރ.އެންޑްރޫ ހިލް ވިދާޅުވީ "ރެމްޑެސިވިއާ" ނަމަކަށް ކިޔާ ބޭސް އޮކްޓޯބަރު މަހުގެ ކުރިން އެމެރިކާ ފިޔަވައި އެހެން އެއްވެސް ގައުމަކަށް ނުލިބޭނެ ކަމަށެވެ. ބޭސް ބޭނުންވާ ކަމަށް ބުނެފައިވާ ގައުމުތަކުގެ ތެރޭގައި ޔޫރަޕްގެ ގައުމުތައް ވެސް ހިމެނެއެވެ. ނަމަވެސް އެގައުމުތަކަށް ވެސް ބޭސް ލިބޭނެ ގޮތެއް ނެތެވެ.\n"މިހާތަނަށް އަހަރެމެންނަށް ލިބިފައިވާ މައުލޫމާތައް ބަލާއިރު ރެމްޑެސިވިއާ ކުރިއަށް އޮތް ތިން މަސް ދުވަހު އެހެން ގައުމަކަށް ނުލިބޭނެ. ޔޫރަޕްގެ ގައުމަކަށް ވެސް އަދި އިނގިރޭސިވިލާތައް ވެސް މިބޭސް ނުލިބޭނެ." ޑރ.ހިލް ވިދާޅުވިއެވެ.\nމިބޭހުގެ ޖެނެޓިކް ވާޝަނެއް ކުދި އާމްދަނީ ލިބޭ ބައެއް ގައުމުތަކުން ދަނީ އުފައްދަމުންނެވެ. ނަމަވެސް އެއީ ޔޫރަޕްގެ ގައުމުތަކަށް އެތެރެ ކުރުމުގެ ހުއްދަ އޮންނަ ބޭހަކަށް ނުވާނެއެވެ. އެއީ ޔޫރަޕުން ކަނޑައަޅާފައިވާ މިންގަނޑުތަކަށް ބޭސް ނުފެތޭނެތީއެވެ.\nރެޑްމިސިވިއާ އަކީ އެބޯލާ އަށް ހާއްސަ ކޮށްގެން އުފެއްދި ބޭހެކެވެ. ކޮވިޑް-19 ޖެހޭ މީހުންނަށް މިބޭސް ދިނުމުން ބަލިން ރަނގަޅުވާ މުއްދަތު ވަރަށް ބޮޑަށް ކުރުވާ ކަމަށް ބައެއް ދިރާސާތަކުން ވަނީ ދައްކާފައެވެ.\nމާދަމާ އިން ފެށިގެން މާލޭގައި ހުކުރު ކުރަން ނިންމައިފި\nމާލެ އިން ސުންކު ނެގި މީހަކު ރަށަށް ދިޔަ ފަހުން ފައްސިވެއްޖެ


މިޝްކާގެ މަރު: އެތައް އިހުމާލެއް\nމިދިިޔަ އަންގާރަ ދުވަހުގެ ރޭ ކޮވިޑް ބަލީގައި މަރުވި ފާތިމަތު މިޝްކާއަކީ ރާއްޖެއިން ކޮވިޑް ޖެހިގެން މަަރުވި އެންމެ ހަގު ކުއްޖާ އެވެ. އިމާދުއްދީން ސްކޫލްގެ ޖުވެލް ސެންޓަރުގައި ކިޔަވަމުން އައި މިޝްކާ ނިޔާވުމުގައި އެތައް އިހުމާލެއް ވެފައިވާ ކަން ރިޕޯޓުން އެނގިއްޖެއެވެ.\nހެލްތް މިނިސްޓްރީން ރޭ އާންމުކުރި އިހުމާލު ރިޕޯޓްގައި ކަން ހިނގައިދިޔަ ގޮތް ބާޔަންކޮށްދީފައިވާއިރު ، އޭގައި ބުނާ ގޮތުން މިޝްކާ ކޮވިޑަށް ޕޮޒިޓިވްކަން އެނގިފައިވަނީ މިދިޔަ މަހު 28 ވަނަ ދުވަހު ނެގި ސާމްޕަލަކުންނެވެ. ޕޮޒިޓިވްކަން 30 ވަނަ ދުވަހު ވަނީ އަންގައިފައެވެ. ޑޮކްޓަރަށް ދައްކަން ބޭނުންތޯ ކޮންޓެކްޓް ޓްރޭސިން ޓީމުން އެހުމުން، ބޭނުންވާ ކަމަށް ބެލެނިވެރިޔާ އެދިފައިވީ ނަމަވެސް، ޑޮކްޓަރެއްގެ ކޮންސަލްޓޭޝަން ފޯރުކޮށްދެވިފައި ނުވާ ކަމަށް ރިޕޯޓުގައި ބުނެފައިވެއެވެ.\nރިޕޯޓުގައި ބުނެފައިވަނީ އުސޫލު ހަމަޖެހިފައިވާ ގޮތުގައި ކޮވިޑަށް ޕޮޒިޓިވްވާ 15 އަހަރުން ދަށުގެ ހުރިހާ ކުޑަކުދިން ކެއާ ކްލަސްޓާގެ ފަރާތުން ހާލު ބެލުމަށްޓަކައި ގުޅަން ޖެހޭ ކަމަށާއި ނަމަވެސް އެ ކްލަސްޓާއިން ވެސް ދެ ދުވަހުގެ ތެރޭގައި މިޝްކާގެ ހާލު ބެލުމަށް ބެލެނިވެރިޔާއަށް ގުޅާފައި ނުވާ ކަމަށެވެ.\nމިޝްކާގެ ސިއްހީ ހާލަތު ގޯސްވާން ފެށުމުން އެންމެ ފުރަތަމަ ކޯލް ސެންޓަރަށް ގުޅާފައިވަނީ، ރިވިއުގައި ބުނާ ގޮތުން ނަމަ މި މަހުގެ ދެވަނަ ދުވަހުގެ މެންދުރު ފަހު 2:20 ގަ އެވެ. އެއީ ހުން ގަދަވެ ނުކެވުމާއި ކެއްސައި ވަރުބަލިވާތީ އެކަން އެންގުމަށް ކުރި ކޯލެކެވެ. އެ މައުލޫމާތު ކޯލް ސެންޓަރުން ސިސްޓަމަށް އަޅައި ޓިކެޓް ރެއިޒް ކުރުމުން ޑޮކްޓަރެއް ގުޅައި، އެ ވަގުތު ގޭގައި ދެމުން ގެންދިޔަ ބޭސް ކުރިއަށް ގެންދިއުމަށް ލަފާ ދިނެވެ.\n“މި ކޯލްތަކުގައި ކުއްޖާ ބަލައި ފޮނުވާނެ ކަމަށް ބުނެފައިވާ ކަމަށާއި ނަމަވެސް އެމްބިއުލާންސް އައިސްފައި ނުވާ ކަމަށާއި އެމްބިއުލާންސް އައުން ލަސްވާ ކަމަށް ބެލެނިވެރިޔާ ބުނެފައިވެ އެވެ. އަދި އެމްބިއުލާންސް ފޮނުވާފައިވާ ކަމަށް ކޯލް ސެންޓަރުގެ ފަރާތުން ވެސް ބުނެފައިވީ ނަމަވެސް އެމްބިއުލާންސް އެކްޓިވޭޓްކޮށްފައެއް ނުވެ އެވެ.”\nޓައިމްލައިނުން ފެންނަ ގޮތުގައި އެ ރޭ 11:16 އާއި 11:33 އާ ދެމެދު ބެލެނިވެރިން ވަނީ ކޯލް ސެންޓަރަށް ފަސް ފަހަރު ގުޅައިފަ އެވެ. އެއިން އެއް ކޯލްގައި، ކުއްޖާގެ ހާލު ދަށްވަމުންދާ ކަމަށާއި ހޭނެތި ނޭފަތުން ލޭ އަންނަ ކަމަށް ވެސް ބުނެފައިވެ އެވެ.\nއެމްބިއުލާންސް މާބޮޑަށް ލަސްވާތީ އެންމެ ފަހުން އެ ރޭ 11:27 ގައި، އެޗްއީއޯސީ ހިންގާ، ދަރުބާރުގެ އަށް އާއިލާގެ ފަރާތުން މީހަކު ފޮނުވިކަން ވެސް ރިވިއު އިން އެނގެ އެވެ. އެމްބިއުލާންސް ފޮނުވީ އޭގެ ފަހުންނެވެ. އެމްބިއުލާންސަށް ގޭދޮށަށް ދެވުނުއިރު 11:38 އެވެ. އޭރު ކުއްޖާގެ އެއްވެސް ހަރަކާތެއް ނެތެވެ. އެހެންވެ ވަގުތުން ސީޕީއާރް ދޭން ފެށި އެވެ. އައިޖީއެމްއްއެޗްގެ އިމަޖެންސީ އަށް މިޝްކާ ގެންދިޔައީ އެރޭ 11:42 ގަ އެވެ.\nއެމްބިއުލާންސް އައުމަށް2ގަޑި އިރާއި 26 މިނެޓް ހޭދަވެފައިވާ ކަމަށާއި އެއީ ސިއްހީ އެމަޖެންސީއެއްގައި އަމަލުކޮށްގެންވާނެ ގޮތެއް ނޫން ކަމަށް ރިޕޯޓުގައި ބުނެފައިވެއެވެ.


idhikeeli: ދިވެހި ފަނޑިޔާރެއްގެ ޢަދުލު އިންސާފުގެ ވަރުގަދަކަން\nމިބާވަތުގެ ވާހަކަ ކިޔުއްވާތީ އަޅުގަނޑު އަހަނީ، އަޅުގަނޑުގެ ޢިއްޒަތްތެރި ބައްޕަ އަލްމަރުޙޫމް ޙުސައިން މަނިކު (ކަޅުޢަލިމަނިކުގެ ދޮންމަނިކުގެ ޙުސައިން މަނިކު) ބ. އަތޮޅު ދަރަވަންދޫ ކަތީބު އަލްފާޟިލު އަލްމަރުޙޫމް މުޙައްމަދު ކަލޭފާނަށާ، ހަމަ މިއަތޮޅު ފެހެންދޫ މާމުދިމް ޒަކަރިއްޔާއަށް ކިޔާދެއްވާ އަޑެވެ. މިބާވަތުގެ ވާހަކަ ކިއުއްވަނީ، ރޭގަނޑު ކެއިން ބައްލަވައިގެން ކުޑައަށީ ހުރަސްކުނަލުގައި ބޮޑުބާލީހުގައި ލައްގަނެގެން އިންނަވައިގެންނެވެ. އެދެބޭކަލުން ތިއްބަވަނީ ބޮޑުއަށީގެ ހިތާމަވަޅުން ފެށިގެން ދެކުނަށް ޖެހިޖެހިގެންނެވެ. ކުޑައަށީ ފާލާކޮޅުގައި ކުޑަދުންމާރިގޭ މުޙައްމަދު މަނިކު ބާލީހެއްގައި ލެގިލައްވައިގެން އޮންނަވައެވެ.\nPosted by idhikeeli at 6:36 PM


ހަޔާތުގެ ސޮފުހާތަކުން -1- | Esfiya - Dhivehi Vaahaka Site\nލޯތްބަކީ ކޮބައިކަން އަހަރެންނައް ވަރައްރަގަޅައް އިނގެއެވެ. ލޯބީގެ ފޮނިމީރުކަން އަރުތެރޭ ނުލިއެއްކަމަކު ލޯބީގެ ފޮނިކަމާ ލޯބީގެ މުހިންމުކަން އަހަރެންނައް އިހުސާސް ކުރެވެއެވެ. އަހަރެންމީ ބަދުނަސީބު މީހެކޭ ބުނާކައް އަހަރެން ބޭނުމެއްނޫނެވެ. ނަމަވެސް އަހަރެންގެ ބާރު ބޮޑުވެފަވާ ސިކުނޑިޔާ ޒަހަމުވެފަވާ ހިތް ބުނަމުންދަނީ އަހަރެންގެ ބަދުނަސީބު ކަމުގެވާހަކައެވެ. ގަބޫލުކުރަން ބޭނުންނޫނަސް އަހަރެންމީ ބަދުނަސީބު މީހެއްކަމައް އަހަރެންގެ ނަފުސުގަބޫލު ކުރެވޭފަހަރު އާދެއެވެ. ސަބަބެއް ނެތިއެއްނޫނެވެ. ދަރިންނައް އެންމެ މުހިންމުވާނީ މައިންބަފައިންގެ ލޯތްބާ އަޅާލުމެވެ.ފިރިހެންދަރިޔެއްނަމަ ބައްޕަގެ އެހީޔާ މަދަދެވެ. އަންހެން ކުއްޖެއްނަމަ މަންމަގެއެހީޔާ މަދަދެވެ. ޖުމުލަކޮއް މަންމަޔާ ބައްޕަގެ ފުރިހަމަ ލޯތްބެވެ.\nފިރިހެންކުއްޖާ ފުރާވަރައް އެރުމުން މަންމަގެކައިރީ ބުނަންނުކެރޭ ލަދުވެތި ކަންތައްތަކެއް ހުންނާނެއެވެ. މިފަދަ ދަޑިވަޅުތަކުގަ އެންމެބޮޑައް ބޭނުންވާނީ ބައްޕަގެއެހީޔާ ހިޔާލެވެ. މިފަދަ ދަނޑިވަޅުތަކުގަ ބައްޕަހުރެ ބައްޕަގެ އެހީޔާމަދަދު ނުލިބޭކަމުގަ ވަނީނަމަ އެދަރިޔަކައް ކުރާނެ އަސަރާ ވާނެދެރަ އަހަރެންމިދަނީ އިހުސާސް ކުރަމުންނެވެ.\nއަހަރެންނަކީ ރާއްޖޭގެ ފާހަގަކޮއްލެވޭ ރަށަކައްއުފަން ކުއްޖެކެވެ. އާއިލާޔަކީ މުޅިއަތޮޅުންވެސް ފާހަގަކޮއްލެވޭ އާއިލާއެކެވެ. ތަނަވަސްކަމުގެ ގޮތުންނާ ބާރުވެރި ކަމުންނެވެ. ނަމަވެސް މުޅިއާއިލާއިންވެސް އަހަރެން ބަލައިގަންނަނީ ލޯބިވާ މަންމައެވެ. ހަގީގަތައް ބުނާނަމަ އާއިލީލޯބިން އަހަރެންގެ ލޮބުވެތި މަންމަވެސްވަނީ ބާކީކޮއްލާފެއެވެ. އަހަރެން ހަދާވާން ފެށިފަހުން މަންމަ އުޅެމުންދަނީ ވަކިންނެވެ. ރަށުން މަންމަޔައްލިބުނު ގޯތީގަ ގެދޮރުއަޅައިގެންނެވެ. އަހަރެންގެ އާއިލާއަކީ ތަނަވަސް ފޯރުންތެރި އާއިލާއެއްކަމަކު އެތަނަވަސްކަމާ ފޯރުންތެރި ކަމުގެ އެއްވެސް އަރާމަކާ އުފަލެއް އަހަރުމެނަކައް ނުލިބެއެވެ. އެއްފަހަރު ކައިފިނަމަ ދެވަނަފަހަރު ކާނޭއެއްޗެއް ހޯދާނެހާ ތަނަވަސްކަމެއް އޭރު އަހަރުމެނައް ލިބިފަކާނުވެއެވެ. ނަމެއްގަ ތަނަވަސް އާއިލާޔަކައް އުފަންވެފަވާ ބަޔަކުފަދައެވެ. އަހަރެންގެ މަންމަޔާ ބައްޕަ ދިމާވީ ރަށުގެ ބަނދަރުހަދަން ބައްޕަ ރަށައްކުރި ދަތުރެއްގައެވެ. ބައްޕަޔަކީ މިފަދަ މަސައްކަތް ކުރުމުގެ އިތުރުން ކުރިން ބޯޓުދަތުރުކުރި މީހެކެވެ. ބައްޕަ މިރަށައްއައިރު ވަރައްގިނަ ލާރި ގެންގުޅުނުކަން މީހުންގެ ވާހަކަތަކުން އިނގެއެވެ. އެދުވަސްކޮޅަކީ މަންމަ އެންމެހާލުގަ އުޅުނުދުވަސްކޮޅެވެ. ގޭތެރޭގަޖެހުނު ކުޑަކުޑަ މައްސަލަޔަކާ މަންމަ މަގުމަތި ކޮއްލި ދުވަސްކޮޅެވެ. އެއްގެއިން އަނެއްގެއިން ބޯހިޔާވަހިކަން ހޯދަމުންއައި ދުވަސްކޮޅެވެ.\nހަބަރުތައް އަހަރެންނައް ލިބިފަވާގޮތުން މިދުވަސްކޮޅު ބައްޕަ މަންމަޔައް ވަރައް އެހީތެރިވެދީ ހެދިއެވެ. މަންމަ ގޯތީގަ ކުޑަވަރެއްގެ ގެޔެއްވެސް އަޅާދިނެވެ. ބައްޕަގެ މިއޯގާތެރިކަންފެނި ބައްޕަދެކެ މަންމަޔައް ހަގީގީލޯބި ވެވިއްޖެއެވެ. އެހެންނަމަވެސް މަންމަ ބައްޕަދެކެ ލޯބިވާކަން ހާމައެއްނުކުރެއެވެ. ހިތުގަ ސިއްރެއްގެގޮތުގަ މިކަން ސިއްރުކޮއްގެން އުޅެނިކޮއް ބައްޕަ އިސްވެ މަންމަކައިރީ ބައްޕަޔާ ކައިވެނިކުރަން އެދުނެވެ. މަންމަވެސް މިކަމައް ބޭނުންވެފާލެއް ބޮޑުކަމުން މިކަމައް ރުހިގަބޫލުވިއެވެ. އާއިލާގެލޯބިން މަހުރޫމުވެފަވާ މަންމަޔައް ބައްޕަވިއެހީ އަބަދައް ބޭނުންވާތީއެވެ. މާގިނަދުވަސް ތަކެއްނުވެ މަންމަޔާ ބައްޕަ ކައިވެނީގެ މާތް ގުޅުމުން ގުޅިގެންދިޔައެވެ. ދުވަސްތައް ފާއިތުވަމުންގޮސް ރަށުގެ ބަނދަރުހަދާ ނިމިއްޖެއެވެ. އޭރު އަހަރެންގެ މަންމަ އަހަރެންނައް ބަނޑުބޮޑުވެ ވިހަންވަނީ ކައިރިވެފައެވެ. ދެންކަންތައްވީގޮތް އިނގޭހެއްޔެވެ. ރަށުގެބަނދަރު ހަދާނިމި ބައްޕަ ފުރަންޖެހުނީއެވެ. ބައްޕަގެ ބަސް މަންމަޔައް އިއްވީއެވެ. މީއަހަރެން ލޯތްބަކުން އުމުރައް އުޅެންކުރި ކައިވެންޏެއްނޫން މިރަށުގަ އުޅެންފަސޭހަޔައް މަޖަލަކައްކުރި ކަމެއްމީ ވަރިކޮއްފަތިހުރީ! މަންމަގެ ހިތް ހިތާމައިން ކުދިކުދި ކޮއްލުމައްފަހު ބައްޕަ ފުރައިގެން ދިޔައީއެވެ.\nyeyy me first..v reethi ingey..waiting waithing dear..\nhash yes your is first\nVarah avahah2vana bai genes dheynan\n(Mivaahaka mee hagee gee haadhisaa akah binaakohgen liyamun anna vaahakaeh) thibey fulhunge hiyaalaky alhugamduge hihvaru. Shukurihyaa\nYes hash first thank you for lovely comments\nmaa sha allah.. vrh vrh vrh furihama.. ibaaraiyy kurunthah varah reethi.. baeh imlaa kuhthah ekani massala akah faahaga v.. 🙂 ekam improve kureveyne adhi, in sha allah.. 🙂 vrh reethi mi part.. ummeedhu kuran dhevana bai ves hama mihaa furihama vaane kamah.. 🙂 good job.. keep up the good work writer.. 🙂\nFaahaga kohli kanthah rangalhu kurumah V masahkai kiraanan.\nhiyaalu faalhu kurehvi kamahtakaa shukuru dhannavan.\nv reethi mi story. waiting for the next part\nV reethi v dhera vehje\nShukurihyaa dhehvevi hiyaalah\nV nice koh vaahaka genes dheveythoa balaanan\nwow.. varah reethi…obiness tooo the maxxx\nrai thee anihkaa\naaidh… haadha lahey mioh reethi vaahaka up vaaleh dhw….ekamaku thi kuraa hiy varah hama saabas…. adhi bunantha readers thibeyny aaidh ge thi vaahaka ah inthizaaru kohla kohlaa…..ehenveemaa aaidh vaahaka thankolheh avahah up kohlla dheefaanan tha….BTW i’m also waiting for tha nxt part of your story…\nނުމެދާށޭ ދޫނި މަގޭ (8)\nހިތާމަ މަޖާ ލޯބި November 20, 2020\nހިތުގެ އެދުމޭތީ (4 ވަނަބައި)


މަކުނުދޫއަށް ކަނޑުގައި އަޅާ ފްލޯޓިން އެއާޕޯޓެއްގެ ހިޔާލު ނަޝީދު ހުށަހަޅުއްވައިފި\nއެމްޑީޕީގެ މަޖިލިސް ޕްރައިމަރީގެ ކެންޑިޑޭޓެއްގެ ކެމްޕޭންގައި މުހައްމަދު ނަޝީދު ވާހަކަފުޅު ދައްކަވަނީ / ފޮޓޯ: އެމްޑީޕީ\nހދ. މަކުނުދޫއަށް ވައިގެ މަގުން ދަތުރު ކުރެވޭނެ ގޮތް ހެދުމަށް އެ ރަށުގެ ކައިރި ކަނޑު ތެރޭގައި ފްލޯޓިން އެއާޕޯޓެއް އެޅުމުގެ ހިޔާލު ކުރީގެ ރައީސް މުހައްމަދު ނަޝީދު ހުށަހަޅުއްވައިފިއެވެ.\nމި ހިޔާލު ނަޝީދު ހާމަ ކުރެއްވީ، ކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި މަކުނުދޫ ދާއިރާގެ އެމްޑީޕީ ޕްރައިމަރީގައި ވާދަކުރައްވާ ޖެނިފާ މުސްތަފާގެ ކެމްޕޭން ލޯންޗު ކުރުމަށް މާލޭގައި ބޭއްވި ޖަލްސާއެއްގައި ވާހަކަފުޅު ދައްކަވަމުންނެވެ.\nމަކުނުދޫއަށް ވައިގެ މަގުން ދަތުރު ކުރެވޭނެ ގޮތް ހަމަ ޖައްސައިދިނުމަކީ ރައީސް އިބްރާހީމް މުހައްމަދު ސޯލިހުގެ ރިޔާސީ ވައުދުފުޅެކެވެ. އަދި އެ ކަމަށް ކުރަން ޖެހޭ ދިރާސާތަކަށް ބޭނުންވާ ފައިސާ މި އަހަރުގެ ދައުލަތުގެ ބަޖެޓުގައި ވަނީ ހިމަނާފައެވެ.\nއެކަމުގެ މައްޗަށް އަލިއަޅުއްވާލައްވަމުން ނަޝީދު ވިދާޅުވީ، މަކުނުދޫއަށް ކޮންމެހެން ވެސް އެއާޕޯޓެއް ބޭނުންވާ ކަމަށެވެ. އަދި މިއަދުގެ ޓެކްނޮލޮޖީގެ ބޭނުން ކޮށްގެން އެ ރަށުގެ ގުދުރަތީ ވެށި ހަލާކު ނުކޮށް އެއާޕޯޓެއް ހެދުމުގެ މަސައްކަތް ކުރިޔަށް ގެންދެވޭނެ ކަމަށެވެ.\n"މިއަދު ދުނިޔޭގައި އެއާޕޯޓެއް ހަދާކަށް ހިކިފަސް ބިމެއް ބޭނުމެއް ނުވޭ! މިއަދުގެ ދުނިޔޭގައި އެއާޕޯޓް ހެދެން އެބަ އޮތް ފްލޯޓިން އެއާޕޯޓެއް، ކަނޑުގައި އޮންނަ ކަނދުފަތި އެއާޕޯޓް." ނަޝީދު ވިދާޅުވިއެވެ.\nނަޝީދު ވިދާޅުވީ ރާއްޖޭގެ އެކި ކަންކޮޅުތަކުގައި އެއާޕޯޓް އެޅުމުގެ މަޝްރޫއުތައް ހިންގަމުން ދާއިރުގައި، ވަރަށް ހިތާމަވެރި މަންޒަރުތައް ފެންނަމުންދާ ކަމަށެވެ. އެ ގޮތުން، އެއާޕޯޓްގެ މަޝްރޫއު ހިންގުމަށް، މުޅި ގުދުރަތީ ވެށި އެއްކޮށް ހަލާކު ކޮށްލާ މަންޒަރު ފެންނަމުންދާ ކަމަށް ނަޝީދު ވިދާޅުވިއެވެ.\n"އެއާޕޯޓެއްގެ މަސައްކަތާ އެކުގައި ދެން ފެންނަ އެހެން ހިތާމަވެރި މަންޒަރެއް މިއަދު އެބަ ފެނޭ. އެއީ އެއާޕޯޓެއް ހެދުމަށްޓަކައި ރީތި ރުއްގަސްތަކާ އެކީ އޮތް ރަށެއް އެކީ އެކައްޗަކަށް ނޮޅާލެވޭ ތަން. މުޅި ތަން ހަނަފަސްކޮށްލާ ތަން." ނަޝީދު ވިދާޅުވިއެވެ.\nނަޝީދުގެ ވާހަކަފުޅުގައި މިރޭ ވެސް ރަށްރަށުގައި ބަނދަރު އަޅަމުންދާ ގޮތުގެ ވާހަކަ ތަކުރާރު ކުރެއްވިއެވެ. އެ ގޮތުން ބަނދަރުތައް އަޅަމުންދާ އުސޫލުގެ ސަބަބުން ރަށް ވޮޑުމާއި ގިރުމުގެ ނިޒާމަށް އަސަރުކޮށް، ރަށުގެ ގުދުރަތީ ވެށްޓަށް ލިބޭ ގެއްލުންތައް ނަޝީދު ފާހަގަ ކުރެއްވިއެވެ.


Shidhaatha haazirukuri commitee bahdhaluvun sirrukohfi\nޝިދާތާ ހާޒިރުކުރި ކޮމިޓީ ބައްދަލުވުން ސިއްރުކޮށްފި\nޖެންޑާ މިނިސްޓަރު ޝިދާތާ ޝަރީފު މިރޭ މަޖިލީހުގެ ކޮމިޓީގައި: އެ ކޮމެޓީ ވަނީ ސިއްރުކޮށްފައި -- ފޮޓޯ: މަޖިލީސް\nގެެއްލިގެން ހޯދަމުންދާ އުމުރުން 14 އަހަރުގެ ޝައިމް އަބްދުﷲ ގެ މައްސަލައާ ގުޅިގެން ޖެންޑާ މިނިސްޓަރު ޝިދާތާ ޝަރީފު މިރޭ ހާޒިރުކުރި ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގެ ބައްދަލުވުން ސިއްރުކޮށްފި އެވެ.\nޝައިމް އަބްދުﷲ ގެެއްލިގެން ހޯދަމުންދާތާ ނުވަ ދުވަހަށްވުރެ ގިނަ ދުވަސް ވެއްޖެ އެވެ. އޭނާ ގެެއްލުނީ ވިލިމާލޭގައި ހުންނަ ކުޑަކުދިންގެ ހިޔާގައި ހުއްޓަ އެވެ. އެ ކަމުގައި ޖެންޑާއިންނާއި ހިޔާއިން ބަލަންވާ ވަރަށް ބެލިފައި ނެތް ކަމަށް މިނިސްޓަރު ޝިތާދާ ވަނީ އެއްބަސްވެވަޑައިގެންފަ އެވެ.\nމި މައްސަލައާ ގުޅިގެން މިރޭ ބޭއްވި ކޮމިޓީ ބައްދަލުވުން ސިއްރު ކުރަން ނިންމީ އެއީ ކުޑަކުއްޖެއްގެ މައްސަލައަކަށްވާތީވެ ބައްދަލުވުމުގައި ބައިވެރިވެވަޑައިގެންނެވި މެންބަރުންގެ އިއްތިފާގުންނެވެ. މީޑިއާއަށް ނުވަދެވޭ ގޮތަށް ބައްދަލުވުމެއް ސިއްރު ކުރަނީ ކޮމިޓީގައި ތިއްބަވާ މެންބަރުން ވޯޓުދީ އެ ގޮތަށް ފާސްކޮށްގެންނެވެ.\nޝައިމް ހޯދަން އިއުލާން ކުރިއިރު އެއީ ހިޔާގައި ހުރި ކުއްޖެއް ކަމަށް ހާމައެއް ނުކުރެ އެވެ. އެކަން އެނގިގެން ދިޔައީ ޝައިމް ހޯދަން އަންގައި ޖުވެނައިލް ކޯޓުން ނެރުނު އަމުރު ސޯޝަލް މީޑިއާގައި އާންމުވުމުންނެވެ.\nޝައިމް އަކީ ހިޔާގައި ހުރި ކުއްޖެއް ކަން އެއްބަސްވެ ޖެންޑާ މިނިސްޓްރީން ރަސްމީ ބަހެއް ވެސް ބުނީ އެ ކަމާ ގުޅިގެން މިނިސްޓްރީގެ މީޑިއާ ގްރޫޕްގައި ނޫސްވެރިން އެތައް ސުވާލެއް އަމާޒު ކުރުމުންނެވެ.\nމި ކަމާ ގުޅިގެން ޖެންޑާއަށް އެތައް ފާޑުކިޔުންތައް އަމާޒުވެފައިވަނިކޮށް މިނިސްޓްރީން ބޭއްވި ނޫސްވެރިންގެ ބައްދަލުވުމުގައި ޝައިމްގެ މުޅި ހަޔާތުގެ ތަފުސީލީ މައުލޫމާތުތައް މިނިސްޓަރު ޝިދާތާ ހާމަކުރެއްވުމުން އިތުރު ފާޑުކިޔުންތައް އަމާޒުވި އެވެ.\nރައްޔިތުންގެ މަޖިލިސް މިނިސްޓްރީ އޮފް ޖެންޑާ އެންޑް ފެމިލީ ކުޑަކުދިން + ޝިދާތާ ޝަރީފު މީހުން ގެއްލުން ޝައިމް އަބްދުﷲ\nޝިދާތާ އިސްތިއުފާ ދޭން ނިންމަވައިފި\nޝައިމްގެ އެޗްއާރްސީއެމް ރިޕޯޓް މަޖިލީހަށް\nޗިލްޑްރަން އޮމްބަޑްޕާސަނަށް ނިއުމާތު އައްޔަން ކުރަން ރުހުން ދީފި\nޗިލްޑްރެން އޮމްބަޑްޕާސަންގެ މުސާރައަށް 35،000 ރުފިޔާ


Spain molhuve faragu bodu kohfi\nސްޕެއިން މޮޅުވެ ފަރަގު ބޮޑުކޮށްފި\nޔޫރޯ ކޮލިފައިންގައި ސްވިޑިންގެ މައްޗަށް ކުރި ހޯދައި ސްޕެއިންއައި އެހެން ޓީމްތަކައި ދެމެދު އޮތް ފަރަގު ބޮޑު ކޮށްފިއެވެ. ރޭ ކުޅުނު މެޗް ސްޕެއިން ކާމިޔާބުކުރީ 3-0 ގެ ނަތީޖާއަކުންނެވެ.\nޖުމްލަ ގޮތެއްގައި މުޅި މެޗް ސްޕެއިން ކޮންޓްރޯލްކުރި މަންޒަރު ފެނިގެން ދިޔައިރު ގިނަ ހަމަލާތައް އުފައްދާފައިވަނީވެސް އެޓީމުންނެވެ. އެއާ ހިލާފަށް ސްވިޑިންގެ ފަރާތުން ފެނިގެންދިޔައީ ވަރަށް ދިފާއީ ކުޅުމެކެވެ.\nފުރަތަމަ ހާފުގެ ކުޅުން އެއްވެސް ޓީމަކަށް ގޯލެއް ކާމިޔާބު ނުކުރެވި ނިމިގެން ދިޔައިރު މެޗުގައި ފެނުނު ފުރަތަމަ ގޯލް ސްޕެއިންއަށް ކާމިޔާބުކޮށްދިނީ 64 ވަނަ މިނެޓުގައި ލިބުނު ޕެނަލްޓީއަކުން ކެޕްޓަން ސާޖިއޯ ރާމޯސްއެވެ. ފުރިހަމަ ވަގުތު ހަމަވާން ފަސް މިނެޓަށް ވެފައިވަނިކޮށް ސްޕެއިންގެ ދެވަނަ ގޯލްވެސް ކާމިޔާބުކުރީ ލިބުނު ޕެނަލްޓީއަކުންނެވެ. މޮރާޓާ މި ޕެނަލްޓީ ގޯލަށް ވައްދާލިއިރު އޭގެ ކުޑަ އިރުކޮޅެއް ފަހުން ތިންވަނަ ގޯލް ޖަހައިދިނީ ސްޕެއިންގެ ސޮސިއެދާދްއަށް ކުޅެމުން އަންނަ ޒުވާން ފޯވަޑް އޮޔާރްޒަބަލްއެވެ.\nމި މެޗުން ކަށަވަރުކުރި ތިން ޕޮއިންޓާއެކު ސްޕެއިން އޮތް ގުރޫޕުގެ އެއްވަނަ އެޓީމަށް ލިބެނީ 12 ޕޮއިންޓާއެކީއެވެ. ސްޕެއިންއައި ޖެހިގެން ގުރޫޕް އެފްގެ ދެވަނަ ސްވިޑިންއަށް ލިބެނީ ހަތް ޕޮއިންޓާއެކީއެވެ. ވާދަވެރިކޮށްފެންނަ މި ގުރޫޕުގެ ތިންވަނައިގަ ރޫމޭނީއާވެސް އޮތީ ހަތް ޕޮއިންޓް ހޯދައިގެންނެވެ.\nޔޫރޯ ކޮލިފައިންގައި ކުޅެވުނު އެހެން މެޗުތަކުގެ ނަތީޖާތަކަށް ބަލާލާއިރު ޑެންމާކްވަނީ 5-1 ގެ ބޮޑު ތަފާތަކުން ޖޯޖިއާ ބަލިކޮށްފައެވެ. ޖިލްބާޓާގެ މައްޗަށް 2-0 ކުން އަޔަލެންޑް ކުރި ހޯދިއިރު ޕޮލެންޑްވަނީ 4-0 ކުން އިސްރާއީލް ބަލިކޮށްފައެވެ.


Lockdown Amuraa Hilaafuvegen Iyye Ekanives 155 Meehaku Joorimanaa Koffi\nލޮކްޑައުން އަމުރާއި ހިލާފުވެގެން އިއްޔެ އެކަނިވެސް 155 މީހަކު ޖޫރިމަނާކޮށްފި\n30 މެއި 2020\nލޮކްޑައުންގައި މަގުމަތީގައި އުޅުނު ބަޔަކު ޗެކް ކުރަނީ: ފޮޓޯ / ޕޮލިސް\nމާލެއިން ކޮވިޑް19 ފެނުމާއި އެކު އިއުލާން ކޮށްފައިވާ ލޮކްޑައުންގެ އަމުރާއި ހިލާފުވެގެން އިއްޔެ އެކަނިވެސް 100އަށްވުރެ ގިނަ ޖޫރިމަނާކޮށްފިއެވެ.\nފުލުހުންގެ ތަފާސް ހިސާބުތަކުން ދައްކާ ގޮތުގައި އިއްޔެ އެކަނިވެސް މާލެ ސަރަހައްދުން 155 މީހަކު ވަނީ ލޮކްޑައުން އަމުރާއި ހިލާފުވެގެން ޖޫރިމަނާކޮށްފައެވެ. އެންމެ ގިނައިން އިއްޔެވެސް ޖޫރިމަނާ ކޮށްފައި ވަނީ މާލެއިންނެވެ. އެގޮތުން މާލެއިން އިއްޔެ އެކަނިވެސް 137 މީހަކު ވަނީ ޖޫރިމަނާކޮށްފައެވެ. 18 މީހަކު ޖޫރިމަނާ ކުރީ ހުޅުމާލެއިންނެވެ.\nމިހާތަނަށް މާލެ ލޮކްޑައުން ކުރި ދުވަހުން ފެށިގެން އިއްޔެގެ ނިޔަލަށް 6085 މީހަކު ވަނީ ލޮކްޑައުން އަމުރާއި ހިލާފުވެގެން ޖޫރިމަނާކޮށްފައެވެ.\nތަފާސް ހިސާބުތަކުން ދައްކާ ގޮތުގައި އިއްޔެ އެކަނިވެސް މާލެ ސަރަހައްދުން ހަތް މީހަކު ވަނީ ލޮކްޑައުން އަމުރާއި ހިލާފުވެގެން ހައްޔަރުކޮށްފައެވެ. ހައްޔަރުކުރި މީހުންގެ ތެރެއިން ހަ މީހުން ހައްޔަރުކުރީ މާލެއިންނެވެ. އެކަކު ހުޅުމާލެއިން ހައްޔަރުކުރިއެވެ. މިހާތަނަށް ލޮކްޑައުން އަމުރާއި ހިލާފުވެގެން 345 މީހަކު ވަނީ ހައްޔަރުކޮށްފައެވެ.\nމިދިޔަ ބުރާސްފަތި ދުވަހުގެ ރޭ އިސްކަންދަރު ކޮށީގައި ބޭއްވި ނޫސްވެރިންގެ ބައްދަލުވުމެއްގައި އެސިސްޓެންޓު ކޮމިޝަނަރު އޮފް ޕޮލިސް ޑރ. އަބްދުﷲ ފައިރޫޝް ވިދާޅުވީ ލޮކްޑައުން އަމުރާއި ހިލާފުވެގެން ހައްޔަރުކުރި ބައެއް މީހުން ދޫކޮށްލާފައިވާ ކަމަށެވެ. އަދި އެ މީހުންނަށް ދައުވާ އުފުލުމަށް ޕީޖީ އަށް ފޮނުވާފައިވާ ކަމަށެވެ.


Midhiya mahu enme bodu service charge eh dhinee Velaa resort in | Mihaaru\nމިދިޔަ މަހު އެންމެ ގިނައިން ސާވިސް ޗާޖު ބަހާފައިވަނީ ވެލާ ޕްރައިވެޓް އައިލެންޑުން-- ފޮޓޯ:ވެލާ ޕްރައިވެޓް އައިލެންޑް\nމިދިޔަ މަހު އެންމެ ބޮޑު ސާވިސް ޗާޖެއް ދިނީ ވެލާ ރިސޯޓުން\n01 ޖޫން 2019 - 16:14 20 comments\nމިދިޔަ މަސް ނިމުނު އިރު އެ ރިސޯޓުުން ވަނީ ސާވިސް ޗާޖުގެ ގޮތުގައި 1،509.98 ޑޮލަރު (23،283.89ރ) ދީފައިވެ އެވެ. މިއީ އޭޕްރިލް މަހު އެ ރިސޯޓުން ދިން ސާވިސް ޗާޖަށް ވުރެ ބޮޑު އަދަދެކެވެ. އޭޕްރިލް މަހު ވެލާ އިން ދިނީ 1،434.98 ޑޮލަރު (22،127.39ރ) އެވެ.\nއޭޕްރިލް މަހާ އަޅާބަލާއިރު ބައެއް ރިސޯޓުތަކުން ސާވިސް ޗާޖު ދީފައިވާ މިންވަރު ވަނީ ވަރަށް ބޮޑަށް ދަށްވެފަ އެވެ. އެގޮތުން ޝެވަލް ބްލާންކް ރަންދެލިން އޭޕްރިލް މަހު 2،406 ޑޮލަރު (37،104ރ) ދިން ނަމަވެސް މިދިޔަ މަހު ދިނީ 1،062 ޑޮލަރު (16،375ރ) އެވެ.\nމީގެ އިތުރުން ވަން އެންޑް އޮންލީ ރީތި ރަށް ރިސޯޓުން ދިން ސާވިސް ޗާޖުގެ އަދަދު ވެސް ވަނީ މިދިޔަ މަހު ދަށްވެފަ އެވެ. އޭޕްރިލް މަހު އެ ރިސޯޓުން 1،494 ޑޮލަރު (23،037ރ) ދިން އިރު މިދިޔަ މަހު ދިނީ 926 ޑޮލަރު (14،279ރ) އެވެ.\nރާއްޖޭގައި އޮޕަރޭޓް ކުރާ 146 ރިސޯޓު އޮތް އިރު ސާވިސް ޗާޖް ދިން ކަމަށް މޯލްޑިވްސް ސާވިސް ޗާޖް ވެބްސައިޓަށް މައުލޫމާތު ފޮނުވާފައިވަނީ އެންމެ 52 ރިސޯޓަކުންނެވެ.\nރާއްޖޭގެ ރިސޯޓުތަކުން ސާވިސް ޗާޖުގެ ގޮތުގައި އެވްރެޖްކޮށް 10 ޕަސެންޓް ނަގަ އެވެ. އޭގެ ތެރެއިން ބަހަނީ އެކި މިންވަރަށެވެ. ގިނަ ރިސޯޓްތަކުން ސާވިސް ޗާޖުގެ ގޮތުގައި ބަހާ މިންވަރު އޮންނަނީ ސިއްރުކޮށްފަ އެވެ.\nސާވިސް ޗާޖުގެ ގޮތުގައި ބަހާ މިންވަރު އާއްމުކުރާ ވެބްސައިޓްގައިވާ މައުލޫމާތުތަކަކީ ރިސޯޓުތަކުގެ މެނޭޖްމަންޓުން ހިއްސާކުރާ މައުލޫމާތެއް ނޫނެވެ. އެ މައުލޫމާތު ދެނީ އެ ރިސޯޓުތަކުގައި މަސައްކަތްކުރާ މުވައްޒަފުންނެވެ.


Ga.Atholhuge Land use plan hadhaa dhaane faraathe hodhuma anehkaa ves iulaan koffi - AO News\nގއ.އަތޮޅުގެ ރަށްރަށުގެ ލޭންޑް ޔޫސް ޕްލޭން ހަދައިދޭނެ ފަރާތެއް ހޯދުމަށް އަނެއްކާވެސް އިއުލާންކޮށްފިއެވެ.\nހުވަދުއަތޮޅު އުތުރުބުރީ އަތޮޅު ކައުންސިލްގެ އިދާރާއިން ކުރި އިއުލާނެއްގައި ބުނީ އަތޮޅުގެ ރަށްރަށުގެ ލޭންޑްޔޫސް ޕްލޭން ހެދުމަށްޓަކައި ކުރެވުނު އިޢުލާނާއި ގުޅިގެން ހުށަހެޅުނު ބިޑްތައް ހުށަހެޅި ތާރީޚުގެ ކުރިން އާންމު ޞިއްޙަތުގެ ކުއްލި ނުރައްކަލުގެ ހާލަތު އުވާލައްވާފައިވާތީ ކޮވިޑް 19 އާއި ގުޅިގެން އަޅާފައިވާ ފިޔަވަޅުތަކަށް ބަދަލުގެނެވި ބިޑްތައް އޮންލައިން ކޮށް ބަލައިނުގަންނަން ނިންމާފައިވާކަމަށެވެ. އެހެންކަމުން އެ ބިޑްތައް ބާޠިލްކޮށް މިމަސައްކަތަށް އަލުން ބިޑް ހުށަހެޅުމުގެ ފުރުޞަތު ހުޅުވާލާކަމަށް ކައުންސިލުން ވަނީ ބުނެފައެވެ.\nގއ.އަތޮޅުގެ6ރަށެއްގެ ލޭންޑްޔޫސް ޕްލޭން ހަދާ ދެރަށެއްގެ ލޭންޑް ޔޫސް ޕްލޭން ރިވިއު ކޮށްދިނުމުގެ މަސައްކަތް ކުރުމަށް ޝައުގުވެރިވާ ފަރާތްތަކުން 24 މާރިޗް 2022 ވަނަ ދުވަހު ގެ 14.00 ގެ ކުރިން އެ އިދާރާގައި ރަޖިސްޓްރީކުރުމަށް ވަނީ އެދިފައެވެ. މިމަސައްކަތާއި ބެހޭ ޕްރީ ބިޑް މީޓިންގ އޮންނާނީ 28 މާރޗް 2022 ވަނަ ދުވަހުގެ 13.30 ގައެވެ.\nގއ.އަތޮޅު ކައުންސިލުން ބުނީ މިމަސައްކަތަށް ހުށަހަޅާ ބިޑްތައް ހުށަޅަންވާނީ 31 މާރޗް 2022 ވާ ބްރާސްފަތި ދުވަހުގެ 13.30 ގައި އެ އިދާރާއަށް ކަމަށެވެ. އަދި ބިޑްތައް އޮންލައިންކޮށް ހުށަހެޅުމުގެ ފުރުޞަތު ނުދެވޭނެކަމަށްވެސް އެ ކައުންސިލުން ވަނީ ބުނެފައެވެ.\nއ އަތޮޅު ރަށްރަށުގެ ލޭންޑް ޔޫސް ޕްލޭން ހެދުމުގެ މަސައްކަތް ކޮށްދޭނެ ބަޔަކު ހޯދުމަށް އެންމެ ފުރަތަމަ އިއުލާންކޮށްފައިވަނީ،3މާރިޗް 2022ގައެވެ.\nލޭންޑް ޔޫސް ޕްލޭންގއ.އަތޮޅު


އޮމަދޫ ސްކޫލް ތ.އޮމަދޫ\n- ޕްރައިމަރީ އެޑިޔުކޭޝަން\nފުރިހަމަ ކޮށްފައިވާ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި ތ.އޮމަދޫ ސްކޫލްގެ އޮފީހުން ލިބެންހުންނާނެއެވެ.) http://www.csc.gov.mv/dv/downloads/15151\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 ނޮވެންބަރު 2021 ގެ 12:00 ގެ ކުރިން، އޮމަދޫ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 14 ނޮވެންބަރު 2021 އާއި 25 ނޮވެންބަރު 2021 އާ ދެމެދު، ތ.އޮމަދޫ ސްކޫލްގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6780572 އަށެވެ. އީ-މެއިލް ކުރާނީ [email protected] އަށެވެ.\n27 ރަބީޢުލްއައްވަލް 1442\nޕަބްލިޝްކުރި ތާރީޚު: 02 ނޮވެންބަރު 2021\nޕަބްލިޝްކުރި ގަޑި: 11:38\nސުންގަޑި: 10 ނޮވެންބަރު 2021 12:00


Vazeefaa Ge Furusathu: Masooliyyathakee Nidhun - Vaguthu\nވަޒީފާގެ ފުރުސަތު: މަސްއޫލިއްޔަތަކީ ނިދުން\nނިންޖަކީ ބައެއް ފަހަރަށް ވަޒީފާއަށް ދާ މީހުންނަށް ދިމާވާ އެންމެ ބޮޑު އެއް މައްސަލައެވެ. ނިދީން ނުހޭލެވިގެން ވަޒީފާއަށް ނުނިކުމެވި، ބައެއް ހާލަތްތަކުގައި އެ މައްސަލައިގައި ވަޒީފާއިން ވަކިވާން ޖެހޭ ހާލަތު ދިމާވެފައިވާ މީހުންވެސް މަދެއް ނޫނެވެ. މިއީ އެފަދަ ފަރާތްތަކަށް އުފާވެރި ޚަބަރަކަށް ވެދާނެއެވެ.\nއިނގިރޭސިވިލާތުގެ ލަގްޒަރީ ބްރޭންޑެއް ކަމަށްވާ "އޮލީވިއާސް" އިން، މިހާރު ހުޅުވާލާފައިވާ ރަނުގެ މި ފުރުސަތަކީ ނިދާލައިގެން އާމްދަނީ ލިބޭ ވަޒީފާގެ ފުރުސަތެކެވެ. މި ވަޒީފާއަށް އެދި ހުށަހަޅަން ބޭނުންވާ ފަރާތްތަކަށް ވަކި ޚާއްސަ ޝަރުތުތަކެއް ވެސް ނެތްއިރު، ވަޒީފާގެ މަސްއޫލިއްޔަތަކީ މައިގަނޑު ގޮތެއްގައި ނިދުމެވެ.\n"އޮލީވިއާސް" އިން މި ފުރުސަތު ހުޅުވާލާފައި ވަނީ، އެ ކުންފުނިން ވިއްކާ އެނދުގެ ކްއެލިޓީ ހިފެހެއްޓުމުގެ ގޮތުން، އެނދުތައް ޓެސްޓު ކުރުމަށް ކަމަށް އެ ކުންފުނިން ބުނެއެވެ. އެހެންކަމުން މި ވަޒީފާ ލިބޭ މީހަކަށް، އެ ކުންފުނިން ތަޢާރަފްކުރާ ކޮންމެ އެނދެއްގައި ނިދާލުމުގެ ފުރުސަތު ލިބެއެވެ.\nއެ ކުންފުނިން ބުނާގޮތުން، މި ވަޒީފާގައި އަދާކުރަން ޖެހޭނެ ކަމަކީ ކުންފުނިން އުފައްދާ އެނދުތަކުގައި ނިދައި ކަނޑައެޅޭ ވަކި މުއްދަތެއް ވަންދެން އެގޮތުގައި އެނދު ބޭނުންކޮށް އެނދާއި ގުޅޭގޮތުން ޚިޔާލު ދިނުން ކަމަށެވެ. އެ ޚިޔާލުތައް ބަލާނީ ކުންފުނިން ކުރިޔަށް އޮތްތަނުގައި ނެރޭ އެނދުތައް އިތުރަށް ފުރިހަމަކޮށް ފެންވަރު ރަނގަޅު ކުރުމަށް ކަމަށް "އޮލީވިއާސް" އިން ބުނެއެވެ.\n"އޮލީވިއާސް" އިން ބުނާގޮތުން، އެ ކުންފުނީގެ އެނދުތައް ޓެސްޓު ކުރުމުގެ ވަޒީފާއަށް ނިކުންނަ ފަރާތަކަށް އެއިން އެނދެއްގައި ނިދާލާ ކޮންމެ ގަޑިއިރަކަށް 60 ޕައުންޑް ނުވަތަ 74 އެމެރިކާ ޑޮލަރު ލިބޭނެއެވެ. އަދި ކޮންމެ މަހަކު އެ ކުންފުނީގެ ދެ އެނދު އެމީހަކަށް ޓެސްޓު ކުރުމަށްޓަކައި ލިބޭނެ ކަމަށްވެސް ކުންފުނިން ބުނެފައި ވެއެވެ.\nއެ ކުންފުނިން މިހާރު މި ވަޒީފާއަށް އޮންލައިންކޮށް ހުށަހެޅުމުގެ ފުރުސަތު، އެކަމަށް ޝަޢުޤުވެރިވާ ފަރާތްތަކަށް ހުޅުވާލާފައި ވާއިރު، ވަޒީފާގެ ޝަރުތުތަކުގެ ތެރޭގައި ހިމެނެނީ ރަނގަޅަށް ލިޔަންކިޔަން ދަތުމާއި ނުނިދުމުގެ މައްސަލަ ދިމާވެފައިވާ މީހަކަށް ނުވުމެވެ.\n"އޮލީވިއާސް" އިން ބުނާގޮތުން، ކޮވިޑް-19 އާއި ގުޅިގެން އިއުލާނުކޮށްފައިވާ ފުރަބަންދުގެ ސަބަބުން އެ ކުންފުނީގެ އުފެއްދުންތަކަށް އަންނަނީ ޑިމާންޑު ބޮޑުވަމުންނެވެ. އެހެން ކަމުން މި ދަނޑިވަޅުގައި ކުންފުނިން އުފައްދާ ތަކެތީގެ ފެންވަރު އިތުރަށް ރަނގަޅުކޮށް އެގޮތުގައި ހިފެހެއްޓުމަށް ވަރަށް ބޮޑަށް ސަމާލުކަންދޭ ކަމަށް ކުންފުނިން ބުނެފައި ވެއެވެ.\nމެއި 20, 2020 10:57\nވަޒީފާގެ ފުރުސަތު : މަސްއޫލިއްޔަތަކީ ނިދުން\nކޮވިޑް ރޯނގާ ޖެހި ރަނގަޅު ވެފައިވުން |\nކޮވިޑް ރޯނގާ ޖެހި ރަނގަޅުވީ ކަމުގެ ސެޓްފިކޭޓް , އެއްމެފަހުން ހެދި2ޓެސްޓް ނައްސި ވިކަން އިންގޭނެ ލިޔުން


Khashoggi: Qaathilun beynun kuree MBS ge kunfunyehgge jet thakeh | ThePress\nހަޝޯގީ: ގާތިލުން ބޭނުން ކުރީ އެމްބީއެސްގެ ކުންފުންޏެއްގެ ޖެޓްތަކެއް\n26 February 2021, 10:54\nމަރާލާފައިވާ ނޫސްވެރިޔާ ޖަމާލް ޚަޝޯގީ މަރާލުމުގެ އަމަލުގައި ބައިވެރިވި ޑެތްސްކޮޑުން ތުރުކީވިލާތުގެ އެއާޕޯޓެއްގައި ހަރަކާތްތެރިވަނީ /ފޮޓޯ: ވޮޝިންގްޓަން ޕޯސްޓް\nތުރުކީވިލާތުގައި ހުންނަ ސައުދީ އަރަބިއްޔާގެ ކޮންސިއުލޭޓް ތެރޭގައި، ނޫސްވެރިޔާ ޖަމާލް ހަޝޯގީ މަރާލުމުގެ ޖަރީމާ ހިންގި ގާތިލުން ދަތުރުކުރި ޕްރައިވެޓް ޖެޓްތަކަކީ، ސައުދީގެ ނުފޫޒު ގަދަ ވަލީއަހުދު، އޭގެ އަހަރެއްހާ ދުވަސް ކުރިން ގަދަ ބާރުން އަތުލައިގެންނެވި ކުންފުންޏެއްގެ ޖެޓްތަކެއް ކަން ހާމަވެއްޖެއެވެ.\nހަޝޯގީ މަރާލުމުގެ އޮޕޮރޭޝަން ހިންގި "ޑެތު ސްކޮޑުން" ބޭނުން ކުރި2ޖެޓަކީ، ވަލީއަހުދު މުހައްމަދު ބިން ސަލްމާން (އެމްބީއެސް)، ކޮންޓްރޯލް ނަންގަވާފައިވާ ކުންފުންޏެއްގެ މިލްކިއްޔާތުގައި އޮތް ޖެޓުތަކެއް ކަން ހާމަވީ، ކޯޓަކަށް ހުށަހެޅި ލިޔެކިއުން ތަކަކުން ކަމަށް ސީއެންއެން އިން ވަނީ ރިޕޯޓް ކޮށްފައެވެ.\nމިއަހަރު ކުރީކޮޅު، ކެނެޑާއިން ބަލަން ފެށި މަދަނީ މައްސަލައަކާ ގުޅިގެން ހުށަހެޅި މި ލިޔެކިއުން ތަކަކީ، "ޓޮޕް ސީކްރެޓް"ގެ ސިއްކަ ޖަހާ، ސައުދީގެ ވަޒީރަކު ސޮއިވެސް ކުރައްވާފައިވާ ލިޔެކިއުން ތަކެއް ކަމަށް މައުލޫމާތު ލިބެއެވެ.\n"ވަލީއަހުދުގެ އިރުޝާދާ އެއްގޮތަށް، (މިވެނި ކަމެއް) ފުރިހަމަ ކުރަން ބޭނުންވާ އިޖުރާއަތުތައް މިހާރުން މިހާރުން ފުރިހަމަކޮށް ނިންމުމުގެ ހުއްދަ ދީފިން" މިފަދައިން އެ ލިޔެކިއުން ތަކުގައި ވާ ކަމަށް ސީއެންއެން އިން ބުނެއެވެ.\nކެނެޑާއިން ބަލަމުންދާ މައްސަލައަކީ، ސްކައި ޕްރައިމް އޭވިއޭޝަންގެ އޯނާޝިޕް، ސައުދީގެ 400 ބިލިއަން ޑޮލަރުގެ ސޮވްރިން ވެލްތު ފަންޑަށް، 2017 ވަނަ އަހަރުގެ ފަހު ކޮޅު ބަދަލު ކުރަން ޖެހުނު ގޮތާގުޅޭ މައްސަލައެކެވެ. މި މައްސަލަ ފެންމަތިވީ، ސައުދީގެ ޖާސޫސީ އިސް އޮފިޝަލެއް ކަމަށް ވާ ސާދު އަލްޖަބްރީއާ ދެކޮޅަށް ބަލަމުންދާ ހިޔާނާތުގެ މައްސަލައަކާ ގުޅިގެންނެވެ.\nއަލްޖަބްރީއާ ދެކޮޅަށް ހިޔާނާތުގެ މައްސަލަ ފެންމަތި ކުރީ، ހަޝޯގީ މަރާލުމަށް ފަހު، ކެނެޑާއަށްވެސް "ޑެތު ސްކޮޑް" ފޮނުވައިގެން އޭނާ މަރާލުމަށް އެމްބީއެސް މަސައްކަތް ކުރައްވާ ކަމުގެ ތުހުމަތުތަކެއް ފެންމަތި ކުރި ހިސާބުންނެވެ. އެމްބީއެސް ވަނީ މި ދައުވާ އަށް ވެސް އިންކާރު ކުރައްވާފައެވެ.\nސައުދީގެ ސޮވްރިން ވެލްތު ފަންޑު ނުވަތަ ޕަބްލިކް އިންވެސްޓްމަންޓް ފަންޑު ކޮންޓްރޯލް ކުރައްވަނީ އެމްބީއެސްއެވެ. ޗެއާމަނަކީވެސް އެމްބީއެސްއެވެ.\n2018 ވަނަ އަހަރުގެ އޮކްޓޯބަރު މަހު، ހަޝޯގީ މަރާލުމަށް ހިންގި ލާއިންސާނީ ޖަރީމާގައި ބޭނުން ކޮށްފައި ވަނީ، މި ކުންފުނީގެ ޕްރައިވެޓް ޖެޓްތަކެވެ. ހަޝޯގީގެ މަރުގެ މައްސަލާގައި އެމްބީއެސްއަށް ބޮޑެތި ތުހުމަތުތަކެއް އަމާޒު ވާ އިރު، ސޮވްރިން ވެލްތު ފަންޑުގެ ދަށުގައި އޮތް2ޖެޓް މިކަމުގައި ބޭނުން ކުރި ކަމުގެ ހެއްކަކީ މުޅިން އަލަށް ފެންމަތިވި ހެއްކެކެވެ.\nއެމެރިކާގެ ޖާސޫސީ އިދާރާގެ ކުރީގެ ޑައިރެކްޓަރެއް ކަމަށްވާ ޑޭން ހޮފްމަން ވިދާޅުވީ، ކުންފުނީގެ ކަންކަން އެމްބީއެސް ޓްރެކް ކުރައްވާނެ ކަމަށާ، އެ ކުންފުނީގެ ރައުސުލްމާލުގެ ބޭނުން ހިފަމުންދާ ގޮތްވެސް އެމްބީއެސްއަށް އެނގިވަޑައިގަންނަވާނެ ކަމަށެވެ.\nއަލަށް ފެންމަތިވި ވާހަކަތަކާ ގުޅިގެން ސައުދީގެ އޮފިޝަލުން އަދި ރައްދެއް ދެއްވާފައެއް ނުވެއެވެ. ހަޝޯގީގެ މަރުގެ ފަހަތުގައި ހުންނެވީ އެމްބީއެސް ކަމަށް ދެކެވޭ ވާހަކަތައް ސައުދީއިން ދޮގު ކުރެއެވެ. ކަން މިހެން އޮތް ނަމަވެސް، އެމްބީއެސް ވަނީ ހަޝޯގީގެ މަރުގެ ޒިންމާ އުފުއްލަވާ ކަމަށް ވިދާޅުވެފައެވެ.


Ekuverikamuge match eh gai Gaumee team in Malaysia aa dhekolhah - Vaguthu\nއެކުވެރިކަމުގެ މެޗެއްގައި ގައުމީ ޓީމުން މެލޭޝިއާއާ ދެކޮޅަށް\nޜާއްޖެއާއި އިންޑިއާ ވަދަކުރާ ސާފް ޗެމްޕިއަންޝިޕް ފައިނަލްގެ ތެރެއިން --- ވަގުތު އިމޭޖްސް/ އިބްރާހީމް ޝާބިލް\nއެކުވެރިކަމުގެ މެޗުގައި ރާއްޖޭގެ ސީނިއާ ގައުމީ ޓީމުން އަންނަ ނޮވެންބަރު މަހުގެ ތިންވަނަ ދުވަހު، މެލޭޝިއާއާ ދެކޮޅަށް ނުކުތުމަށް ތާވަލުކުރެވިފައިވާ ކަމަށް އެފްއޭއެމްއިން ބުނެފިއެވެ.\nރާއްޖޭގެ ސީނިއާ ޓީމުން ނޮވެންބަރު ތިންވަނަ ދުވަހު މެލޭޝިއާގައި އެގައުމުގެ ގައުމީ ޓީމާ ދެކޮޅަށް ކުޅޭ މެޗު ވެގެންދާނީ ސާފް ޗެމްޕިއަންޝިޕަށްފަހު ސީނިއާ ޓީމުން ކުޅޭ ފުރަތަމަ މެޗަށެވެ.\nމިދިޔަމަހު ބަންގްލަދޭޝްގައި ކުރިއަށްދިޔަ ސާފް ޗެމްޕިއަންޝިޕް ރާއްޖެއިން ކާމިޔާބުކޮށްފައިވާ އިރު، ޓީމުގެ ކާމިޔާބީގެ އުފާފާޅުކުރުމުގެ ހަރަކާތްތައް އަދިވެސް ރާއްޖޭގެ އެކި ކަންކޮޅުތަކުގައި ކުރިއަށް އެބަދެއެވެ. އެގޮތުން މިހާރު ކުރިއަށްދަނީ ކުޅުންތެރިން ނިސްބަތްވާ ރަށްތަކަށް ތަށި ގެންދިއުމުގެ ޓްރޮފީ ޓުއާއެވެ.\nސާފަށް ދިއުމުގެ ކުރިންވެސް ސިންގަޕޫރާ ދެކޮޅަށް ރާއްޖޭގެ ޓީމުން އެކުވެރިކަމުގެ މެޗެއް ކުޅެފައިވާ އިރު، އެ މެޗުން ރާއްޖެ ބަލިވީ 3-2ގެ ނަތީޖާއަކުންނެވެ. އެ މެޗަކީ ރާއްޖޭގެ ކޯޗުކަމާ އަލަށް ހަވާލުވި ކްރޮއޭޝިއާގެ ޕީޓާ ސެގަޓްގެ އިރުޝާދުގެ ދަށުން ޓީމު ކުޅުނު ފުރަތަމަ މެޗެވެ.\nމިދިޔަ ހަފްތާ ތެރޭގައި އެފްއޭއެމްއިން ބޭއްވި ހާއްސަ ޕްރެސް ކޮންފަރެންސެއްގައި އެ އިދާރާގެ އެސިސްޓެންޓް ޓެކްނިކަލް ޑިރެކްޓަރު އިހުސާން އަބްދުލްޣަނީ (ސާންތި) ވިދާޅުވީ އަންނަ ސީޒަނަށް ކަލަންޑަރު ތައްޔާރުކުރުމުގައި ގައުމީ ޓީމަށް ވަރަށް ބޮޑަށް ސަމާލުކަން ދީފައިވާނެ ކަމަށާއި، ސީޒަން ތެރެއިން އަންނަ ފީފާ ހުރިހާ ބްރޭކަކީވެސް ރާއްޖޭގެ ގައުމީ ޓީމަށްވެސް ހުސްވެގެންދާނެ ދުވަސްތައް ކަމަށެވެ.\nއެގޮތުން ޖުމްލަ 36 ދުވަސް، ސީޒަން ތެރެއިން ގައުމީ ޓީމަށް ހުސްވެގެންދާނެ ކަމަށާއި، މިވަގުތު އެފްއޭއެމްގެ ވިސްނުން ހުރީ އަންނަ ސީޒަންގައި ގައުމީ ޓީމަށް ވަރުގަދަ އެކުވެރިކަމުގެ މެޗުތަކެއް ހަމަޖެއްސުމަށް ކަމަށްވެސް ސާންތި ފާހަގަކުރެއްވިއެވެ. ސާންތި އިތުރަށް ވިދާޅުވީ އަންނަ އަހަރު ބޮޑަށް ވިސްނާނީ މި ސަރަހައްދީ ލެވެލްއަށްވުރެ ވަރުގަދަ ޓީމުތަކާއެކު ގައުމީ ޓީމަށް މެޗުތަކެއް ހަމަޖެއްސުމަށް ކަމަށާއި، ރޭންކިން ގޮތުންވެސް ގައުމީ ޓީމު ކުރިއަށް ޖެއްސުމުގެ ވިސްނުން ގެންގުޅޭ ކަމަށެވެ.\nބުރާސްފަތި ދުވަހުގެ ޕްރެސްގައި ސާންތި ވަނީ ކުރިއަށް އޮތް އަހަރު ރާއްޖޭގެ ގައުމީ ޓީމުތަކަށް އޮތް ބައެއް މުބާރާތްތައްވެސް ފާހަގަކުރައްވާފައެވެ. އެގޮތުން އަންނަ އަހަރު ގައުމީ ޒުވާން ޓީމަށް އޭއެފްސީ ކޮލިފިކޭޝަނާއި އޮލިމްޕިކް ކޮލިފައިން އޮންނާނެއެވެ. ސީނިއާ ޓީމަށް އޮތް މުބާރާތަކީ އަންނަ އަހަރު ޖޫން މަހު އޮންނަ އިންޑިއަން އޯޝަން އައިލެންޑް ގޭމްސްއެވެ.


Raajjey ge match ah Lanka ge Volley team Male athuvejje\nރާއްޖޭގެ މެޗަށް ލަންކާގެ ވޮލީ ޓީމު މާލެ އަތުވެއްޖެ\nމިރޭ ރާއްޖެ އައި ލަންކާގެ ގައުމީ ވޮލީ ޓީމާއެކު ސްޕޯޓްސް ކޮމިޝަނާ އަހްމަދު ސަލީމް އާއި ވޮލީގެ އިންޓަރިމް ކޮމިޓީގެ މެންބަރުން\nރާއްޖޭގެ ގައުމީ ޓީމާ ދެކޮޅަށް ކުޅެން، އަވަށްޓެރި ސްރީލަންކާގެ ގައުމީ ވޮލީ ޓީމު މަލޭ އަތުވެއްޖެ އެވެ.\nސްޕޯޓްސް މިނިސްޓަރު އަހްމަދު މަހްލޫފްގެ ދައުވަތަކަށް، މިރޭ ލަންކާގެ ގައުމީ ޓީމު މާލެ އައީ، އަންނަ އަންގާރަ ދުވަހުގެ ރޭ ރާއްޖެއާ ދެކޮޅަށް ކުޅޭ މެޗަށެވެ.\nއެ މެޗަކީ ބުރާސްފަތު ދުވަހުން ފެށިގެން މި މަހުގެ ފަސް ވަނަ ދުވަހުގެ ނިޔަލަށް ނޭޕާލްގައި ބޭއްވުމަށް ހަމަޖެހިފައިވާ ސެންޓްރަލް ޒޯން ވޮލީބޯޅަ މުބާރާތަށް ތައްޔާރުވާ ގައުމީ ޓީމަށް މުބާރާތުގެ ކުރިން ވަރުގަދަ މެޗެއް ދިނުމުގެ ގޮތުން އިންތިޒާމު ކުރާ މެޗެކެވެ. އަންނަ ބުރާސްފަތި ދުވަހުގެ ނިޔަލަށް ލަންކާގެ ޓީމު ރާއްޖޭގައި މަޑު ކުރާނެ އެވެ.\nމި އަހަރުގެ ސެންޓްރަލް ޒޯން މުބާރާތުގައި ރާއްޖޭގެ ޓާގެޓަކީ މުބާރާތުގެ ޗެންޕިއަން ހޯދުމެވެ. ލަންކާއާ ދެކޮޅަށް މާލޭގައި މި ކުޅޭ މެޗަކީ މުބާރާތަކަށް ތައްޔާރުވުމުގެ ގޮތުން ގައުމީ ވޮލީ ޓީމުން ރާއްޖޭގައި ކުޅޭ ފުރަތަމަ އިންޓަނޭޝަނަލް މެޗެވެ.\nލަންކާ އާ ދެކޮޅަށް މާލެގައި މެޗެއް ހަމަޖެހުމުން ކުރިގެ ކުޅުންތެރިން ވަނީ އެކަން ވަރަށް ބޮޑަށް ފާހަގަ ކޮށްފަ އެވެ. ކުރީގެ އެއް ވަނަ ސެޓަރު ފަތުހުﷲ ވަހީދު (ފައްލޯ) ބުނީ އެ މެޗަކީ ރާއްޖޭގެ ވޮލީބޯޅައިގެ ހަޔާތުގައި މުޅިން އާ ފެށުމެއް ކަމަށެވެ.\n"އަޅުގަނޑުމެން ކުޅުނު ދުވަސް ވަރުވެސް މިކަހަލަ މެޗެއް އަޅުގަނޑުމެންނަށް ލިބިފަކާއެއް ނެތް،" 16 އަހަރު ވަންދެން ގައުމީ ޓީމަށް ކުޅުނު ފައްލޯ ބުންޏެވެ. "އެހެންވީމަ މިއީ ވޮލީ އިތުރު ހަރުފަތަކަށް ގެންދިއުމަށްޓަކައި ކުރެވޭ މަސައްކަތުގެ ފުރަތަމަ ބޮޅު ކަމަށް އަޅުގަނޑު މި ބަލަނީ."\nގައުމީ ވޮލީ ޓީމުގެ ކުރީގެ ކެޕްޓަން މުހައްމަދު ރަނޭޝް (ރަނޭ) ބުނީ މީގެ ކުރިން ރާއްޖޭގެ ފަސް ގަނޑުގައި ގައުމީ ވޮލީ ޓީމަށް ފުރުސަތު ލިބެނީ ބޭރުގެ ޓީމުތަކަށް ދައުވަތު ދީގެން ރާއްޖޭގައި ބާއްވާ މުބާރާތަކަށް އަންނަ ވާދަވެރި ޓީމުތަކާ ދެކޮޅަށް ކުޅުމުގެ ފުރުސަތު ކަމަށާއި އިންޓަނޭޝަނަލް މުބާރާތަކަށް ތައްޔާރުވުމުގެ ރާއްޖޭގެ ފަސްގަނޑުގައި އިންޓަނޭޝަނަލް މެޗެއް ކުޅުމުގެ ފުރުސަތު ނުލިބޭ ކަމަށެވެ.\nއަންގާރަ ދުވަހުގެ ރޭ 8:30 ގައި ސޯޝަލް ސެންޓަރުގެ އިންޑޯގައި ކުޅޭ މި މެޗު ބަލަން ވ އަތޮޅުންނާއި މާލޭ ކައރިީ ރަށްރަށުން އަންނަ ފަރާތްކަށް ދަތުރު ހިލޭ ހަމަޖައްސަވާނެ ކަމަށް ސްޕޯޓްސް މިނިސްޓަރު މަހްލޫފް ވަނީ ވިދާޅުވެފަ އެވެ.


Fuluhun Dhiffushi balahattan fashaifi | Mihaaru\nކ. ދިއްފުށީގެ މަގުތައް ފުލުހުން ޕެޓްރޯލްކުރަނީ: އެ ރަށުގެ ހާލަތު މިހާރު ރަނގަޅުކަމަށް ފުލުހުން ބުނި -- ފޮޓޯ: ފުލުހުން\n26 މެއި 2019 - 13:003comments\nމިއީ ފުލުހުން ގާއިމްވެ ހުންނަ ރަށެއް ނޫނެވެ. ނަމަވެސް މިދިޔަ ބުދަ ދުވަހު އެ ރަށުގަ ކުރި ވައްކަމާއި ހިންގި މާރާމާރީތަކަށް ފަހު ފުލުހުން އަންނަނީ އެ ރަށުގެ ހާލަތު ބަލަހައްޓަމުންނެވެ.\nފުލުހުންގެ މީޑިއާ އޮފިޝަލަކު "މިހާރު" އަށް ވިދާޅުވީ އެ ރަށުގެ އާންމު ހާލަތު މިހާރު ރަނގަޅު ކަމަށެވެ. އަދި އެ ރަށުގެ ހާލަތު އެއްކޮށް ހަމައަކަށް އެޅެންދެން އެ ރަށް ބަލަހައްޓާނެ ކަމަށް ވިދާޅުވި އެވެ. އޭގެ ތެރޭގައި އެ ރަށުތެރެ ޕެޓްރޯލްކުރުމާއި ސައިކަލުތައް ބަލާ ފާސްކުރުން ވެސް ހިމެނެ އެވެ.\n"އެހެން ނަމަވެސް ހަމަނުޖެހުންތައް މިހާރު ވަނީ ކޮންޓްރޯލް ކުރެވިފައި،" ފުލުހުންގެ މީޑިއާ އޮފިޝަލު ވިދާޅުވި އެވެ.\nK.Dhiffusheegai mirey fuluhun harakaaiytheri vamun dhany pic.twitter.com/eaREp6soL5\n— Maldives Police (@PoliceMv) May 24, 2019\nމިދިޔަ ބުދަ ދުވަހުގެ ރޭ އެ ރަށު ކައުންސިލަރު އިބްރާހިމް ސާޖިދުގެ ގޭގެ ފިހާރައިން 180،000ރ. ހުރި ތިޖޫރިއެއް ވަނީ ވަގަށް ނަގައިފަ އެވެ. އޭގެ ބައެއް ފައިސާ އެ ރަށުގެ ރައްޔިތުން ވަނީ ކައުންސިލަރުގެ ގެއާ ޖެހިގެން ހުރި ގެއިން ހޯދައިފަ އެވެ. އަދި ވައްކަން ކުރި ކަމަށް ތުހުމަތު ކުރެވޭ މީހާ އާންމުންގެ ތެރެއަށް ވަދެ ދެ މީހަކަށް ވަޅިން ހަމަލާ ވެސް ދިނެވެ. މި މައްސަލައާ ގުޅިގެން ފުލުހުން ވަނީ 32 އަހަރުގެ ފިރިހެނަކު ހައްޔަރުކޮށްފަ އެވެ.\nDhiffusheega hingi hamanujehunthakaa gulhigen ekaku hayyaru koffi\nފުލުހުން ބުނި ގޮތުގައި އެ ފިހާރައިން ވަގަށް ނެގި އެއްވެސް ފައިސާއެއް އެ ތަނުން ކުރި ތަހުގީގުން އަދި ހޯދިފައި ނުވާ ކަމަށެވެ. އަދި އެ މައްސަލައާ ގުޅިގެން އިތުރު މީހެއް ހައްޔަރުކޮށްފައި ނުވާ ކަމަށް ވެސް ބުންޏެވެ.\nވައްކަން އާންމުވެފައިވާ އެ ރަށުގައި ވައްކަން ކުރާ ގްރޫޕެއް އޮވެ އެވެ. އަދި ކައުންސިލަރު ސާޖިދުގެ ގޭގެ ފިހާރައިން ދެ ލައްކަ ރުފިޔާ މީގެ ކުރިން ވަގަށް ނަގާފައިވާ ކަމަށް ވެސް ސާޖިދު ކުރިން ވިދާޅުވެފައި ވެ އެވެ.\nއިތުރު ލިޔުންތައް ޕޮލިސް ހަމަނުޖެހުން ކ. ދިއްފުށި ވަޅިހެރުން ވައްކަމާއި ފޭރުން


Internet noon hurihaa thanakah Dark Mode | Mihaaru\nޓެކްނޮލޮޖީ / އައިފޯން\nސްމާޓް ފީޗާއެއް ގޮތުގައި ހުރިހާ ތަނެއްގައި ޑާކް މޯޑް ހިމަނަނީ\n04 އެޕްރީލް 2019 - 07:35\nމައިކްރޮސޮފްޓް ވިންޑޯޒް އަށް "ޑާކް މޯޑް" އަތުވެއްޖެ އެވެ. އެޕަލް "މެކްއޯއެސް" އަށް ވެސް ޑާކް މޯޑެއް އަތުވެއްޖެ އެވެ. ސްމާޓްފޯނުތަކުގައި އާންމުކޮށް ބޭނުންކުރާ ހުރިހާ އެޕްލިކޭޝަނެއްގައި ޑާކް މޯޑް ހިމަނައިފި އެވެ. ހުދު ކަރުދާހުގައި ކަޅު ދެލިން ލިޔެފައި ހުރި ނަމަ އެ ދިމާއަކަށް ޑާކް މޯޑް އަންނަނީ އެވެ. މިއީ އަޅެ ފަހެ ކޮން ޑާކް މޯޑެއް ހެއްޔެވެ؟\nސްމާޓް ޑިވައިސްތައް ސްމާޓްކުރުވަން ކުރި ކަމެއްގައި، ހުރިހާ އެޕްލިކޭޝަނެއް އަދި ވިންޑޯޒް ދާރަތައް ކަނު އަނދިރިވުމުން، ޑާކް މޯޑަށް ބަދަލުވީ އެވެ. ޑާކް މޯޑަށް ބަދަލުކުރުމުން ވާ ގޮތަކީ، ހުދު ކަޅަށް އަދި ކަޅު ހުދަށް ބަދަލުވުމެވެ. މިއީ މިހާރު ސްމާޓް އެޕްލިކޭޝަންތަކުގެ ޒަމާނީ ފެޝަނެވެ.\nއެންޑްރޮއިޑް ފޯނުތައް އުފައްދާ ކުންފުނިތައް ގިނަ އެވެ. އެހެންކަމުން، އެންޑްރޮއިޑް މޮބައިލް އޮޕަރޭޓިން ސިސްޓަމްގައި ޑާކް މޯޑް ނެތް ނަމަ، ހުރިހާ އެންޑްރޮއިޑް ފޯނެއް ޑާކް މޯޑަށް ބަދަލެއް ނުކުރެވެ އެވެ. ނަމަވެސް، އެންޑްރޮއިޑް 9.0 "ޕައި" ގައި ވަކި ޑާކް މޯޑެއް ވަނީ ހިމަނާފަ އެވެ. ޓެސްޓް މަރުހަލާތައް އަދި މުޅިން ފުރިހަމަ ނުވި ނަމަވެސް، އެންޑްރޮއިޑް ފޯނުތަކުގައި ޑާކް މޯޑް މަސައްކަތްކުރެ އެވެ.\nއައިފޯން/ އައިޕެޑަށް ޑާކް މޯޑެއް އަދި ނާދެ އެވެ. ނަމަވެސް، ލޮލަށް އުނދަގޫވާނަމަ، ޑިވައިސްގެ ސެޓިން މެނޫ އަށް ވަދެ، ސްކްރީން އެކްސްރޭކުރެވެ އެވެ. މިއީ ލޮލަށް އުނދަގޫވާނަމަ ނުވަތަ ޑާކް މޯޑް ލިބެންދެން ހެދިދާނެ މަކަރެކެވެ.\nއަހަރެމެންގެ ތެރޭގައި އެންމެ ގަދަ އަށް ހިނގާ އެޕްލިކޭޝަންތައް، ވައިބާ، ޓެލެގްރާމް، ޖީމެއިލް، ފޭސްބުކް މެސެންޖާ، ޔޫޓިއުބް، ރެޑިޓް، ގޫގުލް ކްރޯމް، މޮޒިއްލާ ފަޔާފޮކްސް އަދި ނުވީ ތަނަކަށް ޕްލޭސްޓޭޝަން 4، އެކްސްބޮކްސް އަދި ނިންޓެންޑޯ ސްވިޗް ވެސް ޑާކް މޯޑް ނުވަތަ އަނދިރިކޮށްލުމަށް "ތީމް"ތައް ވަނީ ހިމަނާފަ އެވެ. މި ހުރިހައި ދިމާއެއްގައި ޑާކް މޯޑް ހުރި ނަމަވެސް، އިންޓަނެޓަށް އަދި ޑާކް މޯޑެއް ނާދެ އެވެ.\nނިދަންވީމާ ނިދާ ކޮޓަރި ތެރެ ވެސް ބަދަލުކޮށްލަނީ ޑާކް މޯޑަށެވެ. ޑާކް މޯޑްގެ އެންމެ ކުރު ތައާރަފަކީ އެއީ އެވެ.\nއައިފޯން އެންޑްރޮއިޑް މައިކްރޮސޮފްޓް އެޕަލް\nޑާކް މޯޑްގެ އަސްލުބޭނުން ބޭފުޅާ ދަސްކުރަން އެބަޖެހޭ\nމި ސޮރުމެންގެ ނުހުރޭ ރިސަރޗެއް ކުރާނެ ހިތްވަރެއް!!!


BREAKING: Raees Nasheed Miadhu Male' Vadaigannavanee - Vaguthu\nރައީސް ނަޝީދު. --- ވަގުތު އިމޭޖަސް\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު މިއަދު ރާއްޖެ ވަޑައިގަންނަވާ ކަން އާއިލާއިން "ވަގުތު" އަށް ކަށަވަރުކޮށްދެއްވައިފިއެވެ.\nނަޝީދުގެ އާއިލާއިން ޔަގީންކަން ދެއްވި ގޮތުގައި މިއަދު މެންދުރުފަހުގެ ވަގުތެއްގައި އެމަނިކުފާނު ރާއްޖެ ވަޑައިގަންނަވާނެއެވެ.\nއެމަނިކުފާނު ރާއްޖެ ވަޑައިގަންނަވަނީ ތިން ދުވަހުގެ މުއްދަތަކަށެވެ. މިއަދު ވެލާނާ އިންޓަނޭޝަނަލް އެއާޕޯޓަށް އެމަނިކުފާނު ދަތުރު ކުރައްވާ އެމިރެޓްސްގެ ފްލައިޓް ޖައްސާނީ 3:00 ޖަހާކަށް ހާއިރު ކަމަށް އެނގިފައިވެއެވެ.\nނަޝީދު އަނބުރާ ރާއްޖެ މި ވަޑައިގަންނަވަނީ، މިދިޔަ މެއި މަހުގެ ހަވަނަ ދުވަހުގެ ރޭ އެމަނިކުފާނަށް ދިން ބޮމުގެ ހަމަލާއިން ހަށިކޮޅަށް ލިބިވަޑައިގެންނެވި ޒަޚަމްތަކަށް ޖަރުމަނާއި އިނގިރޭސިވިލާތުން ފަރުވާ ހޯއްދެވުމަށް ފަހުގައެވެ.\nއެންމެ ފުރަތަމަ އޭޑީކޭގައި ހަފުތާއެއްހާ ދުވަހު ފަރުވާދީ ގިނަ އަދަދެއްގެ އޮޕަރޭޝަންތަކެއް ކުރިއެވެ. އެ ހަމަލާއިން އެމަނިކުފާނުގެ ސަލަމާތްވެވަޑައިގަތީ ހަނި ގޮތަކަށެވެ.\nއިނގިރޭސިވިލާތުގައި ހުންނެވިއިރު ނަޝީދު ވަނީ ރައްޔިތުންގެ މަޖިލީހުގައި އެމަނިކުފާނުގެ ޗުއްޓީ އިތުރުކޮށްދޭން އެދިވަޑައިގެންފައެވެ. އެ ސިޓީގައި ވިދާޅުވެފައިވަނީ ހަމަލާގެ ރޭވުންތެރިންނާއި ފަންޑު ކުރި މީހުން ނުހޯދޭހާ ހިނދަކު ރައްކާތެރިކަން ކަށަވަރު ނުވާތީ ރާއްޖެ ވަޑައިގަންނަވަން ޖެހިލުންވާ ކަމަށެވެ.\nއޭރު ނަޝީދުގެ އަރިސް ބޭފުޅުން ވެސް ގެންދެވީ ރާއްޖެ ވަޑައިނުގެން މަޑުކުރައްވަން އެދިވަޑައިގަންނަވަމުންނެވެ.\nމިއަދު ނަޝީދު ރާއްޖެ ވަޑައިގަންނަވާއިރު އެމަނިކުފާނުގެ އާއިލާއިން ވަނީ އެމަނިކުފާނު ކަސްރަތު ކުރައްވާ މަންޒަރު ހިމެނޭ ވީޑިއޯއެއް ވެސް ޓްވިޓާގައި އާންމުކުރައްވައިފައެވެ. ނަޝީދުގެ ހާލުކޮޅު ވަނީ ވަރަށް ބޮޑަށް ރަނގަޅުވެފައެވެ.\nއޮކްޓޯބަރ 11, 2021 11:28\nހަމަލާ ދިން މީހުންނާ ފަންޑުކުރި މީހުން މިހާރު އެގުނީމަ ސަލާމަތާ ރައްކާތެރިކަން ލިބުނީކަމަށް ވެދާނެ\nއޮކްޓޯބަރ 11, 2021 11:37\nބަލާވެރިކަން ޖެހުނީ މި.\nއޮކްޓޯބަރ 11, 2021 11:39\nބޮޑުވަޒީރުކަން ލިބުނީތަ މާލެއަންނަނީ؟ އަނެއްކާ ބލ މސބތ ޖެހުނީތާ\nއޮކްޓޯބަރ 11, 2021 11:45\nނަޝީދަކީ ރައީސް އެއްކަމައް ދުވަހަކުވެސް ގަބޫލެއް ނުކުރާނަން.\nއޮކްޓޯބަރ 11, 2021 12:28\nކަލޭ ޤަބޫލްކުރިޔަސް ނުކުރިޔަސް އެއީ ރާއްޖޭގެ ރައީސްލްޖުމްހޫރިއްޔާކަން ކުރެއްވި ބޭފުޅެއް.. އަދި މިހާރު ރައްޔިތުންގެ މަޖިލީހުގެ ރައީސް.. ތިންބާރުގެ ތެރެއިން އެއްބާރުގެ ވެރިޔާ.. ކަލޭގެ މުސްކުޅި މައިންބަފައިންނަށްވެސް އައިސްކޯން ބޯލަން ފައިސާގެ އެލަވަންސް ދެއްވި އަދި ކަލޭގެ އައިޑީކާޑަށްވެސް ހިލޭބޭސްފަރުވާކުރެވޭގޮތް ހަމަ ޖައްސާދިން ރައީސް..\nއޮކްޓޯބަރ 11, 2021 12:30\nކަލޭގެ ބައްޕައަކީ ބައްޕަކަމަށްވެސް ޤަބޫލްނުކުރާ މީހެއްތީ!\nއޮކްޓޯބަރ 11, 2021 12:02\nއޮކްޓޯބަރ 11, 2021 12:08\nއޮކްޓޯބަރ 11, 2021 13:04\nސްޓަންޓްގެ ވަރެއް ނެތްކަން ކަށަވަރުވީތޯއްޗެއް!!!!\nއޮކްޓޯބަރ 11, 2021 13:42\nޤައުމު ވިއްކުމުގެ އެއްމެ އިސްލީޑަރ އަދި ބޮޑު ހާއިނު ހައިޖާން ހަދަން ޤައުމަށް އެނބުރި އަންނަނީ. މާތްﷲ މިބަލާ މުސީބާތުން އަޅަމެން މިންޖުކުރައްވާށި. އާމީން.\nޜާއްޖޭގޭ ރައްޔިތުންގެ މަޖިލީހުގެ ރައީސް ރާއްޖެއަށް ތިންދުވަހުގެ ރަސްމީ ދަތުރު ފުޅެއް ކުރައްވަނީ\nއޮކްޓޯބަރ 11, 2021 13:48\nހުތްވެގެން ތި އަންނަނީ. އިގިރޭސިވިލާތު ބޮޑުވަޒީރުކަން ލިބޭތޯ މުޒާހަރާކޮށްނަމަ ކިހާ ރަގަޅު\nއޮކްޓޯބަރ 11, 2021 14:34\nއަނެއްކާއަނެއް ގޭސްގަނޑު އަނބުރާލައި ސަރުކާރު ހިންގަން ޖެއްސުންކުރުމުގެ މަސައްކަތް މެކުހައްޖެހުނީ!\nއޮކްޓޯބަރ 11, 2021 14:57\nރާއްޖެއަމާން އޮމާން ބިއްލޫރިގަނޑަކަށް ވީބާ!؟\nއޮކްޓޯބަރ 11, 2021 16:51\nއަފްރާސީމާއި ރިޒްވާނުގެ މައްސަލާގަ ނަސިދު ހައްޔަރުކޮށް ދޫނިދޫ ކުޑަގޮޅިޔަށް ގެންދޭ.


World Cup ah 26 kulhuntherin ge squad eh gendhan huhdha dheefi | Mihaaru\nވޯލްޑް ކަޕަށް 26 ކުޅުންތެރިންގެ ސްކޮޑެއް ގެންދަން ހުއްދަ ދީފި\nފްރާންސް ޓީމު 2018 ގެ ވޯލްޑް ކަޕް ޓްރޮފީއާއެކު.-- ފައިލް ފޮޓޯ: އޭއެފްޕީ\n23 ޖޫން 2022 - 23:20\nނިޔޯން (ޖޫން 23) - މިއަހަރު ފަހުކޮޅު ގަތަރުގައި ބާއްވަން ހަމަޖެހިފައިވާ ފީފާ ވޯލްޑް ކަޕުގައި ވާދަކުރާ ޓީމުތަކުގެ ލިސްޓުގައި 23 ކުޅުންތެރިންގެ ބަދަލުގައި އިތުރު ތިން ކުޅުންތެރިންނާ އެކު ޖުމަލް 26 ކުޅުންތެރިން ހިމެނުމުގެ ފުރުސަތު ދުނިޔޭގެ ފުޓުބޯޅައިގެ މައި އިދާރާ ފީފާ އިން ދީފި އެވެ.\nމިއީ 26 ކުޅުންތެރިންނާ އެކު ކުޅޭ ފުރަތަމަ ވޯލްޑް ކަޕެވެ. މުބާރާތުގައި ވާދަކުރާ ސްކޮޑުގައި 23 ކުޅުންތެރިން ހިމަނަށް ފެށީ 2002 ވަނަ އަހަރު ބޭއްވި ވޯލްޑް ކަޕުން ފެށިގެންނެވެ. އޭގެ ކުރިން ސްކޮޑުގައި ހިމެނޭނީ 22 ކުޅުންތެރިންނެވެ.\nގަތަރަށް ގެންދާ ސްކޮޑުގައި އިތުރަށް ކުޅުންތެރިން ހިމެނުމުގެ ފުރުސަތުދީ ފީފާއިން މިރޭ ނެރުނު ބަޔާނުގައި ހާމަކޮށްފައިވާ ގޮތުން މުބާރާތަށް ތައްޔާރުވާން ނަގާ ޕްރޮވިޝަނަލް ސްކޮޑުގައި ވެސް ގިނަ ކުޅުންތެރިން ބައިވެރިކުރުމުގެ ފުރުސަތު ވަނީ ދީފަ އެވެ. މީގެ ކުރިން ޕްރޮވިޝަނަލް ސްކޮޑުގައި 35 ކުޅުންތެރިން ހިމެނުމުގެ ފުރުސަތު އޮންނައިރު، މިއަހަރުގެ މުބާރާތަށް 55 ކުޅުންތެރިން ބޭނުން ކުރެވޭނެ އެވެ.\nމިއަހަރުގެ ވޯލްޑް ކަޕް ބާއްވަނީ އެހެން އަހަރުތަކާ ހިލާފަށް ފިނި މޫސުމުގަ އެވެ. ފިނިމޫސުމުގައި ކުޅޭ ފުރަތަމަ ވޯލްޑް ކަޕަށް ކްލަބް ފުޓުބޯޅަ ލީގުތައް މެދުކަނޑާލާއިރު، މުބާރާތަށްދާ ސްކޮޑުގައި ހިމެނޭ ކުޅުންތެރިން ނޮވެމްބަރު 13 ގެ ފަހުން މުބާރާތް ނިމެންދެން ކުލަބުތައް ތަމްސީލުކުރުމުގެ ފުރުސަތެއް ވެސް ނޯންނާނެ އެވެ. ވޯލްޑް ކަޕް ކުރިއަށް ދާނީ ނޮވެމްބަރު 21 އިން ޑިސެމްބަރު 18 އަށެވެ.\nފީފާއިން ހާމަކުރާ ގޮތުގައި މި ބަދަލުތައް ގެނެސްފައި ވަނީ މުބާރާތް ބާއްވާ ދުވަސްވަރާއި އަދި ކޮވިޑް-19 ގެ ހާލަތާ ގުޅިގެން ޓީމުތަކަށް ކުޅުންތެރިންގެ މައްސަލަ ދިމާވެދާނެތީ އެވެ. މިދިޔަ އަހަރު ބޭއްވި ޔޫރޯ ފުޓުބޯޅަ މުބާރާތުގައި ވެސް ކޮވިޑްގެ ސަބަބުން ޓީމުތަކުގެ ސްކޮޑުގައި 26 ކުޅުންތެރިން ހިމެނުމުގެ ފުރުސަތު ދިނެވެ. ނަމަވެސް ކޮންމެ މެޗަކަށް ޓީމަށް ނަގަން ފުރުސަތު ދިނީ އޭގެތެރެއިން 23 ކުޅުންތެރިންނެވެ.\nއެހެން ނަމަވެސް ވޯލްޑް ކަޕުގައި ހިމެނޭ 26 ކުޅުންތެރިންގެ ސްކޮޑުން ފުރަތަމަ 11 ގައި ނުހިމެނޭ 15 ކުޅުންތެރިން ކޮންމެ މެޗެއްގައި ވެސް ބެންޗުގައި ތިއްބޭނެ އެވެ. އަދި މިދިޔަ ހަފްތާ އިންޓަނޭޝަނަލް ފުޓުބޯޅަ އެސޯސިއޭޝަން ބޯޑު (އައިއެފްއޭބީ) އިން ވަނީ ފުޓުބޯޅައިގެ އެންމެ މަތީ ފަންތީގެ މެޗުތަކުގައި ފަސް ބަދަލު ގެނެވޭ އުސޫލު ދާއިމީ ކޮށްފަ އެވެ.\nގަތަރު ފީފާ ވޯލްޑް ކަޕް 2022


SunOnline: Jinsee goanaa foruvi kamuge thuhumathugai mamma aku Maafushin beyru kuran muzaaharaa kuranee\nޖިންސީ ގޯނާ ފޮރުވި ކަމުގެ ތުހުމަތުގައި މަންމައަކު މާފުށިން ބޭރުކުރަން މުޒާހަރާ ކުރަނީ\nނަޖާހު މަސްއޫދު 07 Jul 2020, 19:46\nދަރިފުޅަށް ޖިންސީ ގޯނާ ކުރަން ފިރިމީހާއަށް ފުރުސަތުދީ، އެކަން ފޮރުވި ކަމަށް ތުހުމަތު ކުރެވޭ މަންމައަކު ކ. މާފުށިން ބޭލުމަށް ގޮވާލައި، އެ ރަށުގެ ބައެއް އާންމު ރައްޔިތުން އިހުތިޖާޖު ކުރަން ފަށައިފިއެވެ.\nމާފުށީގައި އުމުރުން 10 އަހަރުގެ އަންހެން ކުއްޖަކަށް ޖިންސީ ގޯނާ ކުރި މައްސަލައެއްގައި މި މަހުގެ ކުރީކޮޅު 57 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ. އެއީ އެ 10 އަހަރުގެ ކުއްޖާގެ ދޮންބައްޕައެވެ. ޖިންސީ ގޯނާ ލިބުނު އަންހެން ކުއްޖާ މިހާރު ޖެންޑާ މިނިސްޓްރީގެ ބެލުމުގެ ދަށަށް ގެންގޮސްފައިވާއިރު އެ އަންހެން ކުއްޖާގެ މަންމަ އަދިވެސް ހުރީ މާފުށީގައެވެ.\nމާފުށިން "ސަން"އަށް މައުލޫމާތު ދިން މީހަކު ތުހުމަތުކޮށްފައި ވަނީ، ކުއްޖާއަށް ޖިންސީ ގޯނާ ކުރިކަން ފަޅާ އެރުމުން ކުއްޖާގެ މަންމަ އެކަން ސިއްރުކުރި ކަމަށެވެ.\nމާފުށީ ކައުންސިލުގެ ރައީސް، އުސްމާން ރަޝީދު މިރޭ "ސަން"އަށް ވިދާޅުވީ، އެ އަންހެން މީހާ މާފުށިން ބޭލުމަށް ގޮވާލައި، އެ އަންހެން މީީހާ ދިރިއުޅޭ ގެ ކައިރީގައި މިރޭ މާފުށީގެ ރައްޔިތުން އިހުތިޖާޖު ކުރަމުންދާ ކަމަށެވެ. ނަމަވެސް، އެއްވެސް ހަމަނުޖެހުމެއް ނުހިންގާ ކަމަށް އޭނާ ވިދާޅުވިއެވެ.\n"ދޮން ބައްޕައަށް ދޮން ދަރި ވެދުމަށް ދިން މަންމަ މިނިވަންކަމާ އެކު މާފުށީގައި އުޅޭތީ މާފުށިގެ ރައްޔިތުން މި އިހުތިޖާޖު ކުރަނީ އޭނަ ބޭރު ކުރަން،" އުސްމާން ވިދާޅުވިއެވެ.\n"ހަމަނުޖެހުމެއް ނުހިނގާ، ހަމަ ޑިމާންޑަކީ އޭނާ މިތާގައި ބެހެއްޓުން އެއީ ރަށަށްވެސް ނުރައްކާތެރި ކަމެކޭ ދެން ތިބޭ ކުޑަކުދިންނަށްވެސް ނުރައްކާތެރި ކަމެކޭ،"\nއެ އަންހެން މީހާ އަކީ ތ. ކިނބިދޫއަށް ނިސްބަތްވާ އަންހެނެއް ކަމަށްވެސް އުސްމާން ވިދާޅުވިއެވެ. އަދި މާފުއްޓަށް ނިސްބަތްވާ އޭނާގެ ފިރިމީހާއާ އިނދެގެން އެ ރަށުގައި އުޅޭތާ ހަތަރު ވަރަކަށް އަަހަރުވެދާނެ ކަމަށް އުސްމާން ވިދާޅުވެއްޖެ އެވެ.\nމިރޭ މާފުށީގައި ހިނގަމުންދާ އިހުތިޖާޖާ ގުޅޭ ގޮތުން އަދި ފުލުހުންގެ ބަހެއް ނުލިބެއެވެ.\nމި މަހުގެ އެއްވަނަ ދުވަހު 10 އަހަރުގެ ކުއްޖާއަށް ޖިންސީ ގޯނާ ކުރިކަން ހާމަވީ، ޔޫރިން އިންފެކްޓްވެގެން ޑޮކްޓަރަށް ދައްކަން ދިޔުމުން ޖިންސީ ގޯނާ ކޮށްފައިވާ ކަމަށް ޑޮކްޓަރަށް ތުހުމަތު ކުރެވިގެން ބެލި ބެލުމުންނެވެ. އަދި އެމައްސަލަ ކަމާ ބެހޭ ފަރާތްތަކަށް ރިޕޯޓުކުރީވެސް ޑޮކްޓަރުކަން އެނގިފައިވެ އެވެ.


Hulhule apron bodu kurumuge masakkaiy fashaifi | Mihaaru\nހުޅުލޭގެ ހުޅަނގު ދެކުނު ކޮޅުގައި އަލަށް ހެދި މަގު: މި މަގު ހެދީ އެއާޕޯޓުގެ އޭޕްރަން ބޮޑުކުރަން ބޭނުންވާ ޖާގަ އިތުރުކުރަން. ފޮޓޯ: އެމްއޭސީއެލް\nހުޅުލޭ އޭޕްރަން ބޮޑުކުރުމުގެ މަސައްކަތް ފަށައިފި\n08 ޖެނުއަރީ 2018 - 14:273comments\nވެލާނާ އިންޓަނޭޝަނަލް އެއާޕޯޓުގައި މަތިންދާބޯޓުތައް ޕާކް ކުރުމަށް ބޭނުންކުރާ އޭޕްރަން ބޮޑު ކުރުމުގެ މަސައްކަތް ފަށައިފި އެވެ.\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް)ގެ އޮފިޝަލަކު މިއަދު ވިދާޅުވީ ކުރިން ހުޅުލޭގެ ހުޅަނގު ދެކުނުން ދަތުރުކުރަން ހެދި މަގުގެ ސަރަހައްދު ހިމަނައިގެން އޭޕްރަން ބޮޑު ކުރުމުގެ މަސައްކަތް ކުރަނީ އެއާޕޯޓުގެ އާ ރަންވޭ ހަދާ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އިން ކަމަށެވެ.\n"އެ ޕްރޮޖެކްޓްގެ ދަށުން މިހާރު ކުރަމުން އަންނަނީ ބިންގަނޑު އެއްވަރު ކުރުމުގެ މަސައްކަތް. އެ މަސައްކަތް ވެސް ވަރަށް އަވަހަށް ނިމޭނެ،" އޭނާ ވިދާޅުވި އެވެ.\nއެ އޮފިޝަލް ވިދާޅުވީ އޭޕްރަން ބޮޑު ކުރުމުގެ މަސައްކަތް ނިމޭ އިރު ގާތްގަނޑަކަށް 80،000 އަކަމީޓަރު ހުންނާނެ ކަމަށެވެ.\nއެމްއޭސީއެލް އިން ކުރިން ބުނީ ހުޅުލޭގެ ހުޅަނގު ދެކުނުގައި ހެދި މަގުން އިތުރުވާ ބަޔާއެކު އޭޕްރަންގައި އެއްފަހަރާ އިތުރު ހަ ބޯޓު ޕާކުކުރެވޭނެ ޖާގަ ލިބޭނެ ކަމަށެވެ. އަދި އާ ޓާމިނަލާއެކު ހަދާ އޭޕްރަން ނިމުމުން އެއްފަހަރާ ޖުމްލަ 21 ބޯޓު ޕާކުކުރެވޭނެ ޖާގަ ލިބޭނެ ކަމަށް ވެސް އެ ކުންފުނިން ބުނެފައިވެ އެވެ.\nބީޔޫސީޖީއާ ހަވާލު ކޮށްގެން ކުރިއަށް ގެންދާ އެއާޕޯޓުގެ ދެ ވަނަ ރަންވޭގެ މަޝްރޫއުގެ ދަށުން ހަދަނީ 3،400 މީޓަރު ދިގު 60 މީޓަރު ފުޅާ ރަންވޭއެކެވެ. އަދި 120،000 ޓަނުގެ ކާގޯ ޓާމިނަލަކާއި 45 މިލިއަން ލީޓަރުގެ ތެޔޮ ރައްކާކުރެވޭނެ ފިއުލްފާމެއް ހެދުން ވެސް ހިމެނެ އެވެ. އެ މަޝްރޫއުގެ މަސައްކަތް މި އަހަރުގެ ފަހުކޮޅު ނިންމާލެވޭނެ ކަމަށް އެމްއޭސީއެލް އިން ބުނެފައިވެ އެވެ.\nއިތުރު ލިޔުންތައް އެމްއޭސީއެލް ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް\nއާ ރަންވޭ ބޭނުންކުރަން ފަށާނީ އޮގަސްޓް ހިސާބުގައި\nއެއާޕޯޓު ވާނީ ސަރަހައްދުގެ ނަމޫނާއަކަށް: އާދިލް


5 Dhuvas: Rasrani bageecha ah Bidheyseen 10,000 rufiyaa!\n5 ދުވަސް: ރަސްރަނި ބަގީޗާއަށް ބިދޭސީން 10،000 ރުފިޔާ!\nރަސްރަނި ބަގީޗާއަށް ގިނަ އަދަދަކަށް މީޙުން ވަންނަނީ -- އަހުމަދު ޝުރާއު | އަވަސް\nފަސް ދުވަސް ތެރޭގައި ރަސްރަނި ބަގީޗާއަށް ވަން ބިދޭސީންގެ އަތުން 10،000 އަށް ވުރެ ގިނަ ރުފިޔާ ދައުލަތަށް ލިބިފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nޒަމާނީ ފެންވަރަށް ސަލްޓަން ޕާކު ތަރައްގީ ކުރުމަށް ފަހު ރަސްރަނި ބަގީޗާގެ ގޮތުގައި ހުޅުވި ފަހުން އެތަނަށް ވަންނަ ބިދޭސީން އަތުން ފީއެއް ނަގަން ސަރުކާރުން ވަނީ ނިންމާފަ އެވެ. އެގޮތުން ބަންދު ނޫން ކޮންމެ ދުވަހެއްގައި މީހެއްގެ އަތުން 75 ރުފިޔާ ނަގާއިރު، ބަންދު ދުވަސްތަކުގެ ހަވީރު 4:00 އަކުން ރޭގަނޑު 11:00 އާ ހަމަޔަށް 100 ރުފިޔާގެ ރޭޓުން އެތަނަށް ވަންނަ ބިދޭސީން އަތުން ފީ ނަގަ އެވެ.\nމުއިއްޒު ރޭ ކުރެއްވި ޓްވީޓެއްގައި ވިދާޅުވީ އާންމުންނަށް ވަދެވޭ ގޮތަށް މިދިޔަ ހުކުރު ދުވަހު ރަސްރަނި ހުޅުވާލުމަށް ފަހު މިދިޔަ އަންގާރަ ދުވަހުގެ ނިޔަލަށް 142 ބިދޭސީން ވަން ކަމަށާއި އެ މީހުންގެ އަތުން ޖުމުލަ 10،650 ރުފިޔާ ލިބިފައިވާ ކަމަށެވެ.\nރަސްރަނި ބަގީޗާގައި ބިއްލޫރި ޓްރީ ހައުސްއެއްގައި ހަދާފައިވާ "ރަސްރަނި ވިއު" ގައި ޒަމާނީ ވަސީލަތްތަކާއެކު ހުންނަ ކްލާސްރޫމްތަކުގައި ކިޔަވައިދިނުމުގެ އިތުރުން މީޓިންތައް ބާއްވަންވެސް ބޭނުންކުރެވެ އެވެ. އެތަނުގައި ހުންނައިރު ބަގީޗާ އެއްކޮށް ކަހަލަ ގޮތަކަށް ފެންނާނެ އެވެ. އަދި އެ ކްލާސްރޫމްތަކުގެ ތިރީގައި ގާއިމްކޮށްފައިވާ ބައި ނެޝަނަލް ސެންޓާ ފޯ ދި އާޓްސް (އެންސީއޭ) އަށް ހާއްސަކޮށްފައި ވެއެވެ. އެތަނުގައި ކުޑަކުދިންގެ ކުރެހުމާއި ފަންނުވެރިކަން ކުރިއަރުވައި ދެއެވެ.\nއުސްގެ ކޮޅު ހުރި ހިސާބުގައި ހެރިޓޭޖް ޕްލާޒާއެއް ގާއިމްކޮށް، ދެބުރީގެ ފައުންޓަނާއި، ކުޑަކުދިންގެ ކުޅޭ ސަރަޙައްދާއި ގްރީން ވޯކް ޓަނަލާއި ސްޓޭޖް ޑްރާމާ ތިއޭޓަރާއި ޕްލޭ އޭރިއާއެއް ވެސް ހިމެނެ އެވެ.\nއެ ޕާކުގައި ވިންޓަ ތީމް އޭރިއާއެއް ވެސް ތަރައްގީ ކުރެއެވެ. އެބައިގެ މަސައްކަތް އަދި ނުނިމެ އެވެ. އެހެން ނަަމަވެސް މި އަހަރުގެ ތެރޭގައި ނިންމާނެ ކަމަށް ހައުސިން މިނިސްޓްރީން ބުންޏެވެ. އެޑިޓައިންމަންޓް އެންޑް ހެރިޓޭޖް ކޮންސެޕްޓަށް ތަރައްގީކޮށްފައިވާ އެ ޕާކުގައި އެމެރިކާގެ ބޮސްޓަންގައި ގާއިމްކޮށްފައިވާ ކަހަލަ ހަނދުފަޅިއެއްގެ ބައްޓަމަށް ހުންނަ ލެޑް އުނދޯލިތަކެއްވެސް ހުރެ އެވެ،\nރަސްރަނި ޕާކުގެ ތެރޭގައި ދުންފަތުގެ އިސްތިއުމާލު ކުރުމާއި، އެނާޖީ ޑްރިންކް ބޭނުންކުރުމައި އޭގެ ވިޔަފާރި ކުރުން މަނާވާނެ އެވެ. އެތަނުގެ ސާފުތާހިރުކަން ބަލަހައްޓަ އެވެ.\nހުކުރު ދުވަސް ނޫން ކޮންމެ ދުވަހަކު ހެނދުނު ހަޔަކުން ރޭގަނޑު 12:00 ޖަހަންދެން އެ ޕާކު ހުޅުވާފައި ހުންނާނެ އެވެ. އަދި ހުކުރު ދުވަހުވެސް ހެނދުނު 6:00 ހެނދުނު 11:00 އަށް އަދި މެންދުރު ފަހު 2:00 އިން ރޭގަނޑު 12:00 ޖަހަންދެން ހުޅުވާފައި ހުންނާނެ އެވެ. ޕާކުގެ ސެކިއުރީޓީ 24 ގަޑިއިރު ބަލަހައްޓަނީ ފުލުހުންނެވެ.


Dho?! Social media in: Hafthaage reethi photo thah\nސޯޝަލް މީޑިއާ އިން: ހަފުތާގެ ރީތި ފޮޓޯތައް\nހުރިހާ ކިޔުންތެރިންނަށް އީދު ތަހުނިޔާ ކިޔަމެވެ! މި އީދުގައި ތިޔަ ނަގާ ރީތި ފޮޓޯތައް، "ދޯ" ގެ ހަފުތާގެ އެންމެ ރީތި ފޮޓޯތަކަށް ވާދަކުރުމަށް، ސޯޝަލް މީޑިއާ އަށް ދޫކޮށްލާއިރު ReethiDho# މި ހޭޝްޓެގު ބޭނުންކުރާށެވެ. މި ގެނެސްދެނީ މިދިޔަ ދެ ހަފުތާގައި އެންމެ ވައިރަލްވި އަދި އަހަރެމެންނަށް އެންމެ ރީތި ކަމަށް ފެނުނު ފޮޓޯތަކެވެ.\nފޮޓޯ: އަޝްވާ ފަހީމް\nމަޝްހޫރު ފޮޓޯގުރާފަރު އަޝްވާ ފަހީމް ނުވަތަ އެންމެ ދަންނަ ނަމުން ނަމަ އައްވަގެ ކޮންމެ ފޮޓޯއަކުން ވެސް ތަފާތު އެތައް ވާހަކައެއް ކިޔައިދެވެ. އެތައް ހުރަސްތަކާއެކު ނަގައި ކޮޅަށް ޖެހި އޭނާގެ ފޮޓޯގްރަފީ ކެރިއަރާ ގުޅޭ ގޮތުން، "ދޯ" އިން ގެނެސްދޭ "ދި ސެޝަން" އަށް އިންޓަވިއުއެއް ވެސް ދިނެވެ.\nމި ފެންނަ ފޮޓޯއަކީ އައްވަގެ ރީތި އިންސްޓަގުރާމުން މިފަހަރު އަހަރެމެންގެ ހޮވުމެވެ. ވިލިނގިލީ މިސްކިތުގައި ބަޔަކު ނަމާދުކުރަން ތިބޭ ތަނެވެ. މިދިޔަ އަހަރު ނެގި މި ފޮޓޯ އައްވަ އިންސްޓަގުރާމަށް ދޫކޮށްލީ މި ނިމުނު ހަފްތާގަ އެވެ.\nފޮޓޯ: އާދަމް ފަޒީލް\nމި ފޮޓޯ ޓުވިޓާގައި ވަރަށް ވައިރަލްވެގެން ދިޔަ އެވެ. މި ނަގައިފައި ވަނީ ހުޅުމާލޭ ފެރީ ޓާމިނާލް ކައިރީގައި އޮންނަ ފިތުރޯނު ގަސްތަކާއި ދިމާލު ފަޅު ތެރެއިންނެވެ. ފެންނަނީ ބޯފެން ހުސްކުރި ފަސް ލީޓަރުގެ ޕްލާސްޓިކް ފުޅިއެއް މޫދުގައި އޮއްވައި، އެ ކައިރިއަށް މޫދު މަޑިތަކެއް ދާ މަންޒަރެވެ.\n"ޕްލާސްޓިކް ކުނީގެ ސަބަބުން މޫދުގެ ދިރުންތަކަށް ގެއްލުންވާމުންދާކަން އަނގައިދޭން ބޭނުމީ. މި ފޮޓޯ އަސްލު ޓުވީޓްކުރީ އެހެންވީމަ،" މި ފޮޓޯ ނެގި ފަޒީލް ބުންޏެވެ.\nފޮޓޯ: މޫޝަން ފޮޓޯޒް\nފުރަތަމަ ފެނިލުމުން ހީކުރީ މިއީ ތޮއްޖެހިފައި އޮތް މާލެ ކަމަށެވެ. އެކަމަކު މިއީ މާލެއެއް ނޫނެވެ. ހުޅުމާލެ މައި މަގުން، ރެހެންދި ސްކޫލާ ދިމާލުން ނަގައިފައިވާ މަންޒަރެކެވެ. މޫޝަން، ޑީޖޭއައި ފެންޓޮމް ޑްރޯނަކުން ނަގައިފައިވާ މި ފޮޓޯއިން ފެންނަ ގޮތުގައި މާލެއެކޭ އެއްގޮތަށް ހުޅުމާލެ ވެސް މިހާރު މި ދަނީ ތޮއްޖެހެމުންނެވެ.\nނޫސްވެރިޔާ އަހްމަދު ރިލްވާން ވަގަށް ނެގިތާ މިހާރު ފަސް އަހަރުވީ އެވެ. މި ފޮޓޯއިން ތި ފެންނަ އޭނާގެ މަންމަ، އައިމިނަތު އީސާ އަކީ ރިލްވާނަށް އިންސާފު ހޯދައިދިނުމަށް ކުރަމުން އަންނަ މަސައްކަތުގައި އަބަދު ވެސް އެންމެ ކުރީ ސަފުގައި ހުންނަ އެކަކެވެ. މި މަންމަގެ ގަދަ ހިތްވަރަށް އެތައް ބަޔަކު ސާބަސް ދެ އެވެ.\nރިލްވާންގެ ބައެއް ލިޔުންތައް އެއްކޮށްލައިގެން "ރިލްވާން ދެއްކި ވާހަކަ" ގެ ނަމުގައި ފޮތެއް ތައްޔާރުކޮށް، މޯލްޑިވްސް ޑިމޮކްރެޓިކް ނެޓުވޯކުން ރިލްވާންގެ އާއިލާއަށް އެ ދުވަހު ހަދިޔާކުރި އެވެ. އަހްމަދު ޖޫޒީން މި މަންޒަރު ނަގައިފައިވާ އެ ހަފްލާގެ ތެރެއިންނެވެ.\nފޮޓޯ: ސާރިމް ފޮޓޯޒް އެމްވީ\nސާފަރަކު ފުވައްމުލަކުގެ ތުނޑީގައި ރާޅާ އަޅަނީ އެވެ. މިއީ ސާރިމް އަލަށް ގަނެގެން ގެންގުޅޭ ލެންސުން އޭނާ ނެގި ފުރަތަމަ ފޮޓޯ އެވެ. އައްޑިހައިގެ އަހަރުތަކުގައި ހަދައިފައިވާ ވިންޓޭޖް ޓެލެފޮޓޯ ލެންސަކުންނެވެ. އޭނާ ބުނެދެން ބޭނުންވީ ފޮޓޯ ނަގަން ފަހުގެ އެންމެ މޮޅު އަދި އެންމެ އަގުބޮޑު އެއްޗެހި ނުގަތަސް ވާނެ ކަން އަންގައިދިނުމެވެ.\nފޮޓޯ: އަހްމަދު އަރުޝަދު\nމިއީ ލ. މާބައިދޫ އެވެ. އަޅެ މި ބޮޑު އީދު ޗުއްޓީގައި ހިތްފަސޭހަކޮށްލަން މި ތަނުގައި ތިބެލަން ކިހާ އަރާމުވާނެ ހެއްޔެވެ.\nފޮޓޯ: ޝައްމޫން މުހައްމަދު\nފޮޓޯގުރާފަރު ޝައްމޫން މުހައްމަދުގެ ކެމެރާއަށް މި ފޮޓޯގަނޑު އެރީ ޑޮކިއުމެންޓްރީއެއް ނަގަން ހދ. ކުޅުދުއްފުއްޓަށް ގޮސް އުޅުނުއިރު އެވެ. އެމީހުން އިންޓަވިއުކުރަން ދިޔަ ގެއަކުންނެވެ. އިންޓަވިއުކުރީ ރޯނު ވަށާ އަންހެނަކާ އެވެ.\n"އެ ގޭގައި އުޅޭ ކުޑަކުޑަ އަންހެން ކުއްޖަކު އިނީ އަހަރެމެން އިންޓަވިއު ނަގާތަން މި ކުޑަދޮރުން ބަލަން،" މުސްކުޅި ގޮތަކަށް ހުރި އެ ގެއިން ފެނުނު މި މަންޒަރު ރީތި ވީމަ ކެމެރާގައި އޭނާ ރައްކާކުރީ އެވެ.\nފޮޓޯ: ޕެރެޑައިޒް ބޯއީ\nވ. އަތޮޅު ދިއްގިރި ކަނޑު އަޑި އެވެ. ކުޑަކުޑަ ވެލައެއް ފަތަމުން ދަނިކޮށް، އެއާ އެއް ވަރަށް ސްނޯކްލިން އަށް ގޮސް އުޅުނު މީހަކު ފަތާފައި ކުރިއަށް ދަނީ އެވެ.\nމިހާރު ފޮޓޯ/ ނިޝާން އަލީ\nމާލެ މިހާރު އޮތީ ހުސްކޮށެވެ. މިދިޔަ ބުރާސްފަތި ދުވަހުން ފަށައިގެން އެންމެ އީދު ބަންދަށް ދިމަދިމާލަށް ފުރައިފި އެވެ. އީދު ބަންދަށް ފުރާ މީހުންގެ ފޮޓޯތައް ނަގަމުން ދަނިކޮށް، ދެ ޒުވާނަކު ކުދިންތަކެއް ގޮވައިގެން ފުރަންވެގެންދާ މި މަންޒަރު "މިހާރު" ނޫހުގެ ފޮޓޯގުރާފަރު ނިޝާން އަލީގެ ކެމެރާއަށް އެރި އެވެ.


ވަޒީފާގެ ފުރުޞަތު: ރަޖިސްޓްރޭޝަން ސެކްޝަން:- ސީނިއަރ އޮފިސަރ - އެމް.އެސް. 1 (ވަގުތީ)\n23 ޑިސެމްބަރު 2018, 12:00 އިއުލާން\nމަޖިލިސް އިންތިޚާބު 2019 އަށް އެކުލަވާލެވޭ ވޯޓް ދިނުމުގެ ޙައްޤު ލިބިފައިވާ މީހުންގެ ރަޖިސްޓްރީއަށް ގެނެވޭ ބަދަލުތައް ރީޗެކްކުރުމުގެ މަސައްކަތާއި ޝަކުވާ ބަލައިގަތުމުގެ މަސައްކަތް ކުރުން.\nމަޖިލިސް އިންތިޚާބު 2019 އާއި ގުޅިގެން ކުރެވޭ އިދާރީ މަސައްކަތް ކުރުން.\nމި ވަޒީފާއަށް ޝައުޤުވެރިވާ ފަރާތްތަކުން 2018 ޑިސެންބަރު 30 ވާ އާދިއްތަ ދުވަހުގެ 15:00ގެ ކުރިން އިލެކްޝަންސް ކޮމިޝަނަށް ހުށަހަޅަންވާނެއެވެ.\n13 ރަބީޢުލްއާޚިރު 1440